SunOnline: Boduthakurufaanah fekhuverivaa leyge gulhun eh rashahvvure gina rahthakah\nބޮޑުތަކުރުފާނަށް ފަޚުރުވެރިވާ ލޭގެގުޅުން އެއްރަށަށްވުރެ ގިނަ ރަށްތަކަކަށް!\nމުޙައްމަދު ސަލީމް (ހޯރަފުށި) 26 Jul 2016, 14:26\nއުތީމުގައި ހުންނަ އުތީީމު ގަނޑުވަރު: މިއީ ބޮޑުތަކުރުފާނު ދިރިއުޅުއްވި ގެ ---\nދިވެހި ތާރީޚުދުއް އެންމެ ޚިދުމަތްތެރި ރަސް ދަރިކޮޅު، " އުތީމު ޑައިނާސްޓީ" އަކީ، އެ ޢާއިލާގެ ލޭގެ ގުޅުން އުތީމުފަސްދީ، ރާއްޖޭގެ އެކި ހިސާބުތަކަށް ފެތުރިފައިވާ ޢާއިލީ ގުޅުމެކެވެ. އެހެންކަމުން އުތީމު ޑައިނާސްޓީއަށް އުތީމުފަދައިން ފަޚުރުވެރިވާ ކިތަންމެ ރަށެއް، ދިވެހިރާއްޖޭގައި ފެންނާން އެބައޮތެވެ.\nބޮޑުތަކުރުފާނު ފަސްދާނު ލެވިފައިވަނީ މާލޭގައެވެ. އުތީމުގައި ފެންނާންހުރީ އެތަކުރުފާނުގެ ޢާއިލާ އެރަށުގައި ދިރިއުޅުއްވި ގެއެވެ. އެތަނުގެ މަޝްހޫރު ނަމުންނަމަ " އުތީމު ގަނޑުވަރު"އެވެ. އުތީމަކީ ބޮޑުތަކުރުފާނުގެ އިތުރުން ބައްޕާފުޅު އުތީމު ޙުސައިން ޚަތީބު ތަކުރުފާނާއި ކާފާފުޅު އުތީމު ކަޅުޢަލީ ޚަތީބު ތަކުރުފާނުވެސް ދިރިއުޅުއްވި އެބޭފުޅުންގެ ރަށެވެ. ނަމަވެސް މުނިކާފާފުޅު ކަޅު ޙަސަންކަލޭގެ ދިރިއުޅުއްވީ ހއ. ބާރަށުގައެވެ. ވާހަކައިގާ ބުނާގޮތުން މާލޭގެ ޢާއިލާއަކަށް ނިސްބަތްވާ ކަޅު ޙަސަން ކަލޭގެއަށް ތިން ބޭފުޅުން ލިބިވަޑައިގަތެވެ. އެއީ އުތީމު ކަޅުޢަލީ ޚަތީބު ތަކުރުފާނާއި ބާރަށު ޚަތީބު ތަކުރުފާނާއި ނޮޅިވަރަންފަރު މޫސާ އެދުރު ތަކުރުފާނެވެ. މި ތިންބޭފުޅުންގެ ތެރެއިން އުތީމު ކަޅު އަލި ޚަތީބު ތަކުރުފާނަށް ޙުސައިން ޚަތީބު ތަކުރުފާނު ލިބިވަޑައިގަތީ މާޅޮސްމަޑުލު ދެކުނުބުރީ ހޮރުނބަދޫ ބޭކަނބަލަކާއި ކުރެއްވި ކައިވެނިފުޅުންނެވެ.\nތާރީޚީ މުއައްރިޚުންގެ ލިޔުއްވުންތަކުން ފެންނާން އޮތް އެއްކަމަކީ، ބޮޑުތަކުރުފާނުގެ މުނިކާފާފުޅު ކަޅު ޙަސަން ކަލޭގެ ތިލަދުންމައްޗަށް އަރުވާލެވުނީ ސިޔާސީ ކުށްވެރިއެއްގެ ގޮތުގައިކަމެވެ. އެއީ އައްސުލްތާނު ކަޅު މުޙަންމަދުގެ ރަސްކަމުގެ ދުވަސްވަރެކެވެ. މިއީ އެރަސްކަމުގެ ކޮން ދުވަސްވަރެއްގައިކަމެއް ތާރީޚީ ގޮތުން ބުނެދީފައެއް ނެތެވެ. ސަބަބަކަށް ވާނީ އެ ރަދުން ތަފާތު ތިން ފަހަރެއްގެ މަތިން ރަސްކަން ކުރައްވާފައިވާތީ ކަމަށް ވެދާނެއެވެ. ކަޅުމުޙަންމަދު ރަސްކަން އެންމެ ފުރަތަމަ ފެށެނީ 1491މ ގައެވެ. ތިންވަނަ ފަހަރަށް ރަސްކަމަށް ވަޑައިގަތީ 1512މ.ގައެވެ. އެފަހަރު 17 އަހަރު ރަސްކަން ކުރެއްވިއެވެ. މި ދެތާރީޚު ދަންނަވާލުމުގެ ބޭނުމަކީ، ކަޅު ޙަސަން ކަލޭގެ ސިޔާސީ ކުށެއްގައި ތިލަދުންމައްޗަށް އަރުވާލިނަމަ، އެކަމެއް ހިނގާފައި އޮންނާނެ ދުވަސްވަރެއް ލަފާ ކޮށްލުމަށެވެ.\nއުތީމު ގަނޑުވަރުގެ އިރުއިތުރު ކަނުގައިވާ އަށިގޭގެ ފަން ބަދަލުކޮށްފައި --- ސަން ފައިލް ފޮޓޯ\nބޮޑު ތަކުރުފާނުގެ މަންމާފުޅުގެ ރަށަކީ އުތީމެއް ނޫނެވެ. އެއީ ހއ. އިހަވަންދޫއެވެ. ބޮޑުތަކުރުފާނަކީ އިހަވަންދޫ ކައްޕީނި ތަކުރުފާނުގެ އައިމިނާފާނާއި ހުސައިން ޚަތީބު ތަކުރުފާނު ކުރެއްވި ކައިވެނިފުޅުން ލިބިވަޑައިގެންނެވި ބޭފުޅެކެވެ. ބައްޕާފުޅަށް އެބަނޑުން ލިބިވަޑައިގެންފައިވަނީ މުޙަންމަދު ތަކުރުފާނާއި ޙަސަން ތަކުރުފާނެވެ. ބޮޑު ތަކުރުފާނާއި ތިމާގެފުޅު އަނެއް ދެބޭފުޅުންނަކީ ބައްޕާފުޅު ޙުސައިން ޚަތީބު ތަކުރުފާނު، މާރަންދޫ ތޭރަވާ މުދިންކަލޭގެގެ ދަރިކަނބަލަކާއި ކުރެއްވި ކައިވެނިފުޅުން ލިބިވަޑައިގަތް ޢަލި ތަކުރުފާނާއި ފާތިމާ ފާނު ( ކަޅުކަމަނާ) އެވެ.\nމިހައިތަނުން، އުތީމު ރަސްދަރިކޮޅުން ރަސްކަމަށް ވަޑައިގަތް ބޭފުޅުންނަށް ބަލައިލާން އެބަޖެހެއެވެ. އެއީ އެބޭފުޅުންނާއި ގުޅިފައިހުރި ރަށްތަކަކީ ކޮބައިކަން ފަސޭހައިން ދެނެގަތުމަށް ޓަކައެވެ. 8 ބޭފުޅަކު ރަސްކަންކުރެއްވި މި ޢާއިލާގެ ފުރަތަމަ ރަސްކަލަކީ، އިސްވެ ދެންނެވި ޢާޒީ ބަންޑާރައިންނެވެ. އެރަސްގެފާނުގެ ޢާއިލީގުޅުން، ވާހަކައިގާ ބުނާގޮތުންނަމަ ފެށެނީ މާލެއާއި ހަމައިންނެވެ. މި ޗޭނަށް ބޮޅުތައް ގެތެމުންދާ ރަށްތަކަކީ ބާރަށާއި އުތީމުގެ އިތުރުން އިހަވަންދޫ އެވެ.\nބޮޑުތަކުރުފާނު 1585 މ ގައި އަވަހާރަވުމުން، ރަސްކަމުގެ ބައިޢަތުހިފުނީ ދަރިކަލުން އިބްރާހިމް3ވަނަ އަށެވެ. ދިވެހި ތާރީޚުގައި މިރަދުންގެ މަޝްހޫރު ނަންފުޅަކީ އައްސުލްތާނު އިބްރާހިމް ބިން އައްސުލްތާނު މުޙަންމަދު ތަކުރުފާނުލް ޢައުޒަމް (ކަލާފާނު) އެވެ. 1585 ގައި ފެށުނު ކަލާފާނުގެ ރަސްކަމަކީ އުތީމު ޑައިނާސްޓީގެ2ވަނަ ރަސްކަމެވެ. މިރަސްކަން ނިމެނީ 1609 މ.ގައި ދުޝްމަނުންގެ ބަޔަކު ކަލާފާނު ޝަހީދު ކުރުމުންނެވެ. އެރަދުން ފަސްދާނަ ލެވިފައި އޮތީ އަރިއަތޮޅު ހަންޏާމީދޫގައެވެ.\nކަލާފާނަށްފަހު،3ވަނަ ބޭފުޅެއްގެ ގޮތުގައި ތަޚުތަށް އިސްކުރެވުނީ އުތީމު ދަރިކޮޅުގެ ތުއްތު ކަމަނާ (ކަޅުކަމަނާ)ފާނެވެ. އެކަމަނާއަކީ ބޮޑުތަކުރުފާނާއި އެއްބަނޑު އެއްބަފާ ޙަސަން ތަކުރުފާނު ( ޙަސަން ރަންނަބަނޑޭރި ކިލެގެފާނު) ގެ ދަރިކަނބަލުންނެވެ. ޙަސަންތަކުރުފާނު އަވަހާރަވީ ބޮޑުތަކުރުފާނުގެ ރަސްކަމުގައި 1582މ.ގައެވެ. ބޮޑުތަކުރުފާނު އަވަހާރަވީ އޭގެ ތިންއަހަރަށް ފަހުގައެވެ.\nކަޅުކަމަނާފާނު އަވަހާރަވީ ކަލާފާނުގެ އަހަރުމަތިފުޅު ފާހަގަކުރައްވަން އަރިއަތޮޅަށް ކުރެއްވި ދަތުރުފުޅެއްގައި މަހިބަދޫގައެވެ. އެއަށްފަހު ރަސްކަމަށް އިސްކުރެވުނީ އުތީމު ދަރިކޮޅުގެ ޙަސަން ފާމުލަދޭރި ކިލެގެފާނެވެ.\nއުތީމު ރަސްދަރިކޮޅުގެ4ވަނަ ރަސްގެފާނު، އައްސުލްތާނު ޙަސަން ފާމުލަދޭރި ކިލެގެފާނަކީ، ކަޅުކަމަނާފާނުގެ ބައްޕާފުޅު ޙަސަން ރަންނަބަނޑޭރި ކިލެގެފާނާއި ބޭބޭންގެ ދެދަރި ބޭފުޅެކެވެ. އެއީ އުތީމު ކަޅުޢަލި ޚަތީބު ތަކުރުފާނުގެ އަޚު ބާރަށު ޚަތީބު އެދުރު ތަކުރުފާނުގެ ދަރިކަނބަލެއްގެ ބޭފުޅެކެވެ. މިރަސްގެފާނު ކައިވެނިފުޅު ކުރެއްވީ ޣާޒީރަދުންގެ ދަރިކަލުން ސުލްތާނު އިބްރާހިމް ކަލާފާނުގެ ހުވަފަތް އަނބިކަނބަލުން ކަނބާ ޢައިޝާ ރަނި ކިލެގެފާނަށެވެ. އެ ބަނޑުފުޅުން ތިން ފިރިހެންބޭފުޅުންނާއި އަންހެބޭފުޅަކު ލިބިވަޑައިގަތެވެ. މިރަދުން އަވަހާރަވީ ކ. ގުރައިދޫގައި 1620މ. ގައެވެ.\nއުތީމު ދަރިކޮޅުން ރަސްކަންކުރެއްވި5ވަނަ ބޭފުޅަކަށްވީ އައްސުލްތާނު އިބްރާހިމް ކަލާފާނު ޝަހީދުކުރުމަށްފަހު، ދުޝްމަނުން މާލެއިން ފުރައިގެން ދަމުން ކަންނަންނޫރަށް ގެންދިޔަ ކަލާފާނުގެ ވަލީ ޢަހުދު ކަޅުތުއްކަލާއެވެ. މިރަސްކަލުން 1620މ.ގައި ރަސްކަމަށް އިސްކުރެއްވުމުން އިޚްތިޔާރު ކުރެއްވި ނަންފުޅަކީ އައްސުލްތާނު މުޙަންމަދު ޢިމާދުއްދީން1 އެވެ. މިއީ ދިވެހި ތާރީޚުގައި މަޝްހޫރު ބޮޑުރަސްގެފާނެވެ.\nބޮޑުރަސްގެފާނާއި އުތީމު ދަރިކޮޅާއި ގުޅެނީ މަންމާފުޅުގެ ފަރާތްޕުޅުންނެވެ. ކަޅުތުއްކަލާގެ ބައްޕާފުޅަކީ މަޑިފުށީ ޢުމަރު މާފަތްކިލެގެ ގެ ދަރިކަލެކެވެ. މަންމާފުޅަކީ ކަނބާ އައިމިނާ މާވާ ކިލެގެއެވެ. އެއީ ޣާޒީ ބަންޑާރައިންނާއި އެއްބައްޕާ ޢަލި ތަކުރުފާނު ( ޕޯޗުގީޒުން ޝަހީދުކުރި ޢަލި ތަކުރުފާނު) ތަކަންދޫ އަނބިކަނބަލުންނަށް ލިބިވަޑައިގަތް މަރިޔަމް ކަނބައިދިކިލެގެ ކިނޮޅޮހު ޙަސަން ނައިބު ކަލޭގެ އާއި ކުރެއްވި ކައިވެނިފުޅުން ލިބިވަޑައިގަތް އާމިނާ މާވާ ކިލެގެއެވެ.\nކޮންމެއަކަސް ބޮޑުރަސްގެފާނުވެސް ކައިވެނި ބައްލަވައިގަތީ، އުތީމު ރަސްދަރިކޮޅުގެ ސުލްތާން އިބްރާހިމް ކަލާފާނާއި ސުލްތާން ޙަސަން ފާމުލަދޭރި ކިލެގެފާނުގެވެސް ހުވަފަތް އަނބިކަނބަލުން ކަނބާ ޢައިޝާއަށެވެ. ބޮޑުރަސްގެފާނުގެ ކައިވެނިފުޅަށްފަހު، ކަނބާ ޢައިޝާ ވެވަޑައިގަންނަވާނީ އުތީމު ރަސްދަރިކޮޅުގެ ތިން ރަސްކަލުންގެ ރަނިކަމަނާއަށެވެ. މިކަމަނާ ނިސްބަތްވަނީ ފާދިއްޕޮޅު މާފިލާފުއްޓަށެވެ.\nބޮޑުރަސްގެފާނު 1648މ ގައި އަވަހާރަވުމުން، އުތީމު ރަސްދަރިކޮޅުން ރަސްކަމަށް ވަޑައިގަތް6ވަނަ ރަސްކަލަކީ ބޮޑުރަސްގެފާނުގެ ދަރިކަލުން ވަލީޢަޙުދު އިބްރާހިމް1 އެވެ. އެއީ އައްސުލްތާނު އިބްރާހިމް އިސްކަންދަރު1 ( އިސްކަންދަރު ރަސްގެފާނު) އެވެ.\nއިސްކަންދަރު ރަސްގެފާނު ކައިވެނި ބައްލަވައިގަތް ބޭކަނބަލަކީ ފ. މަގޫދޫ މާބަނޑޭރިތަކުރުފާނުގެ އިބްރާހިމް ފަޑިއަތް ތަކުރުފާނާއި މާފިލާފުށީ މަރިޔަމް ބޮޑުމަނިކައަށް ލިބިލެއްވި އައިމިނާރަނި ކިލެގެފާނަށެވެ. މި ކަމަނާވަނީ އެރަދުންގެ ރަސްކަމުގައި އަވަހާރަވެފައެވެ. އިސްކަންދަރު ރަސްގެފާނު 1687 ގައި އަވަހާރަވީއިރު ހުންނެވި ދަރިކަލަކީ އެރަދުންގެ ޖާރިޔާއަކަށް ލިބިވަޑައިގަތް ކުޑަމުޙަންމަދެވެ. މަރިޔަމްގެ ނަންފުޅުން މަޝްހޫރު މިދެންނެވި ޖާރިޔާގެ ދަރިކޮޅަކީ ބުނެވޭ ގޮތުގައި އިންޑިއާއަށް ނިސްބަތްވާ ދަރިކޮޅެކެވެ. އިސްކަންދަރު ރަދުން ރަސްކަމުގެ ބައިޢަތު ހިއްޕަވާފައި އޮތީ ތުއްޕުޅު މި ދަރިކަލުންނަށް ކަމަށްވީތީ، އުތީމު ރަސްދަރިކޮޅުގެ7ވަނަ ރަސްކަލަކަށް ވެވަޑައިގަތީ މިދެންނެވި ދަރިކަލުންނެވެ. އެއީ އައްސުލްތާނު ކުޑަމުޙަންމަދު ސިރީ މަނިރަންލޯކަ މަހާރަދުންނެވެ.\nކަނޑުމަތީގައި ހިނގާދިޔަ ހިތާމަވެރި އަލިފާނުގެ ޙާދިސާއެއްގައި ލިބިވަޑައިގެން ހާނީއްކަފުޅަކުން މި ތުއްޕުޅު ރަސްގެފާނު1691މގައި އަވަހާރަވުމަށްފަހު، އުތީމު ރަސް ދަރިކޮޅުން ރަސްކަމަށް ވަޑައިގަތް 8 ވަނަ ބޭފުޅަކީ އައްސުލްތާނުލް ޢާދިލް މުޙަންމަދު މުޙީއްދީންއެވެ. އެއީ އިސްކަންދަރު ރަސްގެފާނުގެ ބޭބޭފުޅު ޙަސަން ފާށަނާކިލެގެފާނުންގެ ދަރިކަލުން މުޙަންމަދު މަނިކުފާނެވެ. އުތީމު ރަސްދަރިކޮޅުގެ އިސްވެދިޔަ ރަސްރަސްކަލުން ފަދައިން ދިވެހިރާއްޖޭގެ މިނިވަންކަމަށާއި ތަރައްޤީއަށާއި ރާއްޖޭގައި އިސްލާމީ ޝަރީޢަތް ހިންގެވުމާއި ދީނަށް ރައްޔިތުންގެ ލޯތައް ހުޅުވާލަދެއްވުމާއި ޢަދުލްވެރިކަމާއެކު ޝަރީޢަތް ހިންގެވުމާއި ޢިލްމަށް ލޯބިކުރެއްވުމުގައި މިއީވެސް ތާރީޚުން ޖާގަ ހޯއްދެވި ޚިދުމަތްތެރި ރަސްކަލެކެވެ. 1692 މ. ގައި އައްސުލްތާނުލް ޢާދިލް މުޙަންމަދު މުޙީއްދީނުގެ ރަސްކަން ނިމުމުން، 1573މ ގައި ފެށުނު، އުތީމު ރަސްދަރިކޮޅު ނުވަތަ އުތީމު ޑައިނާސްޓީގެ ރަސްކަން ނިމުނެވެ.\nއިސްވެދިޔަ ތާރީޚީ ޙަޤީގަތްތަކަށް ބުރަވާއިރު، އުތީމު ރަސް ދަރިކޮޅަކީ އުތީމުގެ އިތުރުން، ވާހަކައިގާ ބުނާގޮތުންނަމަ، މާލެއާއި ބާރަށާއި އިހަވަންދޫ އާއި މާރަންދުއާއި ތަކަންދުއާއި ފ.މަގޫދުއާއި ހޮރުބަދޫއާއި ލ.ފޮނަދޫއާއި މާފިލާފުއްޓާއި ރ.ކިނޮޅޮހާއި މަޑިފުއްޓާއި ހަމައަށްވުރެވެސް ދުރަށް ލޭގެ ގޮތުން ޢާއިލީ ގުޅުން ފެތުރިފައިވާ ރަސް ދަރިކޮޅެކެވެ.\nމުޙައްމަދު ސަލީމް (ހޯރަފުށި)\nދެވަނަ ޖުމްހޫރިއްޔާގެ ނިޒާމް ބިނާކުރުވީ ވޯރާއިންގެ ކަސްތޮޅުން ސަލާމަތްވި ދިވެހި އިގްތިސާދެވެ.\nމާހެފުމަކީ، ރަމަޟާން މަހުގެ ހުޅެވިހަނދުބަލަން ތައްޔާރުވާ ކަމުގެ އިޢުލާނެކެވެ.\nދިވެހި ތާރީޚުން9މަހާއި 10 ދުވަހުގެ އިއްތިފާޤު\nމިއަދުގެ "މުލީއާގެ"، ތާރީޚީ އެތަކެއް ހަނދާންތަކާގުޅިފައި\nކަނބަލުން ވެރިކަމަށް ގެނައުމުގައި، ދިވެހިރާއްޖެ އޮތީ އެމެރިކާއަށްވުރެ މާކުރީގައެވެ.


ދިރާގު ހައިސްޕީޑް ބްރޯޑްބޭންޑް އަދި ދިރާގު ޓީވީގެ ޚިދުމަތް ހުޅުމާލެ ފޭސް2ގައި ދޭންފަށިފި\nދިރާގުން ހުޅުމާލެ ފޭސް2ގައި ހައިސްޕީޑް ފައިބަރ ބްރޯޑްބޭންޑް އަދި ދިރާގު ޓީވީ އެޗް.ޑީ.ސީގެ އޯޕަން އެކްސެސް ނެޓްވޯކް މެދުވެރިކޮށް ފޯރުކޮށްދޭންފަށައިފި އެވެ. މިއަދު އެޗް.ޑީ.ސީގައި ބޭއްވި ޚާއްސަ ރަސްމިއްޔާތުގައި ދިރާގު ސީ.އީ.އޯ އަދި އެމް.ޑީ އިސްމާއިލް ރަޝީދު އަދި އެޗް.ޑީ.ސީގެ މެނޭޖިންގ ޑިރެކްޓަރ ސުހައިލް އަހްމަދު އެގްރީމެންޓްގައި ވަނީ ސޮއި ކުރައްވާފަ އެވެ. މި ހަފުލާގައި ދެ ކުންފުނީގެ އިސް ބޭފުޅުންވަނީ ބައިވެރިވެވަޑައިގަންނަވާފަ އެވެ. އެގްރީމެންޓުގައި ސޮއި ކުރެއްވުމަށްފަހު، ހިޔާ ފްލެޓްގައި ދިރާގު ޓީވީ އަދި ދިރާގު ފައިބަރ ބްރޯޑްބޭންޑް ޚިދުމަތް ހޯއްދެވި އެންމެ ފުރަތަމަ ކަސްޓަމަރާ ވަނީ ބައްދަލުކުރައްވާފަ އެވެ. މީގެ އިތުރުން ފަސޭހަކަމައިއެކު ކަސްޓަމަރުންނަށް ދިރާގުގެ ފައިބަރ ބްރޯޑްބޭންޑް އަދި ދިރާގު ޓީވީގެ ޚިދުމަތަށް އެދިލެއްވުމަށް ދިރާގުގެ ޓީމުން ހުޅުމާލެ ދެވަނަ ފިޔަވަހީގެ ހިޔާ ފްލެޓް ސަރަހައްދުގައި މިއަދު 18:00 ވަންދެން ހަރަކާތްވަމުން ދާނެއެވެ. އަދި މާދަމާއިން ފެށިގެން 10 އޮކްޓޯބަރ ގެ ނިޔަލަށް ކޮންމެ ދުވަހެއްގެ 15:30 އިން 18:30 އަށް ހަރަކާތްތެރިވަމުން ދާނެއެވެ. ދިރާގު ސީ.އީ.އޯ އަދި އެމް.ޑީ އިސްމާއިލް ރަޝީދު ވިދާޅުވީ އެޗް.ޑީ.ސީ އާ ގުޅިގެން ހުޅުމާލެ ފޭސް2ގައި އާބަދުވަމުންދާ ރައްޔިތުންނަށް ދިރާގު ފައިބަރ ބްރޯޑްބޭންޑް އަދި ދިރާގު ޓީވީ ފޯރުކޮށްދެވިގެން ދިޔުމަކީ ނުހަނު އުފާވާ ކަމަށެވެ. “އެޗް.ޑީ.ސީ އާއެކު މި ވެވޭ އެއްބަސްވުމާއެކު އަޅުގަނޑުމެން އެންމެ އިސްކަމެއް ދެނީ ހުޅުމާލޭ ދެވަނަފިޔަވަހީގެ ކަސްޓަމަރުންނަށް ދޭޚިދުމަތްތަކަކީވެސް މާލޭގެ އެހެންސަރަޙައްދު ތަކެކޭ އެއްގޮތަށް އެންފެންވަރެއްގައި، އަގުގެ ތަފާތެއްނެތި، އެއްއަގެއްގައި ދެވޭނޭ ޚިދުމަތްތަކެއްކަން ޔަޤީންކުރުން. އަޅުގަނޑުމެން އަބަދުވެސް މަސައްކަތްކުރަމުންދަނީ ކަސްޓަމަރުންނަށް އިތުބާރު ހިފޭ ޚިދުމަތެއް ފޯރުކޮށްދީ، ކަސްޓަމަރުން އެކަކު އަނެކެކާ ގުޅުވައިދިނުމަށް.” އިސްމާއިލް ރަޝީދު ވިދާޅުވި އެވެ.\nއެޗް.ޑީ.ސީގެ އެމް.ޑީ ސުހައިލް އަހުމަދު ވިދާޅުވީ ހުޅުމާލެ ފޭސް2ގައި އެޗް.ޑީ.ސީގެ އޯޕަން އެކްސެސް ނެޓްވޯކް މެދުވެރިކޮށް އެންމެ ފުރަތަމަ އިންޓަރނެޓް އަދި ޓީވީގެ ޚިދުމަތް ފޯރުކޮށްދިން ކުންފުންޏަށް ދިރާގު ވެގެން ދިޔުމާކީ ވަރަށް އުފާކުރާކަމެއް ކަމަށެވެ. “އަޅުގަނޑުމެން ދެ ކުންފުނީގެވެސް އަމާޒަކީ އަޅުގަނޑުމެންގެ މުޖުތަމައުގައި ވާ ޑިޖިޓަލް ފަރަގު ކުޑަކުރުން ކަމުގައި ވުމުން، މިއީ ހުޅުމާލެ، ރާއްޖޭގެ އެންމެ ފުރަތަމަ “ސްމާޓް ސިޓީ” އަށް ވެގެން ދިޔުމަށް އެޅުނު ވަރަށް މުހިންމު ފިޔަވަޅެއް” ސުހައިލް ވިދާޅުވި އެވެ. ދިރާގާއި އެޗް.ޑީ.ސީއަކީ ސަރުކާރު ހިއްސާވާ ދެ ކުންފުންޔަށް ވީ ހިނދު، މި ދެކުންފުނި ވެސް އެންމެ ބޮޑު އެއް އަމާޒަކީ ރާއްޖޭގެ މުޖުތަމަޢުތައް ބިނާ ކޮށް ތަރައްގީ ކުރުމެވެ. އެގޮތުން، ދިރާގުން ވަނީ ހުޅުމާލޭގައި މީހުން އާބާދުވާން ފެށީއްސުރެއް އެންމެ ފުރަތަމަ އަސާސީ ޚިދުމަތް ދޭންފެށި ކުންފުނިތަކާއެކު ދިރާގުގެ ޚިދުމަތް ފޯރުކޮށްދޭން ފަށާފަ އެވެ. އަދި މިހާރު ހުޅުމާލެ ފޭސް 1 ގައި ދިރިއުޅޭ 50،000 އަށް ވުރެ ގިނަ ރަށްވެހިންނަށް ދިރާގުގެ ޚިދުމަތައްތައް ދަނީ ފޯރުކޮށްމުން ނެވެ.\nއޯޕަން އެކްސެސް ނެޓްވޯކް މެދުވެރިކޮށް ގިނަ ސަރވިސް ޕްރޮވައިޑަރުން ގުޅިގެން އިންޓަރނެޓް އަދި ޓީވީގެ ޚިދުމަތް އެއް ފައިބަރ ނެޓްވޯކެއް މެދުވެރިކޮށް ފޯރުކޮށްދެވޭނެ އެވެ. ދިރާގުން މަސައްކަތްކުރަމުން ދަނީ އެޗް.ޑީ.ސީއާ ގުޅިގެން ހުޅުމާލޭގައި ދިރިއުޅޭ ކަސްޓަމަރުންނަށް އިތުބާރު ހިފޭ، ފެންވަރު ރަނގަޅު ޑިޖިޓަލް ޚިދުމަތައްތަކެއް ފޯރުކޮށްދިނުމަށެވެ.


ޖަލުގައި ހިންގުމަށް ހަމަޖެހިފައިވާ ޕްރޮގްރާމް ތަކުގެ ތިން އެއްބަސްވުމުގައި މިއަދު ސޮއިކޮށްފި\n05 ނޮވެމްބަރ 2014\nމޯލްޑިވްސް ކަރެކްޝަނަލް ސަރވިސްގެ ފަރާތުން ބަލަހައްޓަމުންދާ ޖަލުތަކުގައި ޙުކުމް ތަންފީޛު ކުރަމުންދާ ފަރާތްތަކަށް ރިހެބިލިޓޭޝަން ޕްރޮގްރާމްތަކެއް ހިންގައިދިނުމަށްޓަކައި3ފަރާތަކާއި ދެމެދު މިއަދު3އެއްބަސްވުމެއްގައި ސޮއިކޮށްފިއެވެ. މިއެގެރީމެންޓް ތަކުގައި ސޮއިކުރުމުގެ ރަސްމިއްޔާތު އޮތީ އައްސޭރި ޖަލުގައެވެ.\nމިގޮތުން ސެންޓަރ ފޯރ އިންފޮމޭޝަން ޓެކްނޮލޮޖީ މެނޭޖްމަންޓްގެ ފަރާތުން ހުށަހަޅާފައިވާ 100 ޖާގައިގެ ސްކޮލާޝިޕްގެ ދަށުން ކޮންޕިއުޓަރ ދާއިރާއިން ސެކްފިކެޓް ލެވެލް އިން ފެށިގެން ޑިޕްލޮމާ އާއި ހަމައަށް ކިޔަވައިދިނުމުގެ އެއްބަސްވުމުގައި މިއަދުވަނީ ސޮއިކޮށްފައެވެ. އަދި މި ކޯހަށް ޖާގަދީފައިވަނީ ހުރިހައި ޖަލުތަކެއްގެވެސް ޤައިދީން ހިމެނޭ ގޮތަށެވެ.\nއަދި ޖަލުތަކުގައި ކީރިތި ޤުރުއާނާއި ދީން އުގަންނައިދިނުމުގެ ޕްރޮގްރާމްތައް ކުރިއަށް ގެންދިއުމަށްވެސް ވަނީ ހަމަޖައްސާފައެވެ. މި ޕްރޮގްރާމް ކުރިއަށް ގެންދިއުމަށް ހަމަޖެހިފައިވަނީ “އިންސްޓިޓިއުޓް އޮފް ޤްރުއާން އެންޑް ސުންނަ” އާއިއެކުއެވެ. އަދި ކުރިއަށް ގެންދިއުމަށް އެއްބަސްވެވުނު ބައިތަކުގެ ތެރޭގައި ތިލާވާ ކްލާސްތަކާއި، ހިފްސް ކްލާހާއި، ޤާރީ ކޯސްފަދަ ކޯސްތައް ހިންގުމަށް އެއްބަސް ވެފައިވެއެވެ. އަދި ދީނީ މާއްދާތަކުގެ ތެރޭގައި ފިޤްޙް މާއްދާއާއި، ޢިބާދާތާއި، ސީރަތުގެ ބައިތައް ހިމަނާފައި ވެއެވެ.\nއަދި އައްސޭރިޖަލާއި އަދި މާފުށީ ޖަލުގައި ޙުކުމްތަންފީޛުކުރަމުންދާ ފަރާތްތަކަށް، (ކ. ހިންމަފުށީ އަނބުމާގެ / އަޙްމަދު މޫސާ އާއިއެކު،) އަތްތެރިކަމުގެ މަސައްކަތް ދަސްކޮށްދިނުމުގެ ޕްރޮގްރާމްގެ ދަށުން ލަކުޑިން ކުދި ދޯނި ހަދަން ދަސްކޮށްދިނުމާއި ގުޅޭ އެއްބަސްވުމުގައިވެސް މިއަދުވަނީ ސޮއިކޮށްފައެވެ.\nމިއަހަރުގެ ތެރޭގައި ތަފާތު 12 ޕްރޮގްރާމެއް ކުރިއަށް ގެންދިއުމަށް ރޭވިފައިވާކަމަށް ކޮމިޝަނަރ ވަނީ މީޑިއާ އަށް މަޢުލޫމާތު ދެއްވާފައެވެ.


Noorul-islam.NET :: އިސްލާމްދީނާމެދު ރައްކާތެރިވަމާ\nއަޅުގަނޑުމެންނަށް ﷲ ދެއްވި އެންމެ ބޮޑު ނިޢުމަތަކީ އިސްލާމްދީނެވެ. އަދި އަޅުގަނޑުމެންގެ ޤައުމުގެ ވަޙުދަތުގެ އަސާސަކީ ނުވަތަ ބިންގަލަކީ އިސްލާމްދީނެވެ. ދީން ޙިމާޔަތްކުރުމަކީ އެންމެންގެ ޒިންމާއެކެވެ. އެއްވެސް ބަޔަކު މިކަމުގައި އިހުމާލުވެއްޖެނަމަ، ﷲ ގެ ޙަޟްރަތުގައި ޖަވާބުދާރީވާންޖެހޭނެއެވެ. <?xml:namespace prefix = "o" />\nމާތް ﷲ ގެ ޙަޟްރަތުގައި ދީންނަކީ އިސްލާމްދީނެވެ. މާތް ﷲ ވަޙީކުރައްވާފައިވެއެވެ. (( إِنَّ الدِّينَ عِندَ اللّهِ الإِسْلاَمُ وَمَا اخْتَلَفَ الَّذِينَ أُوْتُواْ الْكِتَابَ إِلاَّ مِن بَعْدِ مَا جَاءهُمُ الْعِلْمُ بَغْيًا بَيْنَهُمْ وَمَن يَكْفُرْ بِآيَاتِ اللّهِ فَإِنَّ اللّهِ سَرِيعُ الْحِسَابِ )) –آل عمران «19» 'މާނައީ: ހަމަކަށަވަރުން ﷲ ގެ ޙަޟްރަތުގައި ޙައްޤު ދީނަކީ އިސްލާމްދީނެވެ. އެނޫން ދީނެއް އެކަލާނގެ ޤަބޫލެއް ނުކުރައްވާނެއެވެ. ޔަހޫދީންނާއި ނަޞާރާއިން ކާފިރުވެ، ދީނާމެދު ދެބަސްވާންފެށީ ދުނިޔޭގެ އެދުމަށްޓަކައްޔާއި، ޙަސަދަވެރިކަމުގެ ސަބަބުންނެވެ. އެއީ އެބައިމީހުންގެ ގާތަށް ރަސޫލު ބޭކަލުން ޙައްޤު ދީނައިގެން ވަޑައިގަތުމަށްފަހު އެބައިމީހުންގެ މައްޗައް ޙުއްޖަތް ޤާއިމުވުމަށް ފަހުގައެވެ. ފަހެ ހަމަކަށަވަރުން ﷲ ގެ އާޔަތްތަކަށް ކާފިރުވެ، އެއާޔަތްތައް ދޮގުކޮށް އުޅޭ މީހުންގެ ޙިސާބު ބެއްލެވުމުގައި ﷲ އަވަސްވެވޮޑިގެންވެއެވެ.''\nއިސްލާމްދީނަކީ ޙައްޤުދީން ކަމުން، އެންމެހައި މީސްތަކުން އެދީނަށް ވަނުމަށް އިސްލާމްދީން ވަނީ ގޮވާލާފައެވެ. އެދީން ނޫން ދީނެއް ޤަބޫލުކޮށްފި މީހާގެ ކިބައިން އެއްވެސް ކަމެއް ޤަބޫލު ނުކުރައްވާނޭ ކަމަށް ﷲ ވަނީ އަންގަވާފައެވެ. (( وَمَن يَبْتَغِ غَيْرَ الإِسْلاَمِ دِينًا فَلَن يُقْبَلَ مِنْهُ وَهُوَ فِي الآخِرَةِ مِنَ الْخَاسِرِينَ )) –آل عمران «85» މާނައީ : ' ދީނެއްގެ ގޮތުގައި އިސްލާމްދީން ނޫން އެހެން ދީނެއް ޤާބޫލުކޮށް، ﷲ އަށް އަޅުވެތިވުމާއި، އެކަލާނގެ އެއްކައުވަންތަކަން ޤަބޫލު ނުކޮށް، އަދި މުޙައްމަދުގެ ފާނަށް ކާފިރުވާ މީހެއް ގެ ކިބައިން ﷲ އެއްވެސް ކަމެއް ޤަބޫލެއް ނުކުރައްވާނެއެވެ. އަދި އެމީހަކު ވާހުށީ އާޚިރަތުގައި ނާކާބިޔާބުވެ، ގެއްލެނިވެފައިވާ މީހުންގެ ތެރެއިންނެވެ.'\nދީނަށް ވެއްދުމަށް މީހުންނަށް މަޖްބޫރު ކުރުމެއްނެތެވެ. ނަމަވެސް އިސްލާމް ދީނުގެ ޢަޤީދާ ޤަބޫލުކޮށްގެން އެމީހެއްގެ އަމިއްލަ އިޚުތިޔާރުގައި އިސްލާމްދީނަކީ ޙައްޤުދީންކަން ޤަބޫލުކޮށް، އެދީނަށް ވަނުމަށް ފަހު، ދީން ދޫކޮށްފިނަމަ، އެމީހަކީ މުރުތައްދުވެފައިވާ މީހެކެވެ. އެމީހެއްގެ ޙުކުމަކީ ތައުބާ ނުވެއްޖެ ނަމަ، ޤަތުލުކުރުމެވެ. އެއީ އިސްލާމީ ޢަޤީދާގެ މަތިވެރި ކަމަށްޓަކައިއެވެ. މީހުން ހިތަން އެރިހާގޮތަކަށް ވަދެ ވަދެފަ، ނިކުމެ ނިކުމެ، ޢަޤީދާގެ ކަރާމަތް ގެއްލުވާލުމުގެ ފުސަތެއް ނެތެވެ. އިސްލާމްދީން ބާވާލެއްވުނު ފަސް މަޤުޞަދުގެ ތެރޭހައި ދީން ޙިމާޔަތްކުރުން ހިމެނިފައިވެއެވެ. މިއީ އިސްލާމް ދީނުގައި މިކަން އޮތް ގޮތެވެ. ޞައްޙަ ޙަދީސްތަކުން ބަޔާންކުރާ ގޮތުން މުރުތައްދުވާ މީހާ ޤަތުލުކުރުމަކީ އިސްލާމީ ދައުލަތުގެ ޙާކިމުގެ ވާޖިބެކެވެ.\nމާތް ރަސޫލާގެ އަޞްޙާބު ބޭކަލުންނާއި، އުންމަތު ސަލަފުން އިޖުމާޢުވެފައިވާ މި މަފަދަ މައްސަލައެއްގައި، ފަހަކަށް އައިސް ހުޅަނގުގެ ނަޒަރިއްޔާ ތަކަށް ތަބާވެ، އިސްލާމީ މިފަދަ ޙުކުމަކާމެދު އިހުމާލުވެ، ދީނުން އެ ޙުކުމް ފޮހެލުމަށް މުސްތަޝްރިޤުންނާއި، އެމީހުންގެ މަގުން ހިނގާ މީހުން މަސައްކަތްކުރެއެވެ. މިއީ މުސްލިމުން އެހެން ދީންތަކަށް ވަނުމަށް މަގު ކޮށައި ދިނުން ފަދަ ކަމެކެވެ. މިފަދަ ކަންކަމުގެ ކުރިމަތީގައި ދިވެހިރައްޔިތުން ސާބިތުވާންވާނެއެވެ. މިފަދަ ނަޒަރިއްޔާތަކަށް ހެއްލިގެން ނުވާނެއެވެ.\nހުޅަނގުގެ ޑިމޮކްރަސީއާއި، ޕެރިސް ޕްރިންސިޕަލްސްތައް އެކީ އެކަށްޗަކަށް ރާއްޖޭގައި ތަންފީޒު ކުރުމަށް ބޭރުގެ ބައެއް ފަރާތްތަކުން ޕެރެޝަރ ދެމުން އެބަދެއެވެ. މިފަދަ ދަނޑިވަޅެއްގައި ދިވެހިރާއްޖޭގެ ދީން ޙިމާޔަތްކުރުމަކީ އެންމެންގެ ޒިންމާއެކެވެ. ރައްޔިތުން ތިބެންވާނީ ދީންމަތީގައި ސާބިތުވެގެންނެވެ. މީހަކު އައިސް އަދި، ދައްކާވާހަކައަކަށް ހެއްލިގެންދާފަދަ ބަލިކަށި ޢަޤީދާއެއްގެވެރިބަޔަކަށް ވެގެން ނުވާނެއެވެ.އަޅުގަނޑުމެން މިތިބީ ޙައްޤު ގޮތުގައެވެ.\nހުޅަނގުގެ ޑިމޮކްރަސީގެ އެންމެ އިސް ރުކުރަނީ ދައުލަތުން ދީން ވަކިކޮށްލުމެވެ. ދީނަކީ އެމީހެއްގެ އަމިއްލަ ކަމެއްކަމަށް ހެދުމެވެ. ނަމަވެސް މިއީ އިސްލާމްދީނުގެ މައިގަނޑު އުޞޫލުތަކާ ވަރަށް ބޮޑަށް ތަޢާރުޟްވާ ނަޒަރިއްޔާއެކެވެ. އިސްލާމީ ދައުލަތުގެ އެންމެ އިސް ރުކުނަކަށްވާންޖެހޭނީ ދީނެވެ. ދީން ޙިމާޔަތްކުރުމެވެ. ﷲ ގެ ޝަރުޢު ޤާއިމުކުރުމެވެ. މިހެންކަމުން އިސްލާމީ ޝަރީޢަތް ޤަބޫލުކޮށްގެން ތިބި ބަޔަކަށް މުރުތައްދު ވުމުގެ ފުރްޞަތު ދެވިގެން ނުވާނެއެވެ. އެފަދަ ކަމަކަށް އިސްލާމީ ޖަމާޢަތުގެ ތެރޭގައި އެއްވެސް ޙާލެއްގައި ފުރްޞަތު ދެވިގެން ނުވާނެއެވެ.\nމިއީ ދީނީ މިނިވަންކަން އޮންނަންޖެހޭނޭ ކިޔައިގެން ބަޔަކު މީހުން ވާހަކަ ދައްކަމުންދާ ދުވަސްވަރަކަށް ވީތީވެ، މިކަމާމެދު އަޅުގަނޑުގެ އެންމެހައި އަޚުންނާއި އުޚުތުންނަށް ދަންނަވާލަން ބޭނުންވި ވާހަކަކޮޅެކެވެ. މާތް ﷲ އަޅުގަނޑުމެން އެންމެނަށް ހިދާޔަތާއި ތައުފީޤު ދެއްވާށި، އާމީން.\n12 އޮގަސްޓް 2006


United Gai Pogba Hunnany Naafaasy Gothun Balikashivefai: France Coach - Vaguthu\nޔުނައިޓެޑުގައި ޕޮގްބާ ހުންނަނީ ނަފްސާނީގޮތުން ބަލިކަށިވެފައި: ފްރާންސްގެ ކޯޗް\nއިނގިރޭސި ވިލާތުގެ މެންޗަސްޓަރ ޔުނައިޓެޑުގައި ހުރުމުގެ ސަބަބުން އެޓީމަށް ކުޅޭ ފްރާންސްގެ ތަރި ޕައުލް ޕޮގްބާއަށް ނަފްސާނީ ގޮތުން ބޮޑެތި ގޮންޖެހުންތަކަކާއި ކުރިމަތިވެފައިވާކަމަށް ފްރާންސްގެ ކޯޗް ޑިޑިއޭ ޑެޝޯމްޕް ބުނެފި އެވެ.\n2016 ވަނަ އަހަރު އޭރުގެ އެންމެ އަގުބޮޑު ކުޅުންތެރިއާގެ ގޮތުގައި ޔުނައިޓެޑަށް ސޮއެކުރި ޕޮގްބާއަށް އަނިޔާގެ ސަބަބުންނާއި، ބަލިވުމާއި ފިޓްނަސްގެ މައްސަލަތަކަކާއި ކުރިމަތިވެ ވޭތުވެދިޔަ ދޮޅުއަހަރެއްހާ ދުވަސްތެރޭގައި ޔުނައިޓެޑުގައި އެންމެ އެދެވޭ ކުޅުމެއް ދެއްކިފައެއް ނުވެއެވެ. އަދި ޔުނައިޓެޑުގެ ފުރަތަމަ 11 އިން ފުރުސަތު ލިބުންވެސް ފަހަކަށް އައިސް ވަރަށް ބޮޑުތަނުން ވަނީ މަދުވެފައެވެ.\nބައިނަލްއަގްވާމީ އެކުވެރިކަމުގެ މެޗެއްގައި ފިންލޭންޑު އަތުން 0-2 އިން ބަލިވި މެޗަށް ފަހު ޕޮގްބާ އާއި ބެހޭގޮތުން ވާހަކަދައްކަމުން ޑެޝޯމްޕް ބުނީ ޕޮބްގާ މިވަގުތުގައި ހުރީ އޭނާގެ އެންމެ ރަނގަޅު ފޯމުގައި ނޫންކަމަށާއި މެޗުފެށުމުގެ ކުރިންވެސް އެކަން އިނގޭ ކަމަށެވެ.\n"މިހާލަތުގައި ޕޮޒިޓިވްކޮށް ވިސްނަން ދަތި، ހަމަ ގައިމުވެސް މިހާރު އެފެންނަނީ ޕޮގްބާގެ އަސްލު ކުޅުމެއް ނޫން". ޕޮގްބާއަށް މެޗުތެރޭގައި ސަމާލުކަން ދިނުމަށް ދަތިތަކެއް ހުރިކަން ހާމަކޮށްދެމުން ޑެޝޯމްޕް ބުންޏެވެ.\nފްރާންސް އާއިއެކު ވޯލްޑް ކަޕްގެ ތަށިވެސް އުފުލާލާފައިވާ ޕޮގްބާ އާއި ބެހޭގޮތުން ވާހަކަދައްކަމުން ޑެޝޯމްޕް އިިތުރަށް ބުނީ ކެރިއަރުގެ ވަރަށް ޅަފަތުގައި ޕޮގްބާއަށް މިވަނީ އެހެންކުޅުންތެރިންގެ ކެރިއަރުގެ ފަހުކޮޅު ދިމާވާ ގޮންޖެހުންތަކަކާއި ކުރިމަތިލާން ޖެހިފައިކަމަށެވެ. އެހެން ނަމަވެސް ވަރަށް އަވަހަށް މި ގޮންޖެހުމުން ސަލާމަތްވެ އަސްލު ޕޮގްބާ އެނެމެނަށްވެސް ފެނިގެންދާނެ ކަމާއިމެދު ޝައްކު ނުކުރާކަމަށާއި އެހެންނަމަވެސް މިވަގުތު ޕޮގްބާގެ ފިޓްނަސް ހުރި ލެވެލްއަށް ބަލާ މިރޭ ޕޯޗުގަލްއާއި ދެކޮޅަށް ފްރާންސް ނުކުންނަ މެޗުގައި އޭނާއަކީ މެޗުގެ ފުރަތަމަ 11 އިން ޖާގަހޯދާނެ ކުޅުންތެރިއެކޭ ނުބުނާނެ ކަމަށްވެސް ޑެޝޯމްޕް ވަނީ ބުނެފައެވެ.\nޔުނައިޓެޑުގެ ޔޫތް ޓީމުގައި ހުރުމަށްފަހު ޕޮގްބާ އޭނާގެ ސީނިއާ ކެރިއަރު 2011 ވަނަ އަހަރު ފެށީވެސް ޔުނައިޓެޑުންނެވެ. އަދި އޭގެ އެއް އަހަރުފަހުން އިޓަލީގެ ޔުވެންޓަސްއަށް ބަދަލުވުމަށްފަހު އެޓީމުގައި4އަހަރު ހޭދަކޮށްފައެވެ. ޕޮގްބާ ފުޓުބޯޅައިގެ އެންމެ ވަރުގަދަ ޓީމް ތަކުގެ ކޯޗުންގެ ލޮލުގައި އަޅައިގަތީ ޔުބެންޓަސްގައި ހޭދަކުރި ދުވަސްތަކުގެ ތެރޭގައެވެ. އަދި އޭނާ ޔުވެންޓަސްގައި ހޭދަކުރި ހަތަރު އަހަރުގައިވެސް އެޓީމަށް އިޓާލިއަން ލީގު ހޯދުމުގައި އިސްދައުރެއް އަދާކުރުމަށްފަހު 2016 ވަނަ އަހަރު އެނބުރި ޔުނައިޓެޑަށް ބަދަލުވީ 105 މިލިއަން ޔޫރޯގެ ރެކޯޑް ޓްރާންފަރ ފީއެއްގައި ދުނިޔޭގެ އޭރުގެ އެންމެ އަގުބޮޑު ކުޅުންތެރިޔާގެ ގޮތުގައެވެ.


Raajje ah 100 ton ge ehee hifaigen bangladhesh in manavareh furaifi | Mihaaru\nކޮވިޑް-19 އާ ގުޅިގެން ބަންގްލަދޭޝް އިން ރާއްޖެއަށް ހަދިޔާ ކުރާ އެހީ އަރުވާފައިވާ މަނަވަރު -- ފޮޓޯ: ފޮރިން މިނިސްޓްރީ\nރާއްޖެ އަށް 100 ޓަނުގެ އެހީ ހިފައިގެން ބަންގްލަދޭޝް އިން މަނަވަރެއް އަންނަނީ\n15 އެޕްރީލް 2020 - 22:36 16 comments\nރާއްޖޭގެ ފޮރިން މިނިސްޓްރީން ބުނި ގޮތުގައި، މަނަވަރުން ގެންނަ ތަކެތީގެ ތެރޭގައި ރާއްޖެ އަށް ހަދިޔާކުރާ ކާޑުގެ ބާވަތްތަކުގެ އިތުރުން ތަރުކާރީ އާއި މޭވާ އަދި ބޭހުގެ ބާވަތްތައް ވެސް ހިމެނެ އެވެ. އަދި މި ބައްޔާ ދެކޮޅަށް މަސައްކަތްކުރަން ބޭނުންވާ ބައެއް މެޑިކަލް އިކުއިޕްމެންޓް ވެސް އޭގެ ތެރޭގައި ހިމެނެ އެވެ.\nއެ ހުރިހާ ތަކެތީގެ ބަރުދަނުގައި 100 ޓަނު އެބަހުރި ކަމަށާއި އެ ތަކެތި ރާއްޖެ އަށް ގެންނަ މަނަވަރު ފުރީ މިއަދު ކަމަށް ވެސް ފޮރިން މިނިސްޓްރީން ބުންޏެވެ.\nކޮވިޑް-19 އާ ގުޅިގެން ސަލާމަތީ ފިޔަވަޅެއްގެ ގޮތުން ބަންގްލަދޭޝް ވެސް ވަނީ ލޮކްޑައުންކޮށް، އެ ގައުމުގެ ބޯޑަރު ބަންދުކޮށްފަ އެވެ. އެ ގައުމު ލޮކްޑައުން ކުރި އިރު، އެ ގައުމުގައި ކިޔަވަން ތިބި 40 އަށް ވުރެ ގިނަ ދިވެހި ދަރިވަރުން މިހާރު ވަނީ އަނބުރާ އަންނާނެ ގޮތެއް ނެތި އެ ގައުމުގައި ތާށިވެފަ އެވެ. އެ ދަރިވަރުން އަނބުރާ ރާއްޖެ ގެންނަން، ފޮރިން މިނިސްޓަރު އަބްދުﷲ ޝާހިދު، ބަންގްލަދޭޝްގެ ފޮރިން މިނިސްޓަރު ޑޮކްޓަރު އަބްދުލް މޯމެންއާ ދެ ފަހަރެއްގެ މަތިން މަޝްވަރާކުރައްވާފައިވާ ކަމަށް ވެސް މިނިސްޓްރީން ބުންޏެވެ. އަދި އެކަމަށް ހުއްދަ ލިބުމުން އެ ދަރިވަރުން އަނބުރާ ގެންނާނެ ކަމަށް މިނިސްޓްރީން ވަނީ މީގެ ކުރިން ވެސް ބުނެފަ އެވެ.\nބަންގްލަދޭޝް އިން ރާއްޖެ އަށް މި ދަނޑިވަޅުގައި ވަމުން އަންނަ އެހީ އަކީ ދެ ގައުމު ދެމެދުގައި އޮންނަ ގާތް ގުޅުމުގެ ނަތީޖާ ކަމަށް މިނިސްޓަރު ވިދާޅުވި އެވެ. އެކަމަށް ބަންގްލަދޭޝްގެ ސަރުކާރަށް މިނިސްޓަރު ޝާހިދު ޝުކުރު އަދާކުރެއްވި އެވެ.\nބަންގްލަދޭޝްގެ އިތުރުން، ޗައިނާ އާއި އިންޑިއާ އިން ވެސް ވަނީ ކޮވިޑް-19 އާ ދެކޮޅަށް މަސައްކަތް ކުރަން ރާއްޖެއަށް އެކި ގޮތުން އެހީ ވެފަ އެވެ. މި ބައްޔާ ދެކޮޅަށް މަސައްކަތް ކުރަން ބޭނުންވާ ތަފާތު މެޑިކަލް އިކުއިޕްމެންޓް ޗައިނާ އިން ހަދިޔާކޮށްފައި ވާ އިރު، އިންޑިއާ އިން ވަނީ އެކި ބާވަތްތަކުގެ އަސާސީ ބޭސް ހަދިޔާކޮށްފަ އެވެ.\nފަރުވާއެއް ހޯދިފައި ނުވާ މި ބައްޔަށް ދިވެއްސަކު މިއަދު މާލެއިން ޕޮޒިޓިވް ވުމުން، ރައްކާތެރިކަމުގެ ފިޔަވަޅެއްގެ ގޮތުންނާއި އެ މީހާގެ ކޮންޓެކްޓް ޓްރޭސިން ހެދުމަށްޓަކައި ސަރުކާރުން ވަނީ މާލެ، ވިލިމާލެ، ހުޅުމާލެ، ތިލަފުށި އަދި ގުޅިފަޅު 24 ގަޑިއިރަށް ލޮކްޑައުން ކޮށްފަ އެވެ. މި އަމުރާ ހިލާފަށް އަމަލު ކުރާ މީހުން 1000 ރުފިޔާއާ ހަމައަށް ޖޫރިމަނާ ކުރުމުގެ އިތުރުން ކަރަންޓީން ކުރަން ނިންމާފައިވާ ކަމަށް ވެސް ފުލުހުން މިއަދު ބުންޏެވެ.\nއިތުރު ލިޔުންތައް ބަންގްލަދޭޝް އަބްދުﷲ ޝާހިދު، ފޮރިން މިނިސްޓަރު ރާއްޖެ-ބަންގްލަދޭޝް ފޮރިން މިނިސްޓްރީ


India sifain Raajjeygai thibun, mahsala eh noon!\n17 މާރޗް 2021 - 21:43:09\nއުތުރު ތިލަފަޅުގައި ރާއްޖެއިން އިންޑިއާއެކު ކުރިއަށް ގެންދިއުމަށް ނިންމާފައިވާ މަޝްރޫގެ ޑޮކިއުމަންޓުތައް ކަމަށް ބުނާ ޑޮކިއުމަންޓުތަކެއް ކުރީގެ ހޯމް މިނިސްޓަރު އުމަރު ނަސީރު އިސްކޮށް ހުންނަވައިގެން ވަނީ ލީކުކޮށްލައްވާފައެވެ.\nއެގްރީމަންޓު ލީކު ކޮށްލުމަށް ފަހު އުފައްދަމުން ގެންދެވި އޮއިވަރަކީ "އިންޑިއާ ސިފައިން ދިވެހިރާއްޖޭގައި ތިބޭ" ކަމަށް ބުނާ އޮއިވަރެކެވެ.\nއުމަރު ނަސީރު "އިންޑިއާ ސިފައިން" ދެކެ ރައްޔިތުން ބިރު ގެންނެވުމަށް ނުކުމެވަޑައިގަތްއިރު 1998 ވަނަ އަހަރުގެ ނޮވެމްބަރު3ވަނަ ދުވަހު ދިން އުދުވާނީ ހަމަލާއިން ދިވެހިން ސަލާމަތް ކޮށްދިނީ އިންޑިއާ ސިފައިންކަން އުމަރު ނަސީރު ހަނދުމަފުޅު ނެތުނީތޯއެވެ؟ ނުވަތަ އެދުވަހު ރާއްޖެއަށް އެރި ބާގީންގެ ސައިޑު ނަންގަވަނީތޯ؟ ވެސް ސުވާލު އުފެދެއެވެ.\nދެން އޮތް ސުވާލަކީ އިންޑިއާއަކީ ދިވެހިރާއްޖެއަށް އޮތް ބިރެއްތޯ އުފެދޭ ސުވާލެވެ.\nއިންޑިއާއި ރާއްޖެ އާ ދެމެދު އޮތް ގާތް ގުޅުމަކީ ރާއްޖެއަށް މިނިވަންކަން ލިބުނީއްސުރެ ވެސް ފާހަގަކޮށްލެވޭ ގުޅުމެކެވެ. އޭގެ ކުރިން ވެސް ދިވެހިންނާއި އިންޑިއާ އާ މީހުންނާއި ދެމެދު އޮތީ ތިމާގެ ކަމުގެ ގުޅުމާއި އަވަށްޓެރިކަމުގެ ގުޅުމެވެ. ގިނަ ދިވެހިންތަކަކާއި އިންޑިއާގެ އެކި ސަރަހައްދުގެ މީހުންނާއި ދުރުތާ ތިމާގެވެސް ވާނެއެވެ.\nގިނަ އަދަދެއްގެ ދިވެހިންނަށް އިންޑިއާ ފިލްމާއި، ލަވަ އާއި، ހެދުމާއި، ކާބޯތަކެތި ކަމުދެއެވެ.\nދެއިރު ދެދަޅައަށް ގަދަ ބާރުން ދަރިފުޅު ސްކޫލަށާއި ޓިއުޝަނަށް ފޮނުވައިގެން، އިނގިރޭސި ބަހާއި އަރަބި ބަސް ފަދަ ބަސްބަސް ދަސްކޮށްދޭން މަސައްކަތް ކުރާ އެތައް ބައެއްގެ ދަރިން އެއްކަމެއް ނުކުރިއަސް ހިންދީ ބަސް ދަސްކުރެއެވެ.\nއިންޑިއާގެ ބޮލީވުޑުގެ އެކްޓަރުންނަކީ ގިނަ ޒަމާނުއްސުރެ ދިވެހިންގެ ހިތްތަކުގައި ރަސްކަމާއި ރާނިކަން ކުރާ ބައެކެވެ.\nދިވެހި އެކްޓަރުން އެންމެ ފުރަތަމަ ކޮޕީ ކުރީ އިންޑިއާ އެކްޓަރުންނެވެ. އެމީހުންގެ ފިލްމުތަކެވެ. ދިވެހިންގެ ގިނަ ބަޔަކަށް އެ ރަހަތައް ކަމުދިޔައެވެ.\nދިވެހި ލަވަކިޔުންތެރިން ލަވަތައް އެންމެ ފުރަތަމަ ރެކޯޑު ކުރަން މަސައްކަތް ކުރީ އިންޑިއާގެ ލެޖެންޑުންކަމަށްވާ މުހައްމަދު ރަފީ ސާބާއި، ލަތާ މަންގޭޝްކަރު ފަދަ ފަންނާނުންގެ ލަވަތަކެވެ.\nދިވެހި ޅެންވެރިކަމުގައި ވެސް ހިންދީބަހުގެ ކިތައް ބަސް މިހާތަނަށް ބޭނުންކޮށްފައިވާނެތޯ އެވެ؟\nއަދިވެސް ބައެއް މީހުންނަށް ދިވެހި ލަވަތަކަށް ވުރެ ވެސް ހިންދީ ލަވަތައް ކަމުދާ މީހުން ވެސް އުޅެއެވެ.\nކާބޯ ތަކެއްޗަށް ބަލައިލިކަމުގައި ވީނަމަވެސް، އިންޑިއާ މީހަކަށް ދިވެހި ބަދިގެއަކުން ކައިލެވޭނެއެވެ. އަދި ދިވެއްސަކަށް ހިތްފުރާ އިންޑިއާ ބަދިގެއަކުން ކާނެއެވެ. އިންޑިއާ މީހާއަށްވުރެ ދިވެހި މީހާއަށް އިންޑިއާ ބަދިގެ ކަމުދާނެކަން ޔަގީނެވެ.\nކެއްކުމުގައި ބޭނުންކުރާ އަސޭމިރުހާ، ހިކިމިރުހާ، ހިނކަދިފަތާ، ކޮތަން ބިރިއާ، ދަވިއްގަނދާ، ރީނދުލާ މިއީ ވެސް އިންޑިއާ މީހުންވެސް ކާތަކެތި ނޫންތޯއެވެ؟\nދިވެހި ބަހަށް ވިސްނާލި ކަމަށްވި އަސް ހިންދީ ބަހުގެ ނުފޫޒު އެހާމެ ބޮޑެވެ. މި ނުފޫޒު އެންމެ ބޮޑަށް ފާޅުވަނީ ޝާއިރުންގެ ފަރާތުންނެވެ.\nދިވެހިރާއްޖޭގައި ތައުލީމީ ދާއިރާ އާއި، ސިއްހީ ދާއިރާ އާއި އަދި އެހެނިހެން ސިނާއީ ދާއިރާތަކުގައި ވެސް ލައްކަ ބައިވަރު އިންޑިއާ މީހުން އެބައުޅެވެ. އެމީހުން ދެކެ އުމުރު ނަސީރު ބިރު ނުގަންނަވަނީ ތޯއެވެ؟\nރާއްޖެ އާއި 2000 ވަރަކަށް ކިލޯމީޓާރު ދުރުގައި އޮތް އިންޑިއާއިން ރާއްޖެ މިނިވަން ވީއްސުރެ އެ މިނިވަންކަން ދެމެހެއްޓުމުގައި މިވީތަނަށް ވެފައިވަނީ އެހީތެރިކަމެވެ.\nދިވެހިރާއްޖެ އޮތީ ޗައިނާ ފަދަ ގައުމެއްކަމެއްގެ ކައިރީގައި ކަމަށްވާނަމަ ދިވެހިރާއްޖޭގެ ބޯޑަރު ކުޑަވަމުން ވަމުން ގޮސް މިހާރު ރާއްޖެ ވެސް ގެއްލިދާނެއެވެ. ނުވަތަ އަލުން ޗައިނާގެ ބާރު ދަށަށް ދިޔައީހެވެ. މިސާލަކަށް ދެވަނަ ބޮޑު ހަނގުރާމައަށް ފަހު މިނިވަންކަން ހޯދި ހޮންކޮންގަކީ މިސާލެވެ. އަދި ޓިބެޓުގެ މައްޗަށް ޗައިނާއިން ވެސް ވެރިވިވެރިވުން ފާހަގަކޮށްލެވެއެވެ.\nނަމަވެސް ރާއްޖެ އާއި ސްރީލަންކާ ފަދަ ކުދި ގައުމުތައް އިންޑިއާއެކު މަސައްކަތް ކުރަމުން އަންނަނީ މިނިވަންކަން ދެމެހެއްޓުމަށެވެ.\nވަކިން ހާއްސަކޮށް ރާއްޖޭއަކީ އިގްތިސާދީގޮތުން ވެސް ބަލިކަށި ގައުމަކަށްވެފައި، ބަލަހައްޓަންޖެހޭ ބޯޑަރުގެ ބޮޑު ކަމާއެކު އެކަން ރާއްޖެއިން އެކަނި ކުރަންވެއްޖެ ނަމަ ބޮޑު ހަރަދެއް ހިނގާނެއެވެ. އެ ފައިސާ ދިވެހި އަސްކަރިއްޔާއަށް ހަރަދު ކުރުމުގެ ބަދަލުގައި ތައުލީމާއި ސިއްހަތައް ހަރަދު ކުރުން ވެސް މާ ހައްގުވާނެއެވެ.\nއެހެންކަމުން އިންޑިއާ އާއި އެމެރިކާ ފަދަ ގައުމުތަކުގެ އެހީތެރިކަން ހޯދައިގެން އަސްކަރިއްޔާއަށް ކުރާ ހަރަދު ވީހާ ވެސް ކުޑަކުރުން މުހިންމެވެ.\nގައުމުތަކުގެ އަސްކަރިއްޔާތައް ގުޅިގެން އެއްބަޔަކު އަނެއްބަޔަކަށް އެހީތެރިކަން ފޯރުކޮށްދިނުމަކީ ދުނިޔޭގައި މިހާރު ވެސް ކާމިޔާބުކަމާއެކު ކުރަމުން އަންނަކަމެކެވެ. 1949 ވަނަ އަހަރުން ފެށިގެން ނޭޓޯ ފަދަ ގުޅިފައިވާ އަސްކަރީ ޖަމާއަތްތަކުން އަންނަނީ ދުނިޔޭގައި ހަރަކާތްތެރިވަމުންނެވެ.\nސާކު ސަރަހައްދުގައި ވެސް ގައުމުތަކުން އެއްބައިވެ އަސްކަރީ ކަންކަން ބެލެހެއްޓުން މާ ބުއްދިވެރިވާނެއެވެ. އޭރުން ރާއްޖެ ފަދަ ކުދި ގައުމުތަކަށް ކުރާ ފައިދާ ވެސް މާ ބޮޑުވާނެއެވެ. އަސްކަރިއްޔާއަށް ކުރަންޖެހޭ ހަރަދު ބޮޑުތަނުން ކުޑަވާނެއެވެ.\nރާއްޖޭގެ ކަނޑުތަކުގައި، ހަތިޔާރު ވިއްކުމާ، މަސްތުވާ ތަކެތި ވިއްކުން ފަދަ ކަންކަން ކޮށްފައިވާކަން މީގެ ކުރިން ވަނީ ހާމަވެފައެވެ. ކަނޑު ފޭރުމާއި، ޓެރަރިސްޓުންގެ ކިބައިންވެސް ދިވެހި ކަނޑުތައް ސަލާމތް ކުރަން އިންޑިއާގެ އެހީތެރިކަން ރާއްޖެއިން ހޯދިދާނެއެވެ.\nއަހަރެންގެ ނަޒަރުގައި ދިވެހިރާއްޖޭގައި އިންޑިއާ ސިފައިން ބޭތިއްބުން އަދި ދިވެހިރާއްޖެއިން އިންޑިއާ ސިފައިންގެ އެހީތެރިކަން ހޯދައިގެން ރާއްޖޭގެ އަސްކަރިއްޔާއިން މަސައްކަތް ކުރުމަކީ މައްސަލައެއް ނޫނެވެ.\nއުތުރު ތިލަފަޅުން ފެށިގެން ގޮސް އައްޑު އަތޮޅު ގަމާއި ހަމައަށް ވެސް އިންޑިއާ ސިފައިން ރާއްޖޭގައި ބައިތިއްބައިގެން ނަމަވެސް ދިވެހިންނަށް ރައްކާތެރި ތަނަކަށް ދިވެހިރާއްޖެ ހެދިޖެނަމަ ލިބޭނެ ފައިދާ ބޮޑުވާނެއެވެ.


މުލަކަތޮޅު ރަށު ކައުންސިލްތަކުގެ މަސައްކަތްތަކާ ބެހޭގޮތުން މަޝްވަރާކުރުމަށް ބައްދަލުވުމެއް ބާއްވައިފި! | Meem Atoll Council\nމުލަކަތޮޅު އަތޮޅު ކައުންސިލުން އިސްނަގައިގެން މި އަތޮޅުގެ ރަށު ކައުންސިލްތަކުގެ މަސައްކަތްތަކާ ބެހޭގޮތުން މަޝްވަރާކުރުމަށް ބައްދަލުވުމެއް ބާއްވައިފިއެވެ. މިއަދު މެންދުރުފަހު 13:00 އިން 14:15 އަށް ކުރިޔަށް ދިޔަ ބައްދަލުވުމުގައި މުލަކަތޮޅު އަތޮޅު ކައުންސިލްގެ ނާއިބު ރައީސް އަލްފާޟިލް އަޙްމަދު ޙަސަނާއި، ކައުންސިލް މެންބަރު އަލްފާޟިލް ޙަސަން އަމްޖަދުގެ އިތުރުން އަތޮޅު ކައުންސިލްގެ އެކްޓިންގ ސެކްރެޓަރީ ޖެނެރަލް އަލްއުސްތާޛު މުޙައްމަދު ނިޔާޒާއި، ޑިރެކްޓަރ އަލްފާޟިލް މުޙައްމަދު ޒާހިރާއި، އެސިސްޓެންޓް ޑިރެކްޓަރ އަލްފާޟިލް އިބްރާހީމް ޒާހިރު ބައިވެރިވެ ވަޑައިގެންނިވިއެވެ. ރަށްރަށު ކައުންސިލްތަކުގެ ފަރާތުން އެ ކައުންސިލެއްގެ ރައީސް ނުވަތަ ނައިބު ރައީސް ބައިވެރިވެ ވަޑައިގެންނެވިއެވެ.\nމި ބައްދަލުވުމުގައި މައިގަނޑުގޮތެއްގައި މަޝްވަރާކުރެވުނީ ނެޝެނަލް ސެންޓަރ ފޯ ދި އާޓްސްއިން އެދިވަޑައިގެންފައިވާ ފަންނުވެރިންގެ ދަފުތަރު އެކުލަވާލުމާއި، ސިވިލް ސަރވިސްއިން ޓްރެއިނިންގ އިންސްޓިޓިއުޓުން ކުރިޔަށް ގެންދަވާ އިންޑަކްޝަން މެންޓާ ޓްރެއިނިންގގައި އަތޮޅުގެ ހުރިހާ ރަށުކައުންސިލަކުން ބައިވެރިވުމުގެ މުހިންމުކަމާއި، އިންޓާރން އަދި ޕްރޮބޭޝަންމުއްދަތުގައި ވަޒީފާ އަދާކުރާ ފާރާތްތައް ފާހަގަވާނެ ޓެގެއް ބޭނުންކުރުމަށް ސިވިލް ސަރވިސް ކޮމިޝަނުން އަންގަވާފައިވާ އެންގެވުމަށް ޢަމަލުކުރުމާއި، ފުލުހުންގެ ޚިދުމަތް ނެތް ރަށްރަށުގައި މާސްކު ނާޅާ ފަރާތްތައް ޖޫރިމަނާކުރުމުގެ ކަންކަން ތަންފީޒުކުމާ ގުޅޭގޮތުން ކަމާ ގުޅޭ ދައުލަތުގެ އިދާރާތަކުން ފޮނުއްވާފައިވާ ސިޓީ ތަކާބެހޭގޮތުންނެވެ.\nމި ބައްދަލުވުމުގައި ރަށު ކައުންސިލްތަކުން ފާހަގަކުރެއްވި ކަން ބޮޑުވުންތަކުގެ ތެރޭގައި ސަރުކާރުގެ ބައެއް އިދާރާތަކަށް ފޮނުވާ ސިޓީތަކުގެ ޖަވާބުލިބުން ލަސްވާ މައްސަލައާއި، މާލެއިން ކަރަންޓީންނުވެ ރަށްރަށަށް އެކި މަސައްކަތް ކުރުމަށް އެޗް.ޕީ.އޭގެ ހުއްދަ ހޯދައިގެން އަންނަ ފަރާތްތަކުގެ މަޢުލޫމާތު ކައުންސިލްތަކާ ދުރާލާ ހިއްސާނުކުރާ މައްސަލައާއި، އަތޮޅުގައި ކޮވިޑް19 ރޭންޑަމް ސުންކު މިހާރަށް ވުރެ އިތުރައް ނެގުމުގެ ބޭނުންތެރިކަން ހިމެނެއެވެ. މީގެ އިތުރުން އަތޮޅުގައި މަސައްކަތްކުރާ މުދައްރިސުންނާއި، ޢާއްމުކޮށް މާލެ ދަތުރުކުރާ އުޅަނދުފަހަރުގެ ފަޅުވެރިންނަށް ވެކްސިން ދިނުމުގެ މުޙިއްމުކަން ބައެއް ކައުންސިލްތަކުން ފާހަގަކުރިއެވެ.\n← މުލަކަތޮޅު އަތޮޅު ކައުންސިލްގެ މުވައްޒަފުންގެ އައު ޔުނީފޯމް ޙަވާލުކޮށްފި!\nއަތޮޅުކުރި ޢިމާރާތުން ބައުވެގެން ނަގާފައިވާ ތަކެތި ނީލަންކިޔުން →


Raajjeygai IOIG baavvane tho dhen nimmaanee Cabinet in : Mahloof - Vaguthu\nކޮވިޑާ ގުޅިގެން ރާއްޖޭގެ ހާލަތަށް ބަލާއިރު 2023 ވަނަ އަހަރު އައިއޯއައިޖީ ބޭއްވުމަކީ ބޮޑު ޗެލެންޖެއް ކަމަށާއި ރާއްޖޭގައި ގޭމްސް ބާއްވާނެތޯ ނުވަތަ ނޫންތޯ ދެން ނިންމާނީ ކެބިނެޓުން ކަމަށް ކުޅިވަރާބެހޭ ވަޒީރު އަހުމަދު މަހުލޫފު ވިދާޅުވެއްޖެއެވެ.\nޕީއެސްއެމްގެ ކުޅިވަރު ޕްރޮގްރާމެއްގައި ވާހަކަފުޅުދައްކަވަމުން މަހުލޫފު ވިދާޅުވީ އައިއޯއައިޖީއާ ގުޅިގެން ބޭއްވުނު ބައްދަލުވުންތަކަށް ރިއާޔަތްކޮށް ކެބިނެޓަށް ކަންތައްތަކެއް ހުށަހަޅާނެ ކަމަށެވެ. އަދި މި ހުށައަޅާ ކަންތައްތަކުގެ ބޭނުމަކީ މި ގޭމްސް 2025 އަށް ފަސްކުރުންތޯ ނުވަތަ 2023 ގެ މުބާރާތް ބޭއްވުމުގެ ފުރުސަތު ދޫކޮށްލާނީތޯ ކަމަށް މަހުލޫފު ވިދާޅުވިއެވެ.\nރާއްޖޭގައި އައިއޯއައިޖީ ބާއްވަން ފުރުސަތު ލިބުމާއެކު ސަރުކާރުން ވަނީ ޓާގެޓުތަކެއް ކަނޑައަޅާ، ގޭމްސްއަށް ތައްޔާރުވާން ފަށާފައެވެ. އެގޮތުން ކުޅޭނެ ތަންތަން ތަރައްގީކުރުމާއި އެތްލީޓުންގެ ތަމްރީނުތަކާއި ބަޖެޓުގެ ގޮތުން ކުރަންޖެހޭ ކަންކަން ހިމެނެއެވެ. ނަމަވެސް ކޮވިޑުގެ ހާލަތާއެކު ސަރުކާރަށް ވަނީ މި ހުރިހާ ކަމެއްވެސް ވަގުތީގޮތުން މަޑުޖައްސާލަން މަޖުބޫރުވެފައެވެ.\nމަހުލޫފު ވިދާޅުވީ ގޭމްސްގެ އިންތިޒާމު ކޮމިޓީގެ ބައްދަލުވުމުގައި ވާހަކަތައް ވަރަށް ރަނގަޅަށް ދިޔަ ކަމަށާއި އަންނަ މަހު އޮންނަ އިތުރު ބައްދަލުވުމެއްގައި ބައިވެރިވުމުގެ ކުރިން ރާއްޖޭން ކުރިއަށްދާ ގޮތެއް ކެބިނެޓް މެދުވެރިކޮށް ނިންމާފައި އޮތުމަކީ މުހިއްމު ކަމެއް ކަމަށެވެ.\nގޭމްސް ބާއްވާ ތާރީހަށް ބަދަލު އައި ނަމަވެސް ރާއްޖޭގެ ވަސީލަތްތައް ޤާއިމުކުރުމާއި އެތްލީޓުންގެ ކުރިއެރުމަށް ކުރަންޖެހޭ މުހިއްމު ކަންކަމަށް ސަރުކާރުން ހާއްސަ އިސްކަމެއް ދެއްވާނެކަމަށް މަހުލޫފު ވިދާޅުވިއެވެ. އަދި މަސައްކަތްކުރަނީ އަންނަ އަހަރުގެ ބަޖެޓު ކުޑަނުކޮށް ވޭތޯ ކަމަށްވެސް މަހުލޫފު ވިދާޅުވިއެވެ.\nއޮކްޓޯބަރ 22, 2020 16:32\nލާރިކައި ނިމުނީމަ އެހެންބައެއް ބޮލަށް ޖަހާލީދޯ\nއޮކްޓޯބަރ 23, 2020 01:49\nރީލޯޑއަށް އެއްކަމެއްވެސް ނުކުރެވޭނެ ތިހެއް ހޭރި ހޭރި ހުރޭ


މި އިޢުލާންވަނީ 19 ނޮވެންބަރު 2018 1538 ގައި ބާތިލް ކުރެވިފައެވެ.\n1. މި ކޮމިޝަނުންދޭ މަޢުލޫމާތާއި އެއްގޮތަށް ކޯ ނެޓްވޯރކް އަޕްގްރޭޑް ކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް މި މަސައްކަތަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\n2. ބީލަމާ ގުޅޭ މައުލޫމާތު ކަރުދާސް މި އިއުލާނާ އެޓޭޗް ކުރެވިފައިވާނެއެވެ. މި ޕްރޮޖެކްޓާ ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2018 ޑިސެމްބަރ 02 ވާ އާދީއްތަ ދުވަހުގެ 11:00 ގެ ކުރިން، procurement@elections.gov.mv އީމެއިލް އެޑްރެހަށެވެ. މި އިޢުލާނު މިކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ.\n3. ބީލަން ހުޅުވުން އޮންނާނީ 2018 ޑިސެމްބަރ 03 ވާ ހޯމަ ދުވަހުގެ 11:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nސުންގަޑި: 03 ޑިސެންބަރު 2018 1100


2020: ކަލަންޑަރުގެ ހުރިހާ ގަނޑެއްގައިވެސް އޮތީ ކޮވިޑް-19 – Dhen.mv\nޢާއިޝަތު ނުޒުހާ January 17, 2021 - 8:01 pm\n2020 ވަނަ ދުނިޔެއަށް މަރުހަބާ ކީ ކުރިން އަޑުއަހާފައި ނުވާ މުޅިން އައު ވައްތަރެއްގެ ބައްޔަކާއެކުއެވެ. ޗައިނާގެ އަވަށަކުން ފެނުނު މި ބަލި މުޅި ދުނިޔެއަށް ފެތުރިގެން ދިޔައީ އިސާހިތަކުއެވެ. މުޅި ދުނިޔެ ހާސްކަމުގެ ތެރެއަށް ވައްޓާލި ވުހާން ވައިރަސްއަށް ސައިންސްވެރިން ދިން ނަމަކީ "ކޮވިޑް-19" އެވެ. ސާސް ރޯގާ އާ އެއް ދަރަޖައެއްގެ ވައިރަހެއް ކަމަށް ޗައިނާއިން ބުނި ކޮވިޑް-19 ދުނިޔޭގެ އެންމެ އާބާދީ ބޮޑެތި ގައުމުތަކުގައި ފެތުރި އެތައް ސަތޭކަ މީހެއް މަރުވުމުން ދުނިޔޭގެ ސިއްހަތު ޖަމިއްޔާއަށް މަޖުބޫރުވީ ދުނިޔޭގައި ސިއްހީ ނުރައްކަލުގެ ކުއްލި ހާލަތު އިއުލާނު ކުރާށެވެ.\nމާރިޗު - ބިރުވެރިކަން ވަޒަންކުރެވި "ޞިއްޙީ ބަލިމަޑުކަމުގެ މުސީބާތް"އިއުލާންކުރި\nޗައިނާއިން ފެނުނު ނޮވެލް ކޮރޯނާ ވައިރަސް އެންމެ ފުރަތަމަ ކޮންޓްރޯލް ކުރި ގައުމަކީ ވެސް ޗައިނާއެވެ. ނަމަވެސް ވައިރަސް ފެތުރުން ޗައިނާއަށް ކޮންޓްރޯލްވިއިރު، އެބަލީގެ ނުރައްކާ ވަނީ މުޅި ދުނިޔޭގެ ބޮޑު ބަޔަކަށް ފެތުރިފައެވެ. ޔޫރަޕުގެ ގިނަ ގައުމުތަކުގައި ބަލި ހަލުވިކަމާއެކު ފެތުރެމުން ދިޔައިރު، މާޗު މަހުގެ 11 ވަނަ ދުވަހު ދުނިޔޭގެ ސިއްހަތާ ބެހޭ ޖަމިއްޔާ (ޑަބްލިޔުއެޗްއޯ) އިން ވަނީ ކޮވިޑް-19 އަކީ މުޅި ދުނިޔެއަށް ފެތުރޭ ބޮޑު ބަލި މަޑުކަމެއްގެ ގޮތުގައި ކަނޑައަޅާފައެވެ.\nކޮވިޑް-19 އަކީ "ޕެންޑެމިކް" އެއް ކަމަށް ސިއްހަތު ޖަމިއްޔާއިން އިއުލާނު ކުރިއިރު 114 ގައުމަކުން ކޮވިޑް-19ގެ 118،000 އަށް ވުރެ ގިނަ ކޭސް ވަނީ ރިޕޯޓު ކުރެވިފައެވެ.\nބަލިމަޑުކަން އިއުލާނު ކުރުމަށް ޖެނީވާގައި ބޭއްވި ނޫސްވެރިންގެ ބައްދަލުވުމުގައި ޑަބްލިޔުއެޗްއޯގެ ޗީފް ޓެޑްރޯސް އަދަނޮމް ވަނީ ކޮވިޑް-19 ފެތުރޭ މިންވަރު އަދި ބަލީގައި މީހުން މަރުވާ އަދަދު ވެސް ހުރީ ކަންބޮޑުވާން ޖެހޭ ފަދަ ހާލަތެއްގައި ކަމުގައި ވިދާޅުވެފައެވެ. އަދި ބަލިމަޑުކަމެއް އިއުލާނު ކުރި ނަމަވެސް، އެ ޖަމިއްޔާއިން ބައްޔާ ދެކޮޅަށް ކުރަމުން އައި މަސައްކަތްތަކަށް ބަދަލެއް ނާންނާނެ ކަމުގެ ޔަގީންކަން ވެސް ޑަބްލިޔުއެޗްއޯއިން ދިނެވެ.\nނޭޝަނަލް ޑިސާސްޓާ މެނޭޖްމަންޓް އޮތޯރިޓީ (އެންޑީއެމްއޭ) އަދި ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ވަނީ ގައުމީ ފެންވަރުގައި ކޮވިޑް-19 އާ ދެކޮޅަށް ގިނަ މަސައްކަތްތަކެއް ފަށައި، ނޭޝަނަލް އެމަޖެންސީ އޮޕަރޭޝަން ސެންޓަރު އުފެއްދީ ވެސް މާޗު މަހުގެ ތެރޭގައެވެ. މި ސެންޓަރުން ބަލިން ރައްކާތެރި ވުމަށް ޓަކައި ރާއްޖޭގައި އަޅަމުންއައި ހުރިހާ ފިޔަވަޅުތައް ފުޅާކޮށް، ގައުމީ ފެންވަރުގައި ދައުލަތުގެ ހުރިހާ އިދާރާތަކެއް ގުޅިގެން، ބަލި ރާއްޖެ އަތުވެދާނެ ކަމަށް ދުރާލާ ތައްޔާރު ވުމުގެ ގޮތުން އެކި އެކި މަސައްކަތް ކުރެވެމުން ދިޔައެވެ. މި ގޮތުން، ކޮވިޑް-19 އިން ރައްކާތެރި ވުމުގެ ގޮތުން، ރާއްޖެއިން ބޭރަށް ދަތުރުކޮށްފައި އަންނަ ފަރާތްތަކަށް ހާއްސަކޮށް މާލޭގައި ޓްރެވަލް ކްލިނިކެއް ގާއިމްކޮށް ފްލޫ ކްލިނިކްތަކެއް ވެސް ގާއިމް ކުރިއެވެ.\nވައިރަސް ފެތުރުން ކޮންޓްރޯލް ކުރުމަށް ސަރުކާރުން އަޅަމުން އައި ގިނަ ފިޔަވަޅުތަކާ އެކުގައި ވެސް، ކޮވިޑް-19 ގެ ހިޔަނި ރާއްޖެއަށް ވެސް މާޗު މަހު އެޅިގެން ދިޔައެވެ. ކުރެއްދޫ އައިލެންޑު ރިސޯޓުން ފުރަތަމަ ފައްސިވި ދެ މުވައްޒަފުންނާއެކު ސަރުކާރުން ގެންދިޔައީ ކޮވިޑް-19 ގެ ނުރައްކާތެރިކަމަށް ރައްޔިތުން ހޭލުންތެރި ކުރުމަށް ގިނަ މަސައްކަތްތަކެއް ކުރަމުންނެވެ. ކުރެއްދޫ ރިސޯޓަށް ފަހު ބަތަލާއިން ވެސް2ފަތުރުވެރިއަކު ފައްސިވިއިރު، މާޗު މަހުގެ ތެރޭގައި ރާއްޖެ އެތެރެވި 17 ފަތުރުވެރިއަކު ވަނީ ކޮވިޑް-19 އަށް ފައްސިވެފައެވެ.\nނުރައްކާތެރި ކޮވިޑް19ގެ ހާސްކަން ދިވެހި ފަސްގަނޑަށް ވެސް ފެތުރި، ރައްކާތެރިވުމުގެ ގޮތުން އަޅަން ޖެހުނު ފިޔަވަޅުތަކުން ހުރިހާ ރައްޔިތުން ވެސް ތިބީ ގޭގައެވެ. ސަރުކާރުގެ އޮފީސްތަކާއި ކިޔަވައިދޭ ތަންތަނުގެ އިތުރުން ކުޅިވަރު ކުޅޭ ތަންތަނާއި ޕާކްތަކާއި އެއްވެ އުޅޭ މައިޒާންތައް ވެސް ބަންދުކުރިއެވެ. ކޮވިޑް-19 އިން ރައްކާތެރިވުމުގެ ގޮތުން އެޅި ފިޔަވަޅެއްގެ ގޮތުން މާޗު މަހުގެ 18 ވަނަ ދުވަހު މާލެއާއި ރިސޯޓުތަކުގައި ޖަމާއަތުގައި ނަމާދުކުރު ކުރުމާއި ހުކުރު ކުރުން މެދުކަނޑާލުމަށް ރާއްޖޭގެ ދީނީ އިލްމުވެރިންނާއި ފަތުވާ މަޖިލީހުގެ ވެސް ލަފާގެ މަތިން ނިންމިއެވެ. މި ނިންމުމާއެކު ރާއްޖެ އިސްލާމްވި ދުވަހުން ފެށިގެން ވީ 867 އަހަރުތެރޭގައި ފުރަމާލޭގައި ހުކުރު ނަމާދު ނުކުރާ ދުވަހަކާއި ބައްދަލު ކުރަންޖެހި އެ ދުވަސް ހިތާމަވެރި ކަޅު ދުވަހެއްގެ ގޮތުގައި ތާރީޚުގައި ލިޔެވިގެން ދިޔައެވެ.\nއޭޕްރީލް - ކޮވިޑްގެ ރާޅު ރާއްޖެއަށް ބީއްސާލި\nކޮވިޑް19 ގެ ބިރުވެރި ކަމުގެ ރަނގަބީލުގެ އަޑު ރާއްޖެއަށް އިވުނީ ކުއްލިޔަކަށް ނޫނެވެ. ޗައިނާއިން ކޮވިޑްގެ އަސަރު ފާޅުވީއްސުރެ ދިވެހިންނަށް ވާނުވާ އެނގެމުން ދިޔައެވެ. މައުލޫމާތު ލިބުމުގައި ދިވެހިންނަށްވުރެ ވަކީން އަވަސް ބަޔަކު ދުނިޔޭގައި މަދެވެ. ކުރިމަތިވެދާނެ ނުރައްކަލަކުން ސަލާމަތްވުމަށް ނުވަތަ ލިބޭ ގެއްލުން ކުޑަކުރުމަށް އެކަށީގެންވާ ވަގުތު ލިބުނެވެ. އެހެންކަމުން ވަރަށް ރަނގަޅަށް ތައްޔާރު ވަމުން އަންނަކަން ސަރުކާރުން އައީ ކަށަވަރު ކޮށްދެމުންނެވެ. ގިނަ ކަންތައްތަކެއް ސުވާލެއް ނުއުފެދޭހާ ރަނގަޅަށް ކުރެވިފައިވާކަން ޝުކުރުވެރި ކަމާއެކު ފާހަގަ ކުރަން ޖެހެއެވެ. ހާލެއްގައި ނުޖެހި އުނދަގޫތަކުން އަރައިގަނެވޭނެ ކަމުގެ އުންމީދާއި ޔަގީންކަން ރައްޔިތުންނަށް މެދުނުކެނޑި ލިބެމުން ދިޔައެވެ.\nނަމަވެސް އޭޕްރީލް މަހުގެ 15 ވަނަ ދުވަހުގެ އިރު އެރުމާއެކު، ރައްޔިތުންނަށް ސިހުން ގެނުވި ހަބަރަކީ މާލޭގެ ފްލޫ ކްލިނިކަކަށް ދިޔަ އަންހެނަކު ކޮވިޑް-19 އަށް ފައްސިވި ހަބަރެވެ. ފައްސިވީ މީހާއަކީ ރާއްޖެއިން ބޭރަށް ދަތުރުކޮށްފައިވާ މީހެއް ނޫން ކަމަށް ވުމާއެކު މާލޭގައި އެވަގުތު އޮތީ ކޮމިއުނިޓީ ޓްރާންސްމިޝަން އެއް ކަން ޔަގީންވެގެން ދިޔައެވެ. މުޅި މާލެ ފުރަބަންދު ކޮށް، މާލޭގެ އެލާޓު ރަތަށް ބަދަލު ކުރެވިގެން ދިޔައެވެ. އެތެރޭގެ އުދުހުންތައް ހަމަ އެދުވަހު މެދުކަނޑާލިއެވެ. މާލެ ސަރަހައްދުގައި ރައްޔިތުން ބޭރަށް ނުނިކުތުމަށް އެންގިއެވެ. ރައްޔިތުން ހާސް ކަމާ ބިރުވެރިކަމެއްގެ ތެރެއަށް ދިޔައިރު، ސަރުކާރުން ދިޔައީ ރައްޔިތުންނަށް ބޭނުންވާ ހިދުމަތްތައް ބަރާބަރަށް ފޯރުކޮށްދެމުން ދާނޭ ކަމުގެ ޔަގީން ކަން ދެމުންނެވެ.\nކޮމިއުނިޓީ ޓްރާންސްމިޝަން އާއެކު އިތުރުވަމުން އައި ކޮވިޑް-19 ގެ ކޭސްތަކާއެކު މާލެ ސަހަރައްދުގައި ކާފިއު އިއުލާނު ކުރެވިގެން ދިޔައެވެ. ކާފިއު އާއެކު ދެން ކުރިމަތިވީ އެއަށް ވުރެ އުނދަގޫ ބޮޑު ކަމެކެވެ. ވިޔަފާރި ކުރުމުގައި ދިމާވި ދަތިތަކާއެކު މިނިސްޓަރު ލެވެލްގެ ބޭފުޅުން ވެސް ރައްކާތެރިކަމުގެ ފިޔަވަޅުތަކާއެކުގައި މާލެ މަގުމައްޗަށް ޑެލިވެރީއަށް ނިކުތެވެ. ގައުމީ ދިފާއީ ބާރުތަކުން އެ ހައްސާސް ދަނޑިވަޅުގައި ވެސް ދިވެހިންނަށް ސާބިތު ކޮށްދިނީ ރައްޔިތުންގެ ހިދުމަތުގައި އެބޭފުޅުން އަބަދުވެސް ތިބި ކަމެވެ. ފުރާނަ އަތް މައްޗަށް ލައިގެން ރައްޔިތުންގެ ހިދުމަތުގައި ނިކުތް، އެތައް ދަރުމަވެރިންގެ އެހީގައި މާލޭގެ ރައްޔިތުން ބަނޑަށް ޖެހުމުން ސަލާމަތް ކޮށްދިނެވެ.\nއޭޕްރިލް މަސް ނިމިގެން ދިޔައީ ކޮވިޑް-19 ޖެހިގެން ރާއްޖޭގައި ފުރަތަމަ ފަހަރަށް މީހަކު ނިޔާވި ހަބަރާއެކުގައެވެ. އުމުރުން 83 އަހަރުގެ އަންހެން މީހާގެ މަރުގެ އަޑު ދިވެހިން އެހީ ފުން ހިތާމައާއެކުގައެވެ.\nމެއި - ތަފާތު ތަޖުރިބާތަކެއް ،ރޯދައާއި ޢީދު މުޅިން ތަފާތު\nދިވެހިންނާ ދެން ބައްދަލުކުރީ ކަޅު ދުވަސްތަކެކެވެ. ކޮވިޑް-19 ގެ ނަންބަރުތައް ދިޔައީ ދުވަހުން ދުވަހަކަށް ވުރެ މައްޗަށެވެ. ބަރަކާތްތެރި ރޯދަ މަހުގައި ގޭގައި ބަންދުވެ، އާއިލާ އާ ރައްޓެހިންނާ ބައްދަލުކުރުމުން އެތައް ބަޔަކު މަހުރޫމް ވިއެވެ. ކޮންމެ އަހަރަކު އޮންނަ އާއިލާ ރޯދަ ވީއްލުންތަކާއި މިސްކިތުގައި އޮންނަ ތަރާވީހެއް ނެތް ރޯދަ މަހެއް ދިވެހިން ހަޔާތުގައި ފުރަތަމަ ފަހަރަށް ބައްދަލުކުރިއެވެ. މުޅި ރޯދަ މަސް މިފަދަ ހާލެއްގައި ވޭތުވެގެން ދިޔައިރު، ދިވެހިން ދެއްކި ކެތްތެރިކަމާއި ނަމޫނާ ފާހަގަ ކޮށްލަން ޖެހެއެވެ.\nކޮންމެ އަހަރަކުވެސް ކުލަގަދަކޮށް ފާހަގަކުރަމުން އައި ފިތުރު އީދު ވެސް ދިވެހިން މިއަހަރު ފާހަގަކުރީ ގޭގައި ތިބެއެވެ. އީދު ނަމާދުގެ ބޮޑު ޖަމާއަތެއް ނެތެވެ. އީދު ސަލާމް ކުރުމެއް، އާއިލާ އާ ރައްޓެހިންނާ ބައްދަލު ކުރުމެއް ނެތެވެ. ފެން ޖެހުމެއް، ކުލަ ޖެހުމެއް އަދި އެއްވެސް ކުޅިވަރެއް ނެތި ދިވެހިން ފިތުރު އީދު ނިންމާލީ ދުވަހަކު ވެސް ހިތަށް ސިފަ ވެސް ކޮށްފައިނުވާ ފަދަ ގޮތަކަށެވެ.\nމެއި މަސް ފެށުނު އިރު ކޮވިޑް-19 ކޭސްތައް ހުރީ 477 ގައެވެ. މަސް ނިމުނުއިރު މި އަދަދު ވަނީ 1821 އަށް އަރާފައެވެ. މި މަސް ތެރޭގައި ކޮވިޑް-19 ޖެހިގެން އިތުރު4މީހަކު މި ދުނިޔެއާ އަލްވަދާއު ކިޔާފައިވެއެވެ.\nދެ މަހަށް ފަހު ފުރަތަމަ ފަހަރަށް ލޮކްޑައުންއަށް ކުޑަ ނަމަވެސް ލުޔެއް ދީފައި ވަނީ ވެސް މެއި މަހުގައެވެ. ފޭސްތަކަކަށް ބަހާލައިގެން، މޭ މަހުގެ 28 ވަނަ ދުވަހުން ފެށިގެން ލުއި ތަކަކީ ގިނަ ބަޔަކު އެދި އެދި ތިބި ލުއިތަކަކަށް ވެގެން ދިޔައެވެ. އެގޮތުން މި ދިން ލުއި ތަކާ އެކު މާލެ ސަރަހައްދުގައި އުޅޭ ރައްޔިތުންނަށް ވަނީ ކަމާ ބެހޭ ފަރާތްތަކުގެ ހުއްދައާއެކު ކޮންމެ ހަފުތާއަކު ދެ ދުވަހު ކޮންމެ ގޭބިސީއަކުން ވެސް ތިން މީހުންނަށް ދެ ގަޑިއިރަށް ނިކުމެވޭ ގޮތް ހަދައިދީ ބޭރަށް ނިކުމެ އުޅެވޭ ޒޯންތައް ވެސް އިތުރު ކޮށްދީފައެވެ.\nޖޫން - ކޮވިޑާއެކު އުޅުން ދިވެހިންނަށް ފަރިތަވި\nޖޫން މަހަކީ ކޮވިޑް-19 އާއެކު ދިވެހިން އުޅެން ދަސްކުރި މަހެވެ. ކޮވިޑް-19 ކޭސްތައް އެއްވަރެއްގައި ހިފެހެއްޓި، ލޮކްޑައުން އަށް ދިން ލުއިތަކުގެ ފުރަތަމަ ފޭސްއިން ދިވެހިން ފާސްވެ، ލޮކްޑައުން އަށް އިތުރު ލުއިތަކެއް ލިބިގެން ދިޔައެވެ.\nއެގޮތުން ދެވަނަ ފިޔަވަހީގެ ލުއިތަކާއެކު ފަތިހު ފަހަކުން ރޭގަނޑު ދިހައެއް ޖަހަންދެން ހުއްދައަކާއި ނުލާ ބޭރުގައި އުޅުމުގެ ފުރުސަތު ދިނެވެ. އަދި ގަޑިތަކަކަށް ބަހާލައި ކަސްރަތު ކުރާ މީހުންނަށް އޮތް ގަޑިތައް ވެސް އިތުރު ކުރިއެވެ، މީގެ އިތުރުން، ޕާކުތަކާއި މައިޒާންތައް ވެސް ހުޅުވައި، ކެފޭ އަދި ރެސްޓޯރަންޓުތަކުން ޓޭކްއަވޭ އަދި ޑެލިވެރީގެ ހިދުމަތް ދިނުމުގެ ހުއްދަދިނެވެ.\nޖުލައި - ލޮކްޑައުންތަކަށް ލުއިދީ އައު އާންމު ހާލަތަށް މިސްރާބު ޖެހި\nޖޫން މަސް ނިމިގެން ދިޔައީ ލޮކްޑައުން އަށް ދިން އިތުރު ލުއިތަކަކާއެކުގައެވެ. އެއާއެކު ޖުލައި މަސް ދިވެހިންނާ ބައްދަލުކުރީ ކޮވިޑް-19 އިން އަރައިގަނެވިދާނެ ކަމުގެ އުންމީދު އާކޮށްދެމުންނެވެ.އެގޮތުން މާލޭގައި ދިރިއުޅޭ ރައްޔިތުންނަށް ފަތިހު 05:00 އިން ރޭގަނޑު 11:00 އަށް ބޭރަށް ނިކުމެ އުޅެވޭ ގޮތަށް ހަމަޖެއްސިއިރު، ކެފޭ ރެސްޓޯރަންޓް ތަކާއި ފިހާރަތައް ހެނދުނު 09:00 އިން ރޭގަނޑު 10:00 އަށް ހުޅުވާފައި ބެހެއްޓުމުގެ ހުއްދަ ދިނެވެ. އަދި ޔޫތު މިނިސްޓްރީގެ އިރުޝާދުތަކާ އެއްގޮތަށް މާލެ ސަރަހައްދުގައި ކުޅިވަރުތައް ކުރިއަށް ގެންދިއުމުގެ ހުއްދަދީ ސެލޫންތަކާއި ބޯކޮށާ ތަންތަން ހުޅުވުމަށް ވެސް ހުއްދަ ދެވުނެވެ. މީގެ އިތުރުން ރަށްރަށުގައި ތިބި މާލެ އަންނަން ބޭނުންވެފައިވާ ފަރާތްތަކެއް އެ ފުރުސަތު ވެސް ލުއިތަކާއެކު ފަހި ކޮށްދިނެވެ.\nބަލިމަޑުކަމުގެ ސަބަބުން ވެއްޓިފައި އޮތް ރާއްޖޭގެ އިގްތިސޯދު ކޮޅަށް ނަގައި އަލުން ޖެހުމަށް ޓަކައި ރާއްޖޭގެ ބޯޑަރު ފަތުރުވެރިންނަށް އަލުން ހުޅުވާލެވުނީ ވެސް ޖުލައި މަހުގައެވެ.\nނަމަވެސް ހީކުރި ގޮތާ ޚިލާފަށް ލޮކްޑައުން އަށް ދިން ލުއިތަކުގެ، ދިވެހިން ނެގީ ނާޖާއިޒު ފައިދާއެވެ. މާލެ މަގުމަތިން ފެނުނީ ސިއްހީ މާހިރުން އުންމީދު ކުރިފަދަ މަންޒަރެއް ނޫނެވެ. އިޖުތިމާއީ ގައިދުރުކަމެއް ނެތި، މާލޭގެ މަގުތައް ތޮއްޖައްސާ ފުރާލިއިރު، ތަޖުރިބާކާރުން އައީ ކޮވިޑް-19 ގެ ދެވަނަ ރާޅަކާ ކުރިމަތިލާން ޖެހިދާނެ ކަމުގެ އިންޒާރު ދިވެހިންނަށް ދެމުންނެވެ. ނަމަވެސް ސިއްހީ މާހިރުންގެ އެތަކެއް އާދޭސްތަކަކަށް ދިވެހިން ދިނީ ބީރު ކަންފަތެކެވެ.\nއޯގަސްޓް އިން ސެޕްޓެމްބަރު އަށް - ދެވަނަ ރާޅެއްގެ ބިރުވެރިކަން\nލުއިތަކަށް ދިން ނައްސި އިޖާބުގެ ނަތީޖާއަކަށް ވެގެން ދިޔައީ އޮގަސްޓު މަހު ކޮވިޑް-19 ގެ ދެވަނަ ރާޅެއް ރާއްޖެއަށް އެރުމެވެ. އޮގަސްޓު މަހު ކޭސްތައް އިތުރުވާނެ ކަމަށް ކުރިން ލަފާކޮށްފައި އޮތް ނަމަވެސް، ލަފާ ކުރި މިންވަރަށް ވުރެ އިތުރަށް މީހުން ފައްސިވެފައި ވެއެވެ. ޖުލައި މަހުގެ 30 ވަނަ ދުވަހު ޕަބްލިކް ހެލްތު އެކްސްޕާޓް ޑރ.ޝީނާ މޫސާ ޢާންމު ކުރެއްވި ޕްރޮޖެކްޝަން ނުވަތަ އަންދާޒާތަކުގައި ވަނީ އޯގަސްޓްމަހު ކޮވިޑް-19 އަށް ފައްސި ވާނީ 2373 މީހުން ކަމަށެވެ. ނަމަވެސް އޮގަސްޓު މަހު މުޅި ރާއްޖެއިން ހަތަރު 3900 އަށް ވުރެ ގިނަ މީހުން ފައްސިވެފައި ވެއެވެ.\nޖެހިގެން އައި ސެޕްޓެމްބަރ މަހުގެ ފުރަތަމަ ހަފްތާއަށް ފަހު ކޮވިޑް-19 އެކްޓިވް ކޭސްތަކުގެ އަދަދު އައީ ދުވަހުން ދުވަހަށް މަދުވަމުންނެވެ. ނަމަވެސް ސެޕްޓެމްބަރު މަހު ވެސް ޖުމްލަ 2492 މީހުން ފައްސިވެފައިވެއެވެ.\nރާއްޖެ އިން ކޮވިޑް-19 އަށް ފައްސިވާ މީހުން އިތުރުވެ، އެޑްމިޓް ކޮށްގެން ފަރުވާ ދޭން ޖެހޭ މީހުން ގިނަވަމުން ދާނަމަ ރާއްޖޭގައި ކޮވިޑް-19 މެނޭޖް ނުކުރެވިދާނެ ކަމުގެ އިންޒާރު އެޗްއޯސީއަށް ލަފާ އަރުވާ ޓެކްނިކަލް އެޑްވައިޒަރީ ގްރޫޕްގެ (ޓެގް) އިން ދީފައި ވަނީ ވެސް އޮގަސްޓު މަހުގެ ތެރޭގައެވެ.\nލަފާކުރުންތަކަށް ވުރެ ރާއްޖޭގެ ހާލަތު ގޯސްވެގެންދިޔައިރު، މާސްކް އެޅުން މަޖުބޫރު ކުރުމާއި ރޭގަނޑު 22:00 އާއި 05:00 އާއި ދެމެދު ބޭރުގައި އުޅުން މަނާ ކުރުމުގެ އިތުރުން ސަރުކާރުން ބަލި ކޮންޓްރޯލް ކުރުމަށް އިތުރު ފިޔަވަޅެއް އަޅާފައެއް ނުވެއެވެ.\nއޮކްޓޯބަރު - ބިރުވެރިކަން ކުޑަވެ، އައު ދިރިއުޅުމަށް ދިވެހިން ހޭނެން ފެށި\nރާއްޖޭގެ ހާލަތު ރަނގަޅުވެ، ކޮވިޑް-19ގެ ކޭސްތައް އެއް ހަމައެއްގައި އޮކްޓޯބަރުމަހު ހިފެހެއްޓިގެން ދިޔައެވެ. މާސްކް އެޅުން މަޖުބޫރުކޮށް ފިހާރަތަކާއި ރެސްޓޯރެންޓްތަކާއި އާއްމު ޚިދުމަތްދޭ ތަންތަނުގައި އަމަލު ކުރަން ޖެހޭ ގައިޑްލައިންތައް އެކުލަވާލައިގެން ދެވަނަ ރާޅު ވެސް ދިވެހިން ކޮންޓްރޯލް ކުރިއެވެ. އަދި \_ބަލިން ރަނގަޅުވާ މީހުންގެ އަދަދު އިތުރުވެ ދެވަނަ ރާޅުގެ މައްޗަށް ވެސް ދިވެހިން ކުރި ހޯދިއެވެ.\nކޮވިޑަށް ބައެއް ލުއިތައް ދިން އިރު، ބައެއް ލުއިތަކުގެ ސަބަބުން ނިކުތް ހިތި ނަތީޖާގެ ރަހަ ވެސް ދިވެހިން ބެލިއެވެ. އެގޮތުން އެޗްޕީއޭގެ ހާއްސަ ހުއްދައިގެ ދަށުން، ކަރަންޓީނު ނުވެ ތިލަދުންމައްޗަށް ދަތުރުކުރި ބައެއްގެ ސަބަބުން ތިލަދުންމަތީގެ ގިނަ ރަށްރަށަކަށް ކޮވިޑުގެ ބިރު ފެތުރިގެންދިޔައެވެ. މި މި ކްލަސްޓާއާ ގުޅިގެން ކޮންޓެކްޓް ޓްރޭސިންގ ހެދުމަށް، ކުޅުދުއްފުއްޓާއި ހއ ދިއްދޫ، ށ ފުނަދޫ، ހއ ހޯރަފުއްޓާއި ބާރަށް އަދި ހދ ކުރިނބީ ،އެޗްޕީއޭއިން މޮނިޓަރިން އަށް ލީއިރު، 17 އަށް ވުރެ ގިނަ މީހުން އެ ކްލަސްޓަރއިން ފައްސި ވިއެވެ.\nނޮވެންބަރު - ވެކްސިން ހަބަރާއެކު ހިތްހަމަޖެހުން\nނޮވެންބަރު މަސް ފެށިގެން އައިއިރު، ކޮވިޑް-19 އަށް ފައްސިވާ މީހުންގެ އަދަދު 100 އަށް ވުރެ ދަށުގައި ހުންނަތާ ދުވަސްތަކެއް ވެފައި ވީނަމަވެސް އޭގެ ފަހުން ދުވަހުން ދުވަހަށް ފައްސިވާ މީހުންގެ އަދަދު އެ އަދަދަށް ވުރެ މަދުވެ، އެއްވަރެއްގައި ހުރީ ހިފެހެއްޓިފައެވެ. އެއާއެކު މާލެ ސަރަހައްދުގައި އިއުލާނު ކޮށްފައި އޮތް ކާފިއުއަށް ވެސް ލުއިތަކެއް ދިނެވެ. އެގޮތުން ކޮވިޑް-19ގެ ހާލަތު ރަނގަޅުވަމުން އަންނަ މިންވަރަށް ބަލައި ލުއި ދެމުން ގޮސް މާލޭގައި ބޭރުގައި އުޅުން މަނާ ވަގުތަކީ ރޭގަނޑު 12:00 އާއި 4:00 އާ ދެމެދު ކަމުގައި ހަމަޖެއްސިއެވެ.\nފަރުވާއެއް ނެތް ކޮވިޑް-19 އަށް ވެކްސިންއެއް އުފައްދައި ބޭނުން ކުރުމުގެ ހުއްދަ ލިބިގެން ދިއުމަކީ ގިނަ ބަޔަކަށް އެކަމުގެ ހިތްހަމަޖެހުން ގެނުވި ކަމެކެވެ. 2021 ވަނަ އަހަރުގެ ފުރަތަމަ ކުއާޓާގައި ރާއްޖެއަށް ވެސް ކޮވިޑް ވެކްސިން ޖަހަން ފަށާނެ ކަން އެޗްއީއޯސީން ހާމަކޮށްފައި ވަނީ ވަނީ ނޮވެންބަރު މަހުގެ ތެރޭގައެވެ. ވެކްސިން ލިބޭނީ އެކި ބެޗް ބެޗަށް އެކި މިންވަރަށް ކަމަށާއި، ވެކްސިން ލިބެމުންދާ މިންވަރަކުން ވެކްސިން ޖަހާނެ ފަރާތްތައް ގިންތި ކުރުމުގެ މަސައްކަތް ހަލުވިކަމާއެކު ކުރަމުންދާ ކަން ހާމަކޮށް، ވެކްސިން ޖެހުމަށް ވާން ޖެހޭ ތައްޔާރީތައް ވުމަށް ރާއްޖެއިން ވަނީ ސްޓިއަރިން ކޮމިޓީއެއް ވެސް އެކުލަވާލާފައެވެ.\nޑިސެންބަރު - އައު އާންމު ހާލަތުން އިން އާންމު ހާލަތަށް މިސްރާބު ޖެހި\nކޮވިޑް-19 ކޮންޓްރޯލްކޮށް ބަލީގެ މައްޗަށް ކާމިޔާބު ހޯދި ގައުމުތައް ކަމަށްވާ ޗައިނާ، ނިއުޒިލެންޑް، ތައިލެންޑް، ޓައިވާން ފަދަ ގައުމުތަކުގައި ދުވަހުން ދުވަހަށް ބަލި ޖެހޭ މީހުންގެ އަދަދު މަދުކޮށް، މުޖުތަމައުގެ ތެރެއިން ބަލި ނައްތާލި ގޮތަށް ބަލި ނައްތާލެވޭ ހާލަތަށް ރާއްޖެ ދެވިފައި ނުވި ނަމަވެސް، އަހަރު ނިމެން ގާތްވިއިރު ރާއްޖެއިން ވެސް ވަނީ ކޮވިޑުގެ މައްޗަށް ބޮޑު ކާމިޔާބީއެއް ހޯދާފައެވެ. އެގޮތުން ރާއްޖޭގައި ބަލި ޖެހޭ މީހުންގެ މިންވަރު އެވްރެޖުކޮށް ދުވާލަކު 50 މީހުނަށް ވުރެ ދަށުގައި ހިފެހެއްޓިގެން ދިޔައެވެ.\nތޮއްޖެހިފައި އޮތް މާލޭގައި މިފަހަރު ކޮވިޑް-19 ކޮންޓްރޯލް ކުރުމުގައި ދިވެހިން ހޯދި ކާމިޔާބީ ޖުލައި މަހު ހޯދި ކާމިޔާބަށްވުރެ ތަފާތެވެ. ސަބަބަކީ ޖުލައި މަހާ ހިލާފަށް މިހާރު ދިވެހިން ބަލި ފެތުރުން ކޮންޓްރޯލް ކޮށްފައި މިވަނީ "އައު އާއްމު ހާލަތުގައެވެ." ފިހާރަތަކާއި، އޮފީސްތަކާއި ރެސްޓޯރެންޓްތައް ވެސް ހުޅުވައިގެން ތިބެ ބަލި ކޮންޓްރޯލް ކުރުން އެއީ ފަސޭހަ ކަމެއް ނޫނެވެ.\nރާއްޖޭގެ ހާލަތަށް ބަލައި، ކޮވިޑުން ރައްކާތެރިވުމަށް އެޅި ގިނަ ފިޔަވަޅުތަކަކަށް ޑިސެންބަރު މަހު ލުއި ދީފައި ވެއެވެ. ގިނަ ބަޔަކު އެންމެ އެދެމުން ދިޔަ އެއް ކަމަކީ މާލެއިން ރަށްރަށަށް ދަތުރު ކުރުމުގައި ވާންޖެހޭ ކަރަންޓީނު އުވާލުމެވެ. ނަމަވެސް ސަރުކާރުން ވަނީ ކަރަންޓީނު އެއްކޮށް އުވާލެވެން ނެތް ކަން ފާހަގަކޮށް، ކަރަންޓީނުގެ މުއްދަތަށް ލުއިތަކެއް ދީފައެވެ. އެގޮތުން ކަަރަންޓީނު ވާން ޖެހޭ މުއްދަތު 14 ދުވަހުން 10 ދުވަހަށް ބަދަލު ކުރެވިގެން ދިޔައެވެ.\nކޮވިޑް-19ގެ ހާލަތު ރަނގަޅުވަމުން އަންނަ މިންވަރަށް ބަލައި، މާލެ ސަރަހައްދުގައި އިއުލާނު ކޮށްފައިވާ ކާފިއު އުވާލާފައި ވަނީ ވެސް ޑިސެންބަރު މަހުގެ ތެރޭގައެވެ.\nމީގެ އިތުރުން ރާއްޖެއިން ބޭރުން އަންނަ ދިވެހިންނާއި ރާއްޖެއަށް ވޯކް ވިސާގައި އަންނަ ބިދޭސީން، 96 ގަޑިއިރު ނުވާ ޕީސީއާރު ނައްސި ޓެސްޓެއް އޮތް ނަމަ ކަރަންޓީނު ވާން ނުޖެހޭ ގޮތަށް ވެސް ވަނީ ނިންމާފައެވެ. މިގޮތަށް ކަނޑައެޅި ނަމަވެސް ރާއްޖެ އައިސް ރަށް ރަށަށް ދަތުރު ކުރާ ފަރާތްތަކާއި މާލެ ސަރަހައްދަށް އަންނަ ސިއްހީ ދާއިރާއާއި ތައުލީމީ ދާއިރާގެ އިތުރުން ދައުލަތުގެ މީހުން ބަލަހައްޓާ މަރުކަޒުތަކުގައި މަސައްކަތް ކުރާ މުވައްޒަފުން 10 ދުވަހަށް ކަރަންޓީނުވާން ޖެހޭނެއެވެ.\nހަމައެހެންމެ މާލޭގައި ދިރިއުޅޭ ރައްޔިތުންނަށް ކުރު ޗުއްޓީތަކަށް ރިސޯޓަށް ދިއުމުގެ ފުރުސަތު ފަހިކޮށްދީފައި ވެސް ވަނީ ހުސްވި ޑިސެންބަރު މަހުގެ ތެރޭގައެވެ.\nކޮވިޑް-19 އިޔާ އިން ރިވިއު 2020


Raajjey gai covid vaccine ge4vana Dose eh jahan ninmaifi - vNews.mv\nރާއްޖޭގައި ކޮވިޑް ވެކްސިންގެ ހަތަރުވަނަ ޑޯޒެއް ޖަހަން ނިންމައިފި\nމުހައްމަދު ހަފީޒް 23 June 2022, 13:01\nކޮވިޑް-19 ވެކްސިންގެ3ޑޯޒް ފުރިހަމަކޮށްފައިވާ އުމުރުން ދުވަސްވީ މީހުންނާއި ދިފާއީ ނިޒާމު ބަލިކަށި މީހުންނަށް ކޮވިޑް ވެކްސިންގެ ހަތަރު ވަނަ ޑޯޒެއް ޖަހަން ހެލްތް ޕްރޮޓެކްޝަން އޭޖެންސީ (އެޗްޕީއޭ)އިން ނިންމައިފިއެވެ.\nއުމުރުން 65 އަހަރުން މަތީގެ މީހުންނާއި ދިފާއީ ނިޒާމު ބަލިކަށި މީހުންނަށް ހަތަރުވަނަ ޑޯޒެއް ޖަހާނީ، ތިންވަނަ ޑޯޒް ޖެހި ފަހުން ހަތަރު މަސް ވުމުން ކަމަށް އެޗްޕީއޭއިން ބުނެއެވެ.\nއުމުރުން 18 އަހަރާއި 64 އަހަރާ ދެމެދުގެ މީހުންގެ ތެރެއިން ހިމެނެނީ ހަށިގަނޑުގެ ގުނަވަނެއް ބަދަލުކޮށްފައިވާ މީހުންނާއި, އިމިއުނޯސަޕްރެންޓް ނުވަތަ ހަށިގަނޑުގެ ދީފާއީ ބާރު ދެރަކުރާފަދަ ބޭސްތައް ބޭނުންކުރާ މީހުންނާއި, ދިގުމުއްދަތަކަށް ސްޓެރޮއިޑްގެ ބާވަތްތައް ބޭނުންކުރާ މީހުންނާއި, ގަވާއިދުން ޑަޔަލިސިސް ހަދަމުންދާ މީހުންވެސް ދިފާއީ ނިޒާމު ބަލިކަށި މީހުންގެ ތެރޭގައި ހިމެނޭނެ ކަމަށް އެޗްޕީއޭ އިން ބުނެއެވެ.\nމީގެއިތުރުން ކެންސަރު ބަލީގެ ފަރުވާ ހޯދަމުންދާ މީހުންނާއި, ބައްޔަށް ފަރުވާކޮށް ނިމި އަހަރެއް ނުވާ މީހުންނާއި އިސްކޮޅާ އަޅާ ބަލާއިރު ބަރުދަން މަތި މީހުންނާއި ފުއްޕާމޭގެ ބަޔެއްގެ ސަބަބުން ގޭގައި އޮކްސިޖަންގެ ތެރަޕީގެ ފަރުވާ ލިބޭ މީހުންނާއި އެ ފަރުވާއަށް ޑޮކްޓަރު އިރުޝާދު ދީފައިވަނީ މީހުންގެ އިތުރުން ފުއްޕާމޭގެ ބައްޔަށް ފަރުވާކުރާ މީހުންނާއި ފަރުވާދިފައިވާ މީހުން ދިފާޢީ ނިޒާމު ބަލިކަށި މީހުންގެ ތެރޭގައި ހިމެނޭ ކަމަށް އެޗްޕީއޭއިން ބުނެއެވެ.\nއެޗްޕީއޭ އިން ބުނީ މިވަގުތު ވެކްސިންގެ އިތުރު ޑޯޒްގެ ގޮތުގައި ޖެހުމަށް ހަމަޖެހިފައިވަނީ ފައިޒަރ ވެކްސިން ކަމަށެވެ. އަދި މާދަމާ އިން ފެށިގެން މި ވެކްސިން ޖެހުން ކުރިއަށްދާނެ ކަމަށްވެސް ވަނީ ބުނެފައެވެ.\nމާލެ ސަރަހައްދުގައި ވެކްސިން ޖެހުމަށް ހަމަޖެހިފައިވަނީ އެޕޮއިންޓްމެންޓް އުސޫލުންނެވެ. އަތޮޅުތެރޭގައި ވެކްސިންޖެހުމުގެ އިންތިޒާމު ހަމަޖެހިފައިވާ ގޮތް އެރަށެއްގެ ހޮސްޕިޓަލް ނުވަތަ ސިއްހީ މަރުކަޒުން އާއްމު ކުރާނެ ކަމަށް އެޗްޕީއޭ އިން ބުނެއެވެ.


Saifge biograpghy anna aharu nereyne | Mihaaru\nސައިފް އަލީ ޚާންގެ ބައޮގްރަފީ އަންނަ އަހަރު ނެރެނީ\n26 އޯގަސްޓް 2020 - 07:533comments\nބޮލީވުޑްގެ މަޝްހޫރު އެކްޓަރު ސައިފް އަލީ ޚާންގެ ބައޮގްރަފީ އަންނަ އަހަރު ނެރެން ނިންމައިފި އެވެ.\nބަތަލާ ކަރީނާ ކަޕޫރާ ކައިވެނިކޮށްގެން އުޅޭ 50 އަހަރުގެ އެކްޓަރުގެ ބައޮގްރަފީގެ މަސައްކަތް ފަށާފައިވާކަން މަޝްހޫރު ފިލްމު ކްރިޓިކް ތަރަން އަދާޝް ކުރި ޓްވީޓެއްގައި ބުނެފައިވެ އެވެ.\nއޭނާ ބުނީ ހާޕާ ކޮލިންސް އިންޑިއާގެ ތައްގަނޑުގެ ނެރޭ ސައިފްގެ ބައޮގްރަފީގައި އޭނާގެ ހަޔާތާ ބެހޭ ގިނަ ވާހަކަތަކެއް ހިމެނޭނެ ކަމަށެވެ. އޭގެ ތެރޭގައި ފިލްމީ ކެރިއަރާއި ޒާތީ ދިރިއުޅުމާއި ކާމިޔާބީ އާއި ނާކާމިޔާބީގެ ވާހަކަތައް ހިމެނެ އެވެ.\nބޮލީވުޑްގައި މިހާރު ފިޔަޖަހަން ފަށާފައިވާ ޒުވާން ބަތަލާ ސާރާ އަލީ ޚާންގެ ބައްޕަ ސައިފަކީ އިންޑިއާގެ ބޯޕާލްގެ ޝާހީ އާއިލާއަކަށް ނިސްބަތްވާ ތަރިއެކެވެ. އޭނާގެ ބައްޕަ އަދި ކުރީގެ މަޝްހޫރު ކްރިކެޓް ތަރި މަންސޫރު އަލީ ޚާން ނިސްބަތް ވަނީ ބޯޕާލްގެ ޕަޓޯޑީ އާއިލާއަށެވެ. އެހެންވެ ސައިފްގެ ނަމުގެ ތެރެއަށް ޕަޓޯޑީ އާއި ނަވާބު ވެސް އާދެ އެވެ.\nNEWS... #SaifAliKhan to pen autobiography... The actor will open up about family, home, his successes and failures, his influences and inspirations and, of course, films... #HarperCollinsIndia will publish the autobiography... Will be out in 2021. pic.twitter.com/lPvEQvlwL8\nސައިފަކީ 1960 އާއި 1970 ގެ އަހަރުތަކުގައި ހިންދީ ސިނަމާގައި އެންމެ ވިދި އެއް ބަތަލާ ކަމަށްވާ ޝަރުމީލާ ޓެގޯރްގެ ދަރިއެކެވެ. ސައިފަކީ ޝަރުމީލާ އާއި މަންސޫރަށް ލިބުނު ތިން ކުދިންގެ ތެރެއިން ހަމައެކަނި ފިރިހެން ދަރި ވެސް މެ އެވެ.\nސައިފް އެންމެ ފުރަތަމަ ކައިވެނިކުރީ ބަތަލާ އަމްރިތާ ސިންގްއާ އެވެ. އެ ކައިވެންޏަށް ލިބުނީ ސާރާ، 25، އާއި އިބްރާހީމް، 19، އެވެ. ކަރީނާ އާއި ސައިފް ކައިވެނުކުރީ 2012 ގަ އެވެ. އެ ކައިވެންޏަށް ލިބުނު އަލަތު ދަރިފުޅު ތައިމޫރް އަލީ ޚާނަށް މި އަހަރު ހަތަރު އަހަރު ފުރޭނެ އެވެ. ކަރީނާ މިހާރު އިނީ ދެވަނަ ދަރިއަކަށް ބަލިވެ އެވެ.\nބޮލީވުޑްގެ އެންމެ ކާމިޔާބު އެކްޓަރުންގެ ތެރޭގައި ހިމެނޭ ސައިފަކީ ނެޝަނަލް އެވޯޑް ވެސް ހޯދާފައިވާ ތަރިއެކެވެ. އެކްޓަރެއްގެ އިތުރުން އޭނާ އަކީ ޕްރޮޑިއުސަރެއް ވެސް މެ އެވެ.\nމި އަހަރުގެ ޖެނުއަރީގައި ރިލީޒްކުރި "ޖަވާނި ޖާނެމަން" އަކީ އޭނާގެ ބްލެކް ނައިޓް ފިލްމްސް އިން ގެނެސްދިން ފުރަތަމަ ފިލްމެވެ. ސައިފް ކުރިން ވަނީ އިލޫމިނަތީ ފިލްމްސްގެ ނަމުގައި ވެސް ކުންފުންޏެއް ހަދައި ފިލްމުތަކެއް ގެނެސްދީފަ އެވެ. އޭގެ ތެރޭގައި "ލަވް އާޖް ކަލް" އާއި "ގޯ ގޯއާ ގޯން"، "އޭޖެންޓް ވިނޯދު" އަދި "ކޮކްޓެއިލް" ފަދަ ފިލްމުތައް ހިމެނެ އެވެ.\nއިތުރު ލިޔުންތައް ބޮލީވުޑް ކަރީނާ ކަޕޫރު ސައިފް އަލީ ޚާން އެކްޓްކުރުން\nއިބްރާހިމް ބޮލީވުޑަށް ނުކުތުމަކީ ހުވަފެނެއް: ސާރާ\nސައިފް ބޭނުމީ ތައިމޫރް ވެސް އެކްޓަރަކަށްވާން


Raees Yamin ah 70 percent meehun bunee noonekey: Mahloof | Mihaaru\nމަހްލޫފް (މ). މަޖިލިސް މެމްބަރުން ރައްޔިތުންގެ ފަޅިއަށް އެރުއްވުމަށް އޭނާ ގޮވާލެއްވި. --ފޮޓޯ/މިހާރު\nރައީސް ޔާމީނަށް 70 ޕަސަންޓު މީހުން ބުނީ ނޫނެކޭ: މަހްލޫފް\n10 މެއި 2017 - 16:59 8 comments\nމިދިޔަ ހޮނިހިރުދުވަހު ބޭއްވި ލޯކަލް ކައުންސިލްތަކުގެ އިންތިހާބުގައި 70 ޕަސަންޓު ރައްޔިތުން ރައީސް އަބްދުﷲ ޔާމީނަށް ނޫނެކޭ ބުނެފައިވާ ކަމަށް ގަލޮޅު ދެކުނު ދާއިރާގެ މެމްބަރު އަހުމަދު މަހްލޫފް މިއަދު ވިދާޅުވެއްޖެ އެވެ.\nމާފުށީ ޖަލުގައި ޖަލު ހުކުމް ތަންފީޒު ކުރައްވާ މަހްލޫފް ނެރުއްވި ބަޔާނެއްގައި ވިދާޅުވިގޮތުގައި، ރައްޔިތުންގެ މަޖިލިހުގައި ތަމްސީލުކުރާ 85 ދާއިރާގެ ތެރެއިން 69 ދާއިރާ އިން އިންތިހާބުކޮށްފައި ވަނީ އިދިކޮޅު ޕާޓީތަކަށް ނިސްބަތްވާ ކެންޑިޑޭޓުންނެވެ.\nއެހެންވެ، މަޖިލީހުގެ މެންބަރުން ރައްޔިތުންގެ ފަޅިއަށް އަރުއްވައި، ރައީސް ޔާމީން މަގާމުން ދުރުކުރަން ރައްޔިތުން ދެއްވި އޯޑަރަށް ތަބާވުމަށް މަހްލޫފް ވަނީ ގޮވާލައްވައިފަ އެވެ. އަދި ރައްޔިތުން ރައީސް ޔާމީނަށް ނޫނެކޭ ބުނުމަކީ، އެމަނިކުފާނު އިސްތިއުފާ ދެއްވަން ޖެހޭ ސަބަބެއް ކަމަށް އޭނާ ވިދާޅުވި އެވެ.\nމަހްލޫފް ސިފަ ކުރެއްވި ގޮތުގައި ލޯކަލް އިންތިހާބުގައި ވޯޓު ދީފައި ވަނީ ތަރައްގީ އަށް ވުރެ ބޮޑަށް އަދުލު އިންސާފާއި ހަމަހަމަކަމަށް އެދި އެވެ. އެއީ ރައްޔިތުން ތިބީ އަނިޔާވެރިކަމާއި ކޮރަޕްޝަނާ ދެކޮޅަށް ކަން ސާފުކޮށްދޭ ވޯޓެއް ކަމަށް ވެސް މަހްލޫފް ވިދާޅުވި އެވެ.\n"ދުރުގައި އެކި ރަށްރަށުގައި ތިއްބަސް، އެންމެ ދިވެހި ދަރިއަކު ވެސް ޖަލަށްލައިގެން އަނިޔާ ދޭން ދެކޮޅުކަން [އިންތިހާބުން] ހާމަކޮށް ދެއްވައިފި،" މަހްލޫފުގެ ބަޔާނުގައިވެ އެވެ.\nސަރުކާރާ އިދިކޮޅު ލީޑަރުން ޖަލަށްލައި، ބިރުދައްކައި، ފުރައްސާރަކޮށް، ކެންޑިޑެސީ ބާތިލްކޮށް އަދި ކެމްޕޭނު ކުރުމަށް އިންތިހާ އަށް ހުރަސް އެޅުމުގައި ރައީސް ޔާމީން ހޯއްދެވީ ކާމިޔާބީއެއް ކަމަށާއި މިނިވަން އިންސާފުވެރި އިންތިހާބެއް ބޭއްވިނަމަ، ރައީސް ޔާމީނަށް 50 ގޮނޑި ނުލިބޭނެ ކަމަށް މަހްލޫފް ވިދާޅުވި އެވެ.\nއޭނާ ވިދާޅުވި ގޮތުގައި ހަތަރު ޕާޓީގެ ލީޑަރުންނާއި މަޖިލީހުގެ މެންބަރުންނާއި ސިޔާސީ ޕާޓީތަކުގެ ގައުމީ މަޖިލިސްތަކުގެ މެންބަރުން އަދި ޕާޓީތަކުގެ މެމްބަރުން ކުރެއްވީ ހިތްވަރުގަދަ މަސައްކަތެކެވެ.\nއިތުރު ލިޔުންތައް ލޯކަލް އިންތިހާބު އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ރައީސް އަބްދުﷲ ޔާމީން ލޯކަލް ކައުންސިލްތަކުގެ އިންތިހާބު 2017


"ސްކިލްސް ފޯ އަ ރެސިލިއަންޓް ވޯރކް ފޯސް" ޕްރޮގްރާމް 80 ބައިވެރިންނާއި އެކު ފަށައިފި "ސްކިލްސް ފޯ އަ ރެސިލިއަންޓް ވޯރކް ފޯސް" ޕްރޮގްރާމް 80 ބައިވެރިންނާއި އެކު ފަށައިފި\n"ސްކިލްސް ފޯ އަ ރެސިލިއަންޓް ވޯރކް ފޯސް" ޕްރޮގްރާމް 80 ބައިވެރިންނާއި އެކު ފަށައިފި\n"ސްކިލްސް ފޯ އަ ރެސިލިއަންޓް ވޯރކް ފޯސް" ޕްރޮގްރާމް ފެށުން. ފޮޓޯ:ހަޔަރ އެޑިއުކޭޝަން މިނިސްޓްރީ\nވަޒީފާގެ ބާޒާރަށް ދިވެހި ޒުވާނުން ތަމްރީން ކުރުމަށް ކުރިއަށް ގެންދާ "ސްކިލްސް ފޯ އަ ރެސިލިއަންޓް ވޯރކް ފޯސް" ޕްރޮގްރާމް 80 ބައިވެރިންނާއެކު ފަށައިފިއެވެ.\nމި ޕްރޮގްރާމަކީ ސަރުކާރާއި ވޯލްޑް ބޭންކާއި ގުޅިގެން 1 އަހަރު ދުވަހުގެ މުއްދަތަކަށް ކުރިއަށް ގެންދިޔުމަށް ނިންމާފައިވާ ޕްރޮގްރާމެކެވެ.\n"ސްކިލްސް ފޯ އަ ރެސިލިއަންޓް ވޯރކް ފޯސް" މި ޝިއާރުގެ ދަށުން ކުރިއަށް ގެންދާ މިޕްރޮގްރާމަކީ ވަޒީފާއަކަށް ބޭނުންވާ ހުނަރުތަކާއެކު ކުދި އަދި މެދު ފަންތީގެ ވިޔަފާރިއެއް ފެށުމަށް ތައްޔާރުވެފައިވާ ހުނަރުވެރި އަދި ޤާބިލު ބައެއް އުފެއްދުމަށް ކުރިއަށް ގެންދާ ޕްރޮގްރާމެކެވެ.\nމިއި ރައީސުލް ޖުމްހޫރިއްޔާ އިބްރާހިމް މުޙައްމަދު ޞާލިހްގެ އިސްނެންގުވުމުގެ މަތިން ޒުވާނުންނަށް ވަޒީފާގެ ފުރުޞަތުތައް ހޯދައިދީ ޤައުމު މިހާރު އޮތް ހާލަތުން އަރައިގަނެ އިޤްތިޞާދު އަލުން ފަށައިގަންނައިރު ސިނާޢަތްތަކަށް މީހުން ބިނާކުރުމަށް ކުރިއަށްގެންދާ ޕްރޮގްރާމެކެވެ.\nމި ޕްރޮގްރާމްގެ ދަށުން ފަންނީ ހުނަރުވެރި މަސައްކަތްތެރިކަމުގެ އެކި ދާއިރާތަކުން 1200 މީހުން ތަމްރީން ކުރުމަށް ވަނީ ހަމަޖެހިފައެވެ. އަދި ތަމްރީން ކުރާ މީހުންގެ ތެރެއިން މަދުވެގެން 33 އިންސައްތަ، އަންހެނުންނަށް ޚާއްސަކުރުމަށް ނިންމާފައިވާކަމަށް ހަޔަރ އެޑިއުކޭޝަން މިނިސްޓްރީން ވިދާޅުވެއެވެ. މި ޕްރޮގްރާމްގެ ދަށުން ފަތުރުވެރިކަމުގެ ދާއިރާއަށް ޚާއްސަކޮށްގެން 600 މީހުން ތަމްރީން ކުރުމަށް ވަނީ ހަމަޖެހިފައެވެ. އައިސީޓީ ދާއިރާއިން 200 މީހުން ތަމްރީން ކުރުމަށް ހަމަޖެހިފައިވާއިރު ފަތުރުވެރިކަމުގެ ދާއިރާއާ ގުޅުން ހުރި އިމާރާތްކުރުމުގެ ދާއިރާއިން 400 މީޙުން ތަމްރީން ކުރުމަށް ވަނީ ހަމަޖެހިފައެވެ.\nމި ޕްރޮގްރާމް ފެށުމަށް ބޭއްވި ރަސްމިއްޔާތުގައި ވާހަކަދައްކަވަމުން ހަޔަރ އެޑިއުކޭޝަން މިނިސްޓަރ ޑރ. އިބްރާޙިމް ހަސަން ވިދާޅުވީ މި ޕްރޮގްރާމްގައި 14 އަތޮޅަކުން3ކޯހެއްގައި 80 ދިވެހި ޒުވާނުން ބައިވެރިވެފައިވާކަމަށެވެ. އަދި މީގެ ތެރޭގައި ގިނައި އަންހެން ކުދިންކަމަށާއި މިގޮތުން 54 އަންހެން ކުދިންނާއި 28 ފިރިހެން ކުދިން ބައިވެރިވެފައިވާކަމަށް މިނިސްތަރ ވިދާޅުވިއެވެ. މިނިސްޓަރ ވިދާޅުވީ މި ހުރިހާ ކުދިންވެސް ބައިވެރިވެފައިވަނީ އެކުދިން އަމިއްލައަށް ބޭނުންވެގެންކަމަށެވެ.\n"ފްރަންޓް އޮފީސް، ޕޭސްޓްރީ އެންޑް ބޭކަރީ ، ފުޑް ޕްރިޕަރޭޝަން މި ކޯސްތަކުގައި ބައިވެރިވެފައި ވަނީ. ކޯވިޑް ގެ މިހާލަތާ ގުޅިގެން ތިއަރީ ބައިތައް އޮންލައިންކޮށް ކިޔަވައިދޭނެ. ޕްރެކްޓިކަލް ބައި އިންޑަސްޓްރީއިން ފުރުޞަތުތައް ހޯދަދީގެން ކުރިއަށް ގެންދާނެ."ހަޔަރ އެޑިއުކޭޝަން މިނިސްޓަރ ޑރ.އިބްރާހިމް ހަސަން ވިދާޅުވިއެވެ.\nވަޒީފާގެ ބާޒާރަށް ދިވެހި ޒުވާނުން ތަމްރީން ކުރުމަށް ކުރިއަށް ގެންދާ ޕްރޮގްރާމްގެ ކޯސްތަކަކީ ޤައުމީ ސަނަދުގެ ލެވެލް3ގެ ކޯސްތަކެކެވެ. ހަޔަރ އެޑިއުކޭޝަން މިނިސްޓްރީން ވިދާޅުވީ ކޯހުގެ ބައިވެރިންނަށް ކަނޑައެޅޭ އުޞޫލްގެ މަތިން ޕޮކެޓް މަނީގެ ގޮތުގައި 2000 ރުފިޔާ ދިނުމަށް ހަމަޖެހިފައިވާ ކަމަށެވެ.\nސަރުކާރުން މީޙުން ބިނާކުރުމަށް ކުރިއަށް ގެންދާ މި ޕްރޮގްރާމްގެ ސަބަބުން އެކި ސިނާޢަތްތަކަށް ޚާއްސަކޮށް ފަތުރުވެރިކަމުގެ ދާއިރާއަށް ބޭނުންވާ ހުނަރުވެރި މީހުން ބާޒާރަށް ނެރުމާއި އިޤްތިޞާދީ ހަރަކާތްތަކުގައި ބައިވެރިވެރިވުން އިތުރުވެގެންދާނެއެވެ..\nމިއާއެކު ރައްޔިތުންގެ ފަރުދި ކުރިއެރުމައެކު ޤައުމުގެ އިޤްތިޞާދަށް ކުރިއެރުން ލިބި ޢާއިލާތަކެއްގެ ދިރިއުޅުމުގެ ޙާލަތު ރަނގަޅުވެގެން ދާނެކަމަށް ސަރުކާރުން ޤަބޫލުކުރެއެވެ


Etihad Airways boat eh ge faahaanaa therein maruvefa oi thuththu kujjeh ge hashigan'du - vNews.mv\nއިއްތިހާދު އެއަރވޭޒް ބޯޓެއްގެ ފާޚާނާތެރެއިން މަރުވެފައިއޮތް ތުއްތު ކުއްޖެއްގެ ހަށިގަނޑު\nސައިފް އަޒްހަރު 07 January 2018, 18:09\nއިންޑޮނޭޝިޔާއަށް ދިޔަ އިއްތިހާދު އެއަރވޭޒް މަތިންދާ ބޯޓެއްގެ ފާޚާނާއެއްގެ ތެރެއިން މަރުވެފައިއޮތް ތުއްތު ކުއްޖެއްގެ ހަށިގަނޑު ފެނިއްޖެއެވެ.\nމަރުވެފައިއޮތް ތުއްތު ކުއްޖާގެ ހަށިގަނޑު ފެނުނީ، މަތިންދާ ބޯޓު ޖަކާޓާ އިންޓަރނޭޝަނަލް އެއަރޕޯޓްގައި ޖެއްސުމަށްފަހު ބޯޓު ސާފުކުރަން އުޅުނު މީހުންނަށެވެ.\nދުވަސްފުރާ ވިހާފައިވާ އެ ކުއްޖާގެ މަރުވެފައިވާ ހަށިގަނޑު އޮތީ ޕްލާސްޓިކް ކޮތަޅަކަށް ލައި އޮޅައި، ފާޚާނާ ތެރޭގައިހުރި ވަތްގަނޑެއްގެ ތެރެއަށް ލާފައި ކަމަށް މީޑިއާއިން ބުނެއެވެ.\nއިންޑޮނޭޝިޔާގެ ކަމާބެހޭ ފަރާތްތަކުން މިހާރު ގެންދަނީ އެކުއްޖާ މަރުވި ސަބަބު ދެނެގަތުމުގެ މަސައްކަތް ކުރަމުންނެވެ.\nމިހާދިސާއާ ގުޅިގެން އިންޑޮނޭޝިޔާ ފުލުހުން މިހާރުވަނީ، މަރުވެފައި އޮތް ކުއްޖާގެ މަންމަކަމަށް ތުހުމަތު ކުރެވޭ، އުމުރުން 37 އަހަރުގެ ހާނީ ނަމަކަށްކިޔާ އަންހެނަކު ހައްޔަރު ކޮށްފައެވެ.\nހާނީއަކީ އަބޫދާބީގައި ވަޒީފާ އަދާކުރަން އުޅުނު އިންޑޮނޭޝިޔާ އަންހެނެކެވެ. އޭނާ އަބޫދާބީގައި ހަތަރު އަހަރު ހޭދަކުރުމަށްފަހު އިއްތިހާދު އެއަރވޭޒްގައި އިންޑޮނޭޝިޔާއަށް އައުމަށް ދަތުރުފެށީ އިއްޔެއެވެ.\nނަމަވެސް، މަތިންދާ ބޯޓް އުދުހެންފެށިތާ ހަތަރު ގަޑިއިރުވީފަހުން ހާނީގެ ބަނޑުން ލޭފައިބާން ފެށުމުން، އިއްތިހާދު އެއަރވޭޒް މަތިންދާ ބޯޓުގެ ޕައިލެޓަށް މަޖުބޫރުވެގެން ބޯޓް ވަނީ ބެންކޮކްގެ ސުވަރްނަބޫމީ އިންޓަރނޭޝަނަލް އެއަރޕޯޓްގައި ޖައްސާފައެވެ.\n"އެ އަންހެމީހާ ދަތުރުކުރީ އިކޮނޮމީ ކްލާހުގައި. ލޭފައިބާން ފެށުމުން އޭނާ ބިޒްނަސް ކްލާހުގެ ގޮނޑިއެއްގެ މަތީގައި ބާއްވައި، އޮކްސިޖަން ގުޅި. އޭގެފަހުން ކެޕްޓަން އިޢްލާންކުރީ ބޯޓު ބެންކޮކްގައި ޖައްސަނީ ކަމަށް" އިއްތިހާދުގެ ކްރޫއެއް ބުނެފައި ވެއެވެ.\nއިއްތިހާދު އެއަރވޭޒްގެ ބޯޓު ބެންކޮކްގައި ޖެއްސުމާއެކު މެޑިކަލް ޓީމެއްވަނީ ބޯޓަށް އަރައި، ހާނީ ބޯޓުން ބާލައި އޭނާއަށް ފަރުވާދޭން ފަށާފައެވެ.\nއިއްތިހާދުގެ ބޯޓު، އަންހެންމީހާ ނުލައި ޖަކާޓާއަށް ދިއުމަށްޓަކައި ފުރާފައިވަނީ އޭގެ އެއްގަޑިއިރު ފަހުންނެވެ. އަންހެންމީހާގެ ހާލަތު ކުޑަކޮށް ރަނގަޅުވުމުން އޭނާ އެނބުރި ޖަކާޓާއަށް ދިޔައީ އެހެން ފްލައިޓެއްގައެވެ.\nއިންޑޮނޭޝިޔާގެ ސޮއެކާރނޯ-ހައްޓާ އެއަރޕޯޓަށް އަންހެންމީހާ ފޭބުމާއެކު އިންޑޮނޭޝިޔާ ފުލުހުންވަނީ އޭނާ ހައްޔަރު ކޮށްފައެވެ. ނަމަވެސް، އޭނާ މުޅީން ފިޓްކަމަށް ނުފެންނާތީ އަދި ސުވާލު ނުކުރާނެ ކަމަށް ފުލުހުންވަނީ ބުނެފައެވެ. އެ އަންހެންމީހާއަށް މިހާރުދަނީ އެއަރޕޯޓްގެ ހެލްތު ސެންޓަރުގައި ފަރުވާ ދެމުންނެވެ.\nފުލުހުން ތުހުމަތު ކުރަނީ، މަތިންދާ ބޯޓުގެ ފާޚާނާ ތެރެއިން ފެނުނު މަރުވެފައިވާ ކުއްޖާއަކީ މި އަންހެންމީހާ ސިއްރިއްޔާތުގައި ވިހާފައިވާ ކުއްޖެއް ކަމަށެވެ. އޭނާއަށް ލޭފޭބުމުގެ މައްސަލަ ކުރިމަތިވީ ސިއްރިއްޔާތުގައި ދަރިފުޅު ވިހާފައިގޮސް އިންދާ ކަމަށްވެސް ތުހުމަތު ކުރެއެވެ.


Gudho Gudho guvaifi! Eesa ah raluge thuhumathu, Mosta ah "Hakuru"ge thumumathu! | Hathaavees\nގުދޯގުދޯ ގޮވައިފި! އީސައަށް ރަލުގެ ތުހުމަތު، މޮސްޓާއަށް "ހަކުރު"ގެ ތުހުމަތު!\nމެމްބަރު އީސަ އަދި ނޮޅިވަރަމް މެމްބަރު މޮސްޓާ: އެކަކު އަނެކަކަށް ސީރިއަސް ތުހުމަތުތަކެއް ކުރެއްވި-- ފޮޓޯ/ މަޖިލިސް\nރައްޔިތުންގެ މަޖިލީހުގެ ދެ މެމްބަރަކު އެއް މެމްބަރަކު އަނެއް މެމްބަރަކަަށް "ގުދޯގުދޯ" ގޮވައިފިއެވެ. ގުދޯގުދޯ ބޮވުމަކީ ތިމާގެ ކިބައިގައި ހުރި އުނިސިފައެއްގެ މައްޗަށް ބެލުމެއް ނެތި ހަމައެސިފަހުރި އަނެއް މީހަކާ ދިމާޔަށް އެސިފައާ ބެހޭގޮތުން އެއްޗެހި ކިޔުމެވެ.\nޓީވީތަކުން ލައިވްކޮށް ދައްކަމުން ދިޔަ މަޖިލީހުގެ މިއަދުގެ ޖަލްސާގައި ވާހަކަފުޅު ދައްކަވަމުން ނޮޅިވަރަމް ދާއިރާގެ މެމްބަރު މުހައްމަދު ނަޝީދު އަބްދުﷲ (މޮސްޓާ) ވިދާޅުވީ ކެނދިކުޅުދޫ ދާއިރާގެ މެމްބަރު އަހުމަދު އީސާއަކީ ރާ ބޯ މީހެއް ކަމަށެވެ. އެ ތުހުމަތު ކުރެއްވީ ނިޒާމީ މައްސަލައެއްގައި "ބޯ ހަމަނުޖެހޭ" މީހެއް ކަމަށް މޮސްޓާއަށް އަމާޒުކޮށް، އީސަ ވިދާޅުވުމުންނެވެ.\nމޮސްޓާ ވިދާޅުވީ އީސައަކީ ވެސް ވިސްނުމުގެ ކޮށިކަން ހުރި މީހެއް ކަމަށާއި ރާއްޖެ އަންނަ ޓޫރިސްޓުންނަށް އޭނާ ޖިންސީ ގޯނާކޮށްފައިވާ ކަމަށެވެ. މަޖިލީހުގެ ތަޅުމުގައި އެފަދަ ތުހުމަތުތަކެއް ކުރުމުން، ރިޔާސަތުން ވަނީ އެގޮތަށް ވާހަކަ ނުދެއްކެވުމަށް އެދިވަޑައިގެންފައެވެ. އެ ތުހުމަތުތައް ކުރެއްވިއިރު، އީސަ މަޖިލީހުގެ ތަޅުމަކު ނެތެވެ.\nއީސަ ވަނީ މޮސްޓާ މަސްތުވާތަކެތީގެ ވިޔަފާރި ކުރި ކަމަށް ތުހުމަތުކޮށްފައެވެ. އީސަ ވިދާޅުވީ މަޖިލީހުގެ ކުޑަދޮށުގައި އިންނަވައި، މަސްތުވާތަކެތި މާލެ ތެރެއަށް ވިއްކި ކަމަށް މޮސްޓާ އެއްބަސްވެފައިވާ ކަމަށެވެ. އެގޮތުން 12 މިލިއަނެއްހާ ރުފިޔާގެ މަސްތުވާތަކެތި ވިއްކި ކަމަށެވެ.\nއީސަ އާއި މޮސްޓާއާ ދެމެދު ހިނގައިދިޔަ ބަހުގެ ހަމަލާތަކާ ގުޅިގެން ބައެއް މެމްބަރުން ނިޒާމީ މައްސަލަ ނެންގެވިއެވެ. ކަނޑައެޅިގެން އިތުރުފުޅު ހައްދަވައި މަޖިލީހުގައި ވާހަކަ ނުދެއްކޭނެ ކަމަށް ބައެއް މެމްބަރުން ވިދާޅުވިއެވެ.\nރިޔާސަތުގައި އިންނެވި މަޖިލީހުގެ ރައީސް، ރައީސް މުހައްމަދު ނަޝީދު ވެސް ވަނީ މަޖިލީހުގައި އިތުރުފުޅު ނުހެއްދެވުމަށް އެދިވަޑައިގެންފައެވެ.\nއީސަ އާއި މޮސްޓާއާ ދެމެދު ބަހުގެ ހަމަލާތައް ފެށުނީ މޮސްޓާ ހުށަހެޅުއްވި ޤަރާރެއްގެ ބަހުސްގައި އެއްވެސް މެމްބަރަކު ބައިވެރިވެވަޑައި ނުގެންނެވުމުންނެވެ. އެމްޑީޕީގެ ސާފު މެޖޯރިޓީ އޮތް މަޖިލީހުން ޤަރާރުގެ ބަހުސްގައި އެއްވެސް މެމްބަރަކު ބައިވެރިވެވަޑައި ނުގެންނެވީ ރައީސް ނަޝީދުގެ ނުފޫޒާއި ބާރުން ކަމަށް މޮސްޓާ ވިދާޅުވިއެވެ. އެ ޤަރާރުގެ ސަބަބުން ނަޝީދު ބޭޒާރުވެދާނެ ކަމަށް ވެސް ވިދާޅުވިއެވެ.\nމޮސްޓާ ހުށަހެޅުއްވި ޤަރާރުގައި ބުނެފައި ވަނީ ރާއްޖެއިން ކޮސޯވޯގެ މިނިވަންކަން ބަލައިގަނެ، އެކަން ރަސްމީކޮށް އިއުލާންކުރުމުގައި ކޮރަޕްޝަނަށް މަގުފަހިވާފަދަ މައުލުތަކެއް ހިނގާފައިވާ ކަމަށެވެ. އަދި އެ މައްސަލަ މަޖިލީހުން ބަލައި، ފިޔަވަޅު އަޅައިދިނުމަށް އޭނާ ހުށަހެޅުއްވި ޤަރާރުގައި އެދިފައިވެއެވެ.\nTags: ނޮޅިވަރަމް ދާއިރާގެ މެމްބަރު މުހައްމަދު ނަޝީދު އަބްދުﷲ, ރައްޔިތުންގެ މަޖިލިސް, ކެނދިކުޅުދޫ ދާއިރާގެ މެމްބަރު އަހުމަދު އީސާ\nPrevious ބީއެމްއެލް މުހިއްމު ހިދުމަތްތައް ހުއްޓިއްޖެ، ބުނީ ޓެކްނިކަލް މައްސަލައެއް ކަމަށް!\nNext ލޯންޗެއްގައި ރޯވެ ބަޔަކު ފިހިއްޖެ


BREAKING NEWS: Lozano Jehi Goal Aai Eku Mexico Ah Binhelumeh Athuvehjje - Vaguthu\nލޮޒާނޯ ޖެހި ގޯލާއި އެކު މެކްސިކޯ އަށް ބިންހެލުމެއް އަތުވެއްޖެ\nފީފާ ވޯލްޑް ކަޕުގައި މިރޭ މެކްސިކޯ އަދި ޖަރުމަނު ބައްދަލު ކުރި މެޗުގައި މެކްސިކޯގެ ފޯވާޑު ލޮޒާނޯ ޖެހި ގޯލާއި އެކު މެކްސިކޯގެ މެކްސިކޯ ސިޓީ އަށް ބިންހެލުމެއް އަތުވެއްޖެއެވެ.\nގުރޫޕު އެފްގެ ފުރަތަމަ މެޗުގައި ކުޅުނު މިމެޗުން ދުނިޔޭގެ ޗެމްޕިއަން ޖަރުމަނު ބަލި ކޮށް މެކްސިކޯ އިން ވަނީ މުޅި ދުނިޔެ ސިއްސުވާލާފައެވެ. މުޅި މެޗުގައި ވެސް މެކްސިކޯ އިން ތަފާތު ކުޅުމެއް ފެނިގެން ދިޔަ އިރު ފަހު ވަގުތު ޖަރުމަނުންވެސް އައީ މެކްސިކޯގެ ގޯލަށް ގިނަ ހަމަލާ ތަކެއް ފޮނުވަމުންނެވެ.\nލަނޑު ޖަހާނެ ގިނަ ފުރުސަތު ތަކެއް ލިބުނު ނަމަވެސް މެކްސިކޯ އަށް ވަނީ އެފުރުސަތު ތަކުގެ ބޭނުން ނުހިފިފައެވެ. ނަމަވެސް މެޗުގެ 35 ވަނަ މިނެޓުގައި ލޮޒާނޯ ވަނީ މެކްސިކޯ އަށް ކުރި ހޯދައިދީފައެވެ. ކައުންޓާ އެޓޭކެއްގައި ލޮޒާނޯ އަށް ބޯޅަ ދުއްވުމުން އޭނާ ވަނީ ޖަރުމަނުގެ ޑިފެންޑަރެއް ނެއްޓުމަށް ފަހު ނޯޔާގެ އަތް ދަށުން ގޯލުގެ ތެރެއަށް ބޯޅަ ފޮނުވާލާފައެވެ.\nމެކްސިކޯގެ ކަމާބެހޭ ފަރާތްތަކުން ބުނާގޮތުގައި މެކްސިކޯ އިން ލަނޑުޖެހި ވަގުތު ބިންހެލުމެއް އައިކަމަށް ވަނީ ރެކޯޑް ކުރެވިފައެވެ.\nއެއީ މެޗް ބަލަން އެކި ސަރަހައްދުތަކަށް އެއްވެފައިވާ މީހުން އެއްވަގުތެއްގައި ފުންމައިގަތުމުން ބިމަށް އައިލޮޅުމެއް ކަމަށް ބެލެވޭ ކަމުގައި މެކްސިކޯގެ ކަމާބެހޭ ފަރާތްތަކުން ބުނެއެވެ.\n"މެކްސިކޯ ސިޓީ އަށް އައީ މަސްނޫއީ ބިންހެލުމެއް، އެއީ މެކްސިކޯ ޓީމުން ވޯލްޑް ކަޕުގައި ގޯލު ޖެހުމުގެ ސަބަބުން މެކްސިކޯ ސިޓީގައި ތިބި ގިނަ ސަޕޯޓަރުން އެއްފަހަރާ ފުއްމައިގަތުމުން ކަމަށް ބެލެވޭ. މެކްސިކޯ ސިޓީގައި ބެހެއްޓިފައިވާ ދެ ސެންސަރުން ވަނީ 11:32 ވީއިރު ލޮޅުމެއް އެރި ކަމަށް ދައްކާފައި" މެކްސިކޯގެ މޫސުމާއި ބެހޭ އިދާރާ އިން ބުންޏެވެ.\nމެކްސިކޯ އިން ލަނޑު ޖެހުމާއި އެކު ޖަރުމަނު ޓީމުން ގޯލު ޖަހަން މަސައްކަތް ކުރި ނަމަވެސް ލަނޑެއް ކާމިޔާބު ކުރެވޭ ގޮތް ވަނީ ނުވެފައެވެ. ނަމަވެސް މެކްސިކޯ ވޯލްޑް ކަޕު ފެށީ މުޅި ގައުމުގެ އެންމެންވެސް ބޭނުންވި ގޮތަށެވެ.\nޖޫން 17, 2018 22:47\nމެކުސިކޯ މީހުން ގޮނޑީގައި ހަމަހިމޭނުން ތިބިނަމަ ތިހެނެއްނުވީހެއްނު.\nޖޫން 17, 2018 22:49\nމަޖަލެއް ނޫން. ހިންޏެއް ނާނދޭ\nޖޫން 17, 2018 22:56\nޓިޔުބްލައިޓް ހަދާން ވަނީ\nޖޫން 18, 2018 00:01\nތީ ޔާމީން ގެ ސަރުކާރުގެ އުމްރާނީ މަސައްކަތް ތައް ގިނަވީމަ\nޖޫން 18, 2018 05:21\nޥީނަސް އަށް ހާދައަސަރެކޭތިކުރަނީ\nޖޫން 18, 2018 08:27\nނޫން އެއީ ކެރަފާނަޝީދު ޝަރުބަތު ތައްޓެއްބޯލާފަ ވައެއްލީމަ އައި ގުޑުމެއްކަމަށް މޯދީބުނަނީ.\nޖޫން 18, 2018 01:00\nޖޫން 18, 2018 05:14\nކަލޯ ބިން ހެލުމެއް ތަޖުރޮބާ ކުރިންތަ. ތި ވެވެނީ ކުފުރު. ލިޔާނެ އެހެން އެއްޗެއް ހޯދާ.\nޖޫން 18, 2018 05:22\nމޑޕ ބައިގަނޑު ކޮންމެކަމެއްސިޔާސަ ކުރާނީ\nޖޫން 18, 2018 08:31\nމޮޔަތަކާ މިދުނިޔޭގެ އެންމެން އެއްވަގުތަކު ފުއްމައިގަތަސް ބިމަކަށް ގުޑުމެއް ނާރާނެ. އެއަށްވުރެ މާވަރުގަދަކޮށް އުފައްދަވާފަ ވާ މަޚްލޫގެއް އެއީ.


Kashmir massalaiga Lanka noosverin India sarukaaru kuhveri koffi\nފްރީ މީޑިއާ މޫވްމަންޓުން ބޭއްވި އެއްވުމެއްގެ ތެރެއިން--\n17 އޯގަސްޓު 2019 1 ކޮމެންޓް\nކަޝްމީރު މައްސަލާގައި ލަންކާ ނޫސްވެރިން އިންޑިއާ ސަރުކާރު ކުށްވެރިކޮށްފި\nއިންޑިއާއިން ބާރު ހިންގާ ކަޝްމީރު ސަރަހައްދުގެ ރައްޔިތުންގެ ހައްގުތަކަށް އަރައިގަންނަމުން ދާތީ ސްރީ ލަންކާގެ ނޫސްވެރިންގެ ޖަމިއްޔާ، ފްރީ މީޑިއާ މޫވްމަންޓުން އެކަން ކުށްވެރިކޮށްފި އެވެ.\nފްރީ މީޑިއާ މޫވްމަންޓަކީ ނޫސްވެރިކަމުގެ މިނިވަންކަން ދިފާއު ކުރުމަށާއި ނޫސްވެރިންގެ ކުރިއެރުމެއް މަސައްކަތް ކުރުމަށް 1991 ވަނަ އަހަރު އުފެއްދި ޖަމިއްޔާ އެކެވެ.\nއެ ޖަމިއްޔާ އިން ނެރުނު ބަޔާނެއްގައި ވަނީ ކަޝްމީރުގައި ހިންގަމުންދާ ކަންކަން ކުށްވެރިކޮށްފަ އެވެ. ވަކިން ހާއްސަކޮށް ނޫސްވެރިންގެ މިނިވަންކަމަށް އަރައިގަނެފައި ވާތީ އެކަން ފާހަގަކޮށްފައި ވެއެވެ.\nކަޝްމީރަށް ލިބިފައިވާ މިނިވަންކަން އަތުލުމަށް ފަހު އިންޑިއާ ސަރުކާރުން ވަނީ އެތަނުގައި ކާފިއު ހިންގަން ފަށާފަ އެވެ. އެގޮތުން ފޯނާއި އިންޓަނެޓުގެ ހިދުމަތް ކަނޑާލާފައި ވާއިރު، ގިނަ ނޫސްވެރިން ހައްޔަރު ކުރަމުންދާ ކަމަށް ވެއެވެ.\nމުވާސަލާތީ ހިދުމަތްތައް ކަނޑާލުމުން ކަޝްމީރުގައި ކަންކަން ހިނގަމުންދާ ގޮތް ދުނިޔެ އަށް ވަނީ ސާފުވާ ގޮތް ނުވެފަ އެވެ. ފްރީ މީޑިއާ މޫވްމަންޓުން ވަނީ އިންޑިއާ ސަރުކާރުގެ އެ އަމަލުތައް ކުށްވެރިކޮށްފަ އެވެ.\n"ޖައްމު އަދި ކަޝްމީރުގެ ނޫސްވެރިންނާއެކު ފްރީ މީޑިއާ މޫވްމަންޓް އޮތްކަން ހާމަ ކުރުމާއެކު ކަޝްމީރު ރައްޔިތުންގެ ޑިމޮކްރެޓިކް ހައްގުތަކަށް ހުރިހާ ފަރާތްތަކުން ވެސް ކަމޭ ހިތުމަށް ގޮވާލަން،" އެ ޖަމިއްޔާ އިން ނެރުނު ބަޔާނުގައި ވެއެވެ.\nނޫސްވެރިކަން ކަޝްމީރު އިންޑިއާ ސްރީލަންކާ\nމި ސަރުކާރަކަށް ތިތަނެއް ނުފެންނާނެ ހުރީ ތާކިހާ އަޅުވާފަ.


Banglaesh Ah Rohingya Refugeen Nubelehetteyne: Ban Ki-Moon\nބަންގްލަދޭޝްއަށް ރޮހިންޔާ ރެފިއުޖީން ނުބެލެހެއްޓޭނެ: ބަންކީ މޫން\nބަންގްލަދޭޝްގައި ދިރިއުޅެމުން އަންނަ ރޮހިންޔާ ރެފިއުޖީންގެ އަދަދު ވަރަށް ގިނަ ކަމަށާއި، އެކަމުގެ ސަބަބުން އެގައުމުގެ ރައްޔިތުންނަށް ވަރަށް ގިނަ މައްސަލަތަކެއް ކުރިމަތިވަމުންދާ ކަމަށް އދގެ ކުރީގެ ސެކްރެޓަރީ ޖެނެރަލް ބަންކީ މޫން ވިދާޅުވެއްޖެއެވެ.\n2017 ވަނަ އަހަރުގައި މިޔަންމާގެ ސިފައިން އެގައުމުގެ ރަހައިން ސްޓޭޓްގައި ދިރިއުޅޅެމުން އަންނަ ރޮހިންޔާ މުސްލިމުންނާއި ދެކޮޅަށް ހިންގި ލާއިންސާނީ ޖަރީމާތަކާއި ގުޅިގެން 730،000 މީހުން ވަނީ ރެފިއުޖީންގެ ގޮތުގައި ބަންގްލަދޭޝްއަށް ހިޖުރަކޮށްފައެވެ.\nއެހެންނަމަވެސް ފަޤީރުންގެ އާބާދީ ބޮޑު ބަންގްލަދޭޝްއަށް އެހާ ގިނަ މީހުންނަށް ބޭނުންވާ އަސާސީ ޚިދުމަތްތައްވެސް ފޯރުކޮށްދެވޭގޮތް ވަނީ ނުވެފައެވެ.\nބަންކީ މޫން ވިދާޅުވީ، ރޮހިންޔާ ރެފިއުޖީންނަށް އެމީހުންގެ އަމިއްލަ ވަޒަނުގައި ރައްކާތެރި މާހައުލެއް ގާއިމުކޮށްދޭން ޖެހޭނީ މިޔަންމާ ސަރުކާރުން ކަމަށެވެ. ބަންކީ މޫން ވަނީ ރޮހިންޔާ ރެފިއުޖީން އަނބުރާ ގެންދިއުމަށް މިޔަންމާ ސަރުކާރުން ފަށާފައިވާ މަސައްކަތް ވަރަށް ލަސްކަން ފާހަގަކުރައްވވާފައެވެ.


Abdulla Ahmed Foundation in Addu ah 100,000 rufiya\nއައްޑޫ ސިޓީއަށް ކުރި ވިއްސާރާގައި ގިނަ ގެތަކަކަށް ފެންވަދެ ބޮޑެތި ގެއްލުންތައް ވަނީ ވެފައިވޭ\nރާއްޖެއަށް މިހާރު ކުރަމުންދާ ވިއްސާރާގައި އައްޑޫ ސިޓީގެ ރަށްރަށަށް ބޮޑެތި ގެއްލުންތައް ވުމާއި ގުޅިގެން އެ ސިޓީގެ ރައްޔިތުންނަށް އެހީތެރިވެ ދިނުމަށް އަލްމަރްހޫމް އަބްދުﷲ އަހުމަދު ފައުންޑޭޝަނުން ފައިސާގެ އެހީއެއް ވެދީފި އެވެ.\nމިދިއަ ބުރާސްފަތި ދުވަހު އައްޑު އަތޮޅަށް ކުރި ވިއްސާރާގައި އެ އަތޮޅުގެ ރަށްރަށުގެ ވަރަށް ގިނަ ގޭގެއަށް ވަނީ ބޮޑެތި ގެއްލުންތައް ލިބިފަ އެވެ. އަދި އޭގެ ފަހުން އިއްޔެ ވެސް އައްޑޫގެ ބައެއް ރަށްރަށަށް ބޯކޮށް ވާރޭ ވެހި 151 ގެއަކަށް ގެއްލުން ވެފައި ވެއެވެ.\nއެ ގެއްލުންތަކާއި ގުޅިގެން އެ ރަށްރަށުގެ ރައްޔިތުންނަށް އެހީތެރިވުމަށް އަބްދުﷲ އަހުމަދު ފައުންޑޭޝަނުން ވަނީ 100،000 ރުފިޔާ ހަދިޔާ ކޮށްފަ އެވެ. އެ ފައުންޑޭޝަނުން ރޭ ވަނީ އެ ފައިސާ ވަނީ އައްޑޫ ސިޓީ ކައުންސިލްގެ އެކައުންޓަށް ޖަމާ ކޮށްދީފަ އެވެ.\nއައްޑޫ ސިޓއާ ކައިރި ފުވައްމަލަކު ސިޓީއަށް ނިސްބަތްވާ އެ ފައުންޑޭޝަންގެ އޮފިޝަލަކު ވިދާޅުވީ މި އެހީތެރި ކަމަކީ އައްޑު އަތޮޅުގެ ރައްޔިތުންނަށް ބޮޑު ގެއްލުމެއް ލިބުނު މި ވަގުތު ކޮންމެވެސް މިންވަރެއްގެ އެހީތެރިކަމެއް ފޯރުކޮށް ދިނުމުގެ ގޮތުން ވެދިން އެހީއެއް ކަމަށެވެ.\nއަބްދުﷲ އަހުމަދު ފައުންޑޭޝަންގެ ލޯގޯ\nވިއްސާރާގައި އައްޑޫއަށް ބޮޑެތި ގެއްލުންތަކެއްވެފައި ވަނީ ކޮވިޑް-19 އިގެ ސަބަބުން ރާއްޖެއަށް އިގްތިސޯދީ ބޮޑެތި މައްސަލަތަކެއް ކުރިމަތިވެ އާންމުންނަށް ވަރަށް ދަތި ދުވަސްތަކެއް ދިމާވެފައިވާ ވަގުތެއްގަ އެވެ.\nއައްޑޫ ސިޓީގެ ފޭދޫގެ 98 ގެއަކަށާއި މަރަދޫން 11 ގޭގެ އިތުރުން މަރަދޫފޭދޫން 19 ގެ އަދި ހިތަދޫން 28 ގެއަކަށް ގެއްލުން ލިބިފައިވާ ކަމަށް ސިޓީ ކައުންސިލުން ވަނީ ބުނެފަ އެވެ. އެ ގޭގޭގެ ފަރުނީޗަރުތައް ހަލާކުވެ، ހިފާ ގެންގުޅޭތަކެއްޗަށް ވެސް ވަނީ ބޮޑެތި ގެއްލުން ލިބިފަ އެވެ.\nރަށްތަކުގައި ބޮޑުވި ފެންގަނޑު ހިންދުމުގައި ސިފައިންނާއި ފުލުހުން ވަނީ ހަރަކާތްތެރިވެފަ އެވެ.


"Ranzamana" mirey, Ranzamaanuge tharin thayyaru\n"ރަންޒަމާނާ" މިރޭ، ރަންޒަމާނުގެ ތަރިން ތައްޔާރު!\n"ރަން ޒަމާން" ނަމުގައި ރަންޒަމާނުގެ އެއްވަނަ ފަންނާނުން ފެނިގެންދާ ބޮޑު ޝޯ މިރޭ އޮންނާނެ އެވެ. އެ ޝޯއަށް މިހާރު ވަނީ ހުރިހާ ތައްޔާރީތަކެއްވެ ނިމިފަ އެވެ. ކުރީގެ ފަންނާނުން އަދި މިހާރުގެ ފަންނާނުންނާއެކު ޖުމްލަ 23 ފަންނާނުން އެ ޝޯގައި ފެނިގެންދާނެ އެވެ.\nއޮލިމްޕަހުގައި މިރޭ އޮންނަ މި ޝޯއިން ލިބޭ ރެވެނިއުގެ 10 ޕަސަންޓު ހަދިޔާ ކުރަން ނިންމާފައިވަނީ ކެންސާ ސޮސައިޓީ އޮފް މޯލްޑިވްސް އަށެވެ.\nއަބްދުﷲ ރަމީޒާއި މަހްމޫދާ ޝަކީބާއި ފާތިމަތު ރައޫފާއި އަބްދުއްރައޫފާއި ޝަފީގާ އާއި އަލީ މޫސާ އާއި މުހައްމަދު މަނިކާއި މުހައްމަދު މޫސާ ދީދީ، އެކްސޭ އާތިފް، އިބްރާހިމް ހަމްދީމެން ފަދަ ތަރިންގެ ލަވަތައް މިއަދުވެސް ފަނޑުވުމެއްނެތި ވިދަ އެވެ. މިއަދުވެސް އެ ފަންނާނުން މަގުބޫލެވެ. އެއީ މިރޭގެ ޝޯއިން ފެންނާނެ ފަންނާނުންނެވެ.\n"ފްރެންޑްޝިޕް އެސޯސިއޭޝަން އޮފް އިންޑިއާ އެންޑް މޯލްޑިވްސް"އިން އިންތިޒާމް ކުރާ ޝޯގެ އޮންލައިން މީޑިއާ ޕާޓްނަރަކީ އަވަސް އެވެ. ސައުންޑް އެންޑް ލައިޓްސް ޕާޓްނަރުގެ ގޮތުގައި ސޮއިކޮށްފައިވަނީ އިވެންޓް މޯލްޑިވްސް އެވެ. ޗެރިޓީ ޕާޓްނާ އަކަށް ކެންސާ ސޮސައިޓީ، މީޑިއާ ޕާޓްނާ (ޓީވީ) އަކަށް ރާއްޖެ ޓީވީ، ސެލޫން ޕާޓްނާ އަކަށް ސްކިން ކޭންޑީ އަދި ރެސްޓޯރެންޓް ޕާޓްނާ އަކަށް ސޮއިކޮށްފައިވަނީ ވިލެޖް ކޮފީ އެންޑް ޓީ އެވެ.


Luthufee hayyaru koggen Raajje genaumah courtun amuru nerefi | Mihaaru\nލުތުފީ: އޭނާ ހައްޔަރުކޮށްގެން ރާއްޖެ ގެނައުމަށް ފުލުހުންގެ މައްޗަށް ވަނީ އަމުރު ނެރެފައި.\nލުތުފީ ހައްޔަރުކޮށްގެން ރާއްޖެ ގެންނަން ކޯޓުން އަމުރު ނެރެފި\n30 އޯގަސްޓް 2016 - 18:07 16 comments\nލުތުފީ އަކީ ނޮވެމްބަރު ތިނެއްގައި ބޭރުގެ ބަޔަކާ އެކު ރާއްޖެ އަރައި ވެރިކަން ބަދަލުކުރަން ކުރި މަސައްކަތުގައި ކުށެއް ނެތް އެތައް ބަޔަކު މަރާލި މައްސަލާގައި ދައުލަތުން ދައުވާކޮށް މަރުގެ ހުކުމް އިއްވައި އެ ހުކުމް އުމުރު ދުވަހުގެ ޖަލު ހުކުމަކަށް ބަދަލުކޮށްފައި ހުރި މީހެކެވެ.\nނަމަވެސް ކުރީގެ ރައީސް މުހައްމަދު ނަޝީދުގެ ސަރުކާރުގައި، ބޭސްފަރުވާ އަށް ކަމަށް ބުނެ ރާއްޖޭން ބޭރަށް ދިޔަ ގޮތަށް ލުތުފީ މިހާތަނަށް ރާއްޖެ އައިސްފައެއް ނުވެ އެވެ. އެނގިފައިވާ ގޮތުގައި އޭނާ އުޅެނީ ސްރީ ލަންކާގަ އެވެ.\nފުލުހުން މިއަދު ނެރުނު ބަޔާނެއްގައި ބުނީ ލުތުފީ ބޭސްފަރުވާ އަށް ކަމަށް ބުނެ ބޭރަށް ގޮސް ފިލައިގެން އުޅޭތީ ހައްޔަރުކޮށްގެން ރާއްޖެ ގެނައުމުގެ އަމުރު ކްރިމިނަލް ކޯޓުން ފުލުހުންނަށް ދީފައިވާ ކަމަށެވެ.\nމި އަމުރު ހޯދާފައިވަނީ ފުލުހުން ބުނި ގޮތުގައި 2011 ގައި ބޭސްފަރުވާ އަށް ކަމަށް ބުނެ ރާއްޖޭން ބޭރަށް ގޮސް، ހުކުމް ތަންފީޒު ކުރުމާ ދެކޮޅު ހަދައި އަމިއްލަ ކަންކަމުގައި ދުވަސްތައް ހޭދަކޮށް، ފިލައިގެން އުޅޭތީ ލުތުފީ ހައްޔަރުކޮށްގެން ހާޒިރުކޮށް ދިނުމަށް ކަރެކްޝަނަލް ސާވިސް އިން ފުލުހުންގެ ކިބައިން އެދުމުންނެވެ.\nލުތުފީ ފިލައިގެން ލަންކާގައި އުޅެމުން ދަނީ އޭނާގެ އަސްލު ނަން އޮޅުވާލައި، "ޒާން"ގެ ނަމުގައި ކަމަށާއި ލުތުފީ ހައްޔަރުކޮށްގެން ރާއްޖެ ގެނެވޭ ފަދަ މައުލޫމާތެއް ދޭ މީހަކަށް، ލައްކައަކަށް ވުރެ ގިނަ ރުފިޔާ ދޭނެ ކަމަށް ހޯމް މިނިސްޓްރީން މީގެ ކުރިން ވަނީ ބުނެފަ އެވެ. ލުތުފީ ބޭރަށް ފޮނުވާލީ ވަގު ލިޔުންތަކެއް ބޭނުންކޮށްގެން ކަމަށް ބުނާ މައްސަލަ ވެސް ފުލުހުން ދަނީ ބަލަމުންނެވެ.\nލަންކާގެ ޕްލޮޓް ޖަމާއަތުގެ ބަޔަކާ ދިވެހިންގެ ބަޔަކު ގުޅިގެން ރާއްޖެ އަށް ދިން އުދުވާނީ ހަމަލާގައި 19 ދިވެއްސަކު މަރުވި އެވެ. އޭގެ ތެރޭގައި ގިނައީ ސިފައިންނެވެ.\nލުތުފީގެ އިތުރުން އެކިއެކި މައްސަލަތަކާ ގުޅިގެން ކުރީގެ ރައީސް މުހައްމަދު ނަޝީދާއި ކުރީގެ ނައިބު ރައީސް މުހައްމަދު ޖަމީލް އަހުމާއި އިދިކޮޅު އެމްޑީޕީގެ އިސް ބޭފުޅެއް ކަމަށްވާ އަކުރަމް ކަމާލުއްދީން ހައްޔަރުކުރަން ވެސް ކޯޓުން މިއަދު ވަނީ އަމުރު ނެރެފަ އެވެ.\nއިތުރު ލިޔުންތައް ޕޮލިސް ނޮވެމްބަރު3ނޮވެމްބަރު3ބަޣާވާތް ކަރެކްޝަނަލް ސާވިސް އަބްދުﷲ ލުތުފީ


vnews - Velidhoo MH ge faraathunerashugai zamaany Volley court eh alhaifi\nވެލިދޫ އެމްއެޗްގެ ފަރާތުން އެރަށުގައި ޒަމާނީ ވޮލީކޯޓެއް އަޅައިފި\nއެމްއެޗް ގްރޫޕުން އެރަށުގައި އެޅި ވޮލީ ކޯޓު-- ފޮޓޯ: އެމްއެޗް\nނ. ވެލިދޫގެ ގްރޫޕެއް ކަމަށްވާ އެމްއެޗްގެ ފަރާތުން އެރަށުގައި ޒަމާނީ ވޮލީކޯޓެއް އަޅައިފިއެވެ.\nމި ކޯޓަކީ އެންމެ ޒަމާނީ ކާޕެޓާއި ލައިޓިން ސިސްޓަމާއެކު ހުޅުވި ވޮލީކޯޓެކެވެ. މިއީ އަމިއްލަ ފަރާތަކުން ރާއްޖޭގެ ރަށެއްގައި މިހާތަނަށް އެޅި އެންމެރީތި އަދި ޒަމާނީ ވޮލީކޯޓެވެ.\nވެލިދޫ ބޮޑުނިކަގަސް ދޮށުގައި އެޅި މިކޯޓަކީ ރޭގަނޑުވެސް މެޗުތައް ކުޅެވޭ ފެންވަރުގެ ކޯޓެއް ކަމަށާއި ކުރިޔަށްއޮތް ދެ މަސްދުވަހުގެ ތެރޭގައި ރޮސްޓްރަމާއި ދެ ޗޭންޖިން ރޫމު އެޅުމަށް ވާންޖެހޭ އެންމެ ފަހުގެ ތައްޔާރީތައް ވަމުންދާ ކަމަށްވެސް އެމްއެޗް ގްރޫޕުން މައުލޫމާތުދެއެވެ.\nމި ގްރޫޕުން ވަނީ ދާދިފަހުން ނ.ފޮއްދޫ ވޮލީކޯޓަށް ވެސް ލައިޓިން ސިސްޓަމެއް ހަދިޔާކޮށްފައެވެ.\nވީ ސްޕޯޓްސްއަށް މައުލޫމާތު ދެމުން އެމްއެޗް ގްރޫޕުން ބުނީ ވެލިދޫ ވޮލީކޯޓު ރަސްމީކޮށް ހުޅުވަން އަންނަމަހު ރާއްޖޭގެ ގައުމީ ވޮލީޓީމު ގެނައުމުގެ މަސައްކަތް ކުރަމުން އަންނަ ކަމަށެވެ. އަދި އެކަމަށްޓަކައި ގައުމީ ޓީމުގެ އިސްފަރާތްތަކާއި މަޝްވަރާކުރަމުން އަންނަ ކަމަށްވެސް ބުނެއެވެ.\nވޮލީކޯޓުގެ އިތުރަށް ނެޓްބޯޅަ އާއި ހޭންޑްބޯޅަ އަދި ބަށިބޯޅަ ކުޅެވޭ ގޮތަށް މަލްޓި ޕާޕަސް ކޯޓެއް އެޅުމުގެ ތައްޔާރީތައް ވަމުން އަންނަ ކަމަށްވެސް އެމްއެޗް ގްރޫޕުން މައުލޫމާތުދެއެވެ.\nއެމްއެޗް އަކީ ވެލިދޫ އަދި ނ.އަތޮޅުގެ ކުޅިވަރާއި ދީނީ އަދި ތައުލީމީ ކަންކަމަށް އެކިގޮތްގޮތުން ބޮޑެތި އެހީތެރިކަމެއް ފޯރުކޮށްދެމުން އަންނަ ގްރޫޕެކެވެ. މި ގްރޫޕުން ވަނީ 1439 ވަނަ އަހަރުގެ އަޟްހާ އީދުވެސް ކުލަގަދަކޮށް އެ ރަށުގައި ފާހަގަކޮށްފައެވެ.


Mieeves Thagdheeruga Niyaeve. | Safuhaa\nމިއީވެސް ތަޤުދީރުގެ ނިޔާއެވެ.\nހެނދުނުއްސުރެ ބޯވަމުން ޖަމާވަމުން އައި ވިލާތަކުން މުޅިއުދަރެސްވަނީ ބައްދާފައެވެ. މަޑުމަޑުން ޖެހެމުންއައި ވައިރޯޅިވެސް އާދަޔާ ޚިލާފަށް ބާރުވާން ފަށައިފިއެވެ. ހީވަނީ ހަމަ ދެންމެ ދެންމެ ވާރޭ އަޮއްސައިގެން ފާނެ ހެންނެވެ. ޖަމީލާ އިނީ ކުޑަ ދަރިފުޅު އުރާލައިގެން ބޭރު ފެންޑާ އުނދޯލީގައެވެ. އޭނާ ނިންދަވާފައި އުސްމާނު އަންނަންދެން މީރު ކާއެއްޗެއް ރޯ ފިލުވުމުގެ ބޭނުމުގައެވެ. މިއަދަކީ އެތައްދުވަހަކު ދުރުގައި ހުރެފައި އުސްމާނު ކުޑަދަރިފުޅާއި އޭނާ ގާތަށް ރަަށަށް އަންނަ ދުވަހެވެ. ރެއިއްސުރެ އޭނާ ގެ ހިއްސުތަކުގައި ކުޅެމުންދަނީ އާދަޔާ ޚިލާފު މިއުޒިކެކެވެ. އެމިޔުޒިކުން އުފާވެރިކަން އިޙުސާސް ވަމުން ދާއިރު ބުނަން ނޭގޭ ޒާތެއްގެ އުދާސްކަމެއްވެސް އޭގައި އެކުލެވިފައިވާ ކަހަލައެވެ.\nދަރިފުޅު ނިންދަވާފައި އޭނާ ބަދިގެއަށް ދިޔައީ ދަރިފުޅު ގާތުގައި ކޮއްކޮ ސަމީނާ ބައިންދާފައެވެ. އުނދޯލި ހެއްލައި ދީ ދަރިފުޅަށް ވާނުވާ ބެލުމުގެ ބޭނުމުގައެވެ. ބަދިގެއަށް ވަދެ ޖަމީލާ ކާށްޓެއް ނަގައި ބިންނަން މުގުރު އުފުލައިލި ތަނާ ކާށި ދެފަޅި ވެއްޖެއެވެ. އޭގައި އެންމެ ފެންފޮދެއް ވެސް ނެތެވެ. އެކަމަކު ކާށިގަނޑު ހުރީ ނުލާހިކު ތެތްކޮށެވެ. ހީވަނީ ހަމަ ބައިވަރު ފެންހުރި ކާށްޓެއް ހެންނެވެ. މިވީގޮތުން ޖަމީލާ ކުޑަކޮށް ހާސްވާގޮތް ވެއްޖެއެވެ. ހުނިގާނަން ތަށްޓެއް ނަގަން ތަށިހަރުގަނޑު ކައިރިއަށް ދިޔައިރު، ހެދުނު ރިހަ އެޅި ބޯތަށި ނުދޮވެ ހުއްޓާ ފެނުމުން އެތަށި ނަގަން އަތް ލީ ތަނާ ތަށި ދެފަޅި ވެއްޖެއެވެ. ކުރިން އެއްވެސް ގެއްލުމެއްވެފައި ނުވާ ބޯތަށި ތަޅައިގެން ދިއުމާ، ކާށި ހިތަށް ދެފަޅި ވުމާ މިކަން ކަމަކީ އާދައިގެ ކަންތަކެއް ނޫންކަމަށް ޖަމީލާގެ ހަވަނަ ހިއްސު ބުނާ ކަހަލައެވެ. އެއާއެކު ވިދާލި ވިދުވަރަކާ އެކު ޖެހި ގުގުރިއެއް ހީވަނީ ފައިދަށުން ބިންގަނޑު ގުޑައިގެން ދިޔަހެންނެވެ. ތެޅިތެޅި އޮތް ހިތަކާއެކު ދުވަފައި ޖަމީލާއަށް ދެވުނީ ދަރިފުޅުގެގާތަށެވެ. އޭރު ދަރިފުޅުވެސް ހޭލައިގެން ބިރުން ރޮމުން ގެންދިޔައެވެ.\nކުރިއަށްވުރެ ވެސް ވިއްސާރަ ގަދަވެއްޖެއެވެ. ޖެހޭ ބާރުވަޔާއެކު ވެހެމުން ދިޔަ ބޯވާރޭ ފެންޑާގެ ތެރެއަށް ވެސް ބުރަންފަށައިފިއެވެ. ޖަމީލާ ދަރިފުޅު ގޮވައިގެން ގޭތެރެއަށް ވަދެއްޖެއެވެ. ނަމަވެސް ހިތަށް ވެރިވަމުންދާ ގޮތް ނޭގޭ ބިރުވެރިކަމެއްގެ ސަބަބުން ތަނެއްގައި މަޑުވެގެން އިންނަހިތެއް ނުވެއެވެ. އޭނާގެ ހިތަށް އަރައެވެ. އަނެއްކާ މިވިއްސާރައިގައި މަގޭ އުސްމާނު އުޅޭނީ ކޮންފަދަ ޙާލެއްގައި ހެއްޔެވެ. މިހާރު ޔަޤީނުން ވެސް އޭނާ އަންނަ ބޯޓުވާނީ ކަނޑުމަތީގައެވެ. މި ގަދަވައިގައި ކަނޑުގެ ބިޔަރާޅުތަކުގެ ތެރޭ އެބޯޓަށް ކެތްކުރެވޭނެ ބާވައެވެ. މިހާރު ކަނޑުގެ ރާޅުތައް ވެސް ހާދަބޮޑުވާނެއެވެ. "ޔާﷲ މިއަޅާގެ ފިރިމީހާ ސަލާމތުން މިއަޅާއާއި ހަމައަށް ފޮނުއްވާނދޭވެ." ޖަމީލާ އަށް އެންމެ ފަހުން ފިރިމީހާގެ ސަލާމަތަށް އެދި ދުޢާވެސް ކުރެވުނެވެ.\nގަޑިން މެންދުރު 12 ޖަހައި ބޮޑުވެއްޖެއެވެ. ވެހެމުން ދިޔަ ބޯވާރެއާ ތެމިފޯވެގެން އައިސް ގޭތެރެއަށް ވަނީ ރަށުއޮފީހުގެ ސެކެޓްރީއަކަށް އުޅޭ އުސްމާނަށް ބޮޑުބޭބެކިޔާ އާދަނެވެ. އޭނާ ހުރި ގޮތުން ކޮންމެވެސް ކަމެއް ގޯސްވެއްޖެކަން ޖަމީލާއަށް ހީވާން ފަށައިފިއެވެ. އެވަގުތު ޖަމީލާ އާދަނާއި ސުވާލުކުރިއެވެ.\n"އާދަނު ކޮބާ ބޯޓު؟ ކިހާ ހިސާބަކަށް އާދެވިއްޖެތަ؟....... ހާދަ ވިއްސާރައޭ ދޯ؟.......... ބޮޑުބެމެންނަށް މިއަދު އާދެވޭނެތަ؟........... އަދި މިއުޅެނީ ބޮޑުބެ އަންނަންވާ އިރަށް ރަނގަޅު އެއްޗެއް ވެސް ހަދާނުލެވިގެން... " ޖަމީލާގެ ވާހަކަދައްކާ ހުރެފައި އާދަނަށް ބަލާލި އިރު އާދަނުގެ ލޮލުން އޮހިގަންނަން ތައްޔާރުވެފައިވާ ކަރުނައާއި މިލާފައިވާ މޫނުން ޖަމީލާގެ ހީ ޔަޤީނަށް ބަދަލުވެގެން ދިޔައެވެ. އެވަގުތު ޖަމީލާ އާދަނާ ގާތަށް ޖެހިލާފައި އަނެއްކާ ވެސް ސުވާލުކުރަން ފެށިއެވެ.\n"އާދަނޫ... ބުނެބަލަ... ކިހިނެއްވީތަ؟..... ކީއްވެތަ ތިހާ ދެރަވެފައި ތިހިރީ ...ރޮވިފައި ތިހިރީ...... އަނެއްކާ އުސްމާނަށް..........\n"އާނ!.. ޖަމީލާ ދައްތާ... ބޮޑުބޭބެއެއް ނެތް..... ބޮޑުބޭބެއެއް..... ދެން ނައަންނާނެ... މިހާރު ބޮޑުބޭބެ އަހަރެމެންނާ އަބަދަށްޓަކައި ވަކިވެގެން ހިނގައްޖެ..... ބޮޑުބޭބެ ދަތުރުކުރަމުން އައި ބޯޓު ހުވަދޫ ކަނޑުތެރެއަށް ބަންޑުންވެ ދަތުރުކުރި އެންމެން ކަނޑުވެއްޖެ. އެބޯޓުން ދަތުރުކުރި އެކަކު ވެސް ސަލާމަތް ކުރެވުނު ކަމެއް ނޭނގޭ......\nޖަމީލާގެ ސުވާލުތަކަށް ދޭނޭ ޖަވާބެއް ނޭގި ހުރެފައި އާދަނު އެއްވެސް ހިފެހެއްޓުމަކާއި ނުލައި ވެގެން އުޅޭގޮތް ޖަމީލާއަށް އޮޅުން ފިލުވައިދޭން ފެށިއެވެ. މިވާހަކަތަކަކީ ޖަމީލާއަށް އެއްގޮތަކަށް ވެސް އަޑުއަހަން ކެތްކުރެވޭ ވަރުގެ ވާހަކަތަކަކަށް ނުވިއެވެ. އުރުގައި ހުރި ދޮޅުއަހަރުގެ ކުޑަދަރިފުޅާއެކު ވެއްޓެމުން ދިޔަ ޖަމީލާ، އާދަނަށް ހިފެހެއޓުނީ ހަމަކިރިޔާއެވެ. އެވަގުތު ޚަބަރުލިބިގެން އަވަށްޓެރިންނާއި ގާތްތިމާގެ އެންމެން އެގެއަށް ޖަމާވެއްޖެއެވެ.\nއެންމެން ޖަމީލާ ނަގައިގެން ގޮސް އެނދުމަތީގައި ބޭއްވިތަނާ އެގެއަށް އެވެއްދީ އުސްމާނުގެ މަރުވެފައިވާ މަސްގަނޑެވެ. މީހުން ސަލާމަތްކުރުމަށް، ފެތުނު ބޯޓުދޮށަށް ދިޔަ މިފްކޯގެ މަސްކިރާ ބޯޓަށް ފެނުނީ މަރުވެގެން މައްޗަށް އަރާފައިވާ ހައެއްކަ ޤަބުރެވެ. އޭގެތެރޭގައި އުސްމާނުގެ ޤަބުރު ވެސް ހިމެނުނީ ގާތްތިމާގެ މީހުންނަށް އެތައް ދުވަހަކަށް ފަހު އޭނާގެ މޫނު ފެނިލުމުގެ ނަޞީބު ހުރީތީ ކަމަށް ވެސް ވެދާނެއެވެ. ގޭތެރޭގައި ކަންތައްގަނޑު ވަނީ ވަރަށް ބޮޑުވެފައެވެ. ޢާއިލާގެ އެންމެން ރޮއި ހޭރެނީއެވެ. އެއްބައަކު ޖަމީލާއަށް ހޭހަން ކޮށްދެނީއެވެ. ގާތްގަނޑަކަށް ބައިގަޑިއެއްހާ އިރު ފަހުން ޖަމީލާ ހޭ އަރައިފިއެވެ. ފުރަތަމަ ވެސް އޭނާއަށް އިވުނީ ގޭތެރޭގައި ޖަހާފައިވާ ޤުރުއާނުގެ އަޑެވެ. އެއަށްފަހު މީހުންގެ ރުއިމުގެ އަޑެވެ.\nޖަމީލާ އެނދުން ފުންމައިގެން ބޭރުގޭތެރެއަށް ނުކުތްއިރު އޭނާގެ ލޯބިވާ ފިރިމީހާ، އަދި އޭނާ ދެލޯނޭދި އެދޭ ދަރިފުޅުގެ ބައްޕަ މިއޮތީ ޙަރަމަށް ދެއަތް އަރުވާފައި ގައިމަތީގައި ފޮތިގަނޑެއް އަޅާފައި ރީތިކޮށް ބާއްވާފައެވެ. އެހަށިގަނޑުގައި އެއްވެސް ޙަރަކާތެއް ނެތެވެ. ވިންދެއް ނެތެވެ. ނޭފަތުކުރީގައި އަތްޖައްސާލި އިރު ނޭވައެއް ނުލައެވެ. އެ ހަށިގަނޑުގައި ދިރުމެއް ނެތެވެ. އަނެއްކާ ވެސް ޖަމީލާ ބަޑިފަޅައިގެން ހިނގައްޖެއެވެ. އުސްމާނުގެ ފުރާނަ ނެތް ހަށިގަނޑުގައި އޮޅުލައިގަނެފައި ބާރުބާރަށް ރޯން ފަށައިފިއެވެ. އެވަގުތު މީހުން އައިސް އޭނާ އުސްމާނުގެ ޤަބުރާއި ދުރުކުރުވިއެވެ. އަދި އޯގާތެރިކަމާއެކު ޖަމީލާއަށް ނަޞޭޙަތްތެރިވާން ފެށިއެވެ.\nޖަމީލާއެވެ. އަހަރެމެންނަށް މިއަދު ޖަމީލާގެ ހިތުގައި އަޅާނޭ ވޭނާއި ކުރާނޭ އަސަރު އިޙުސާސް ކުރެވެއެވެ. އެކަމަކު ވެސް ވިސްނާލަ ބަލާށެވެ. އެއްވެސް އިންސާނަކު އަބަދު ދިރި ދުނިޔޭގައި ނުހުންނާނެއެވެ. އިންސާނަކު ދުނިޔެއަށް އައުމަށްފަހު އެންމެ ގާތްވާނީ ދިޔުމެވެ. އެކަމަށް ވަކި ޢުމުރެއް ވަކި ވަގުތެއް ނޯވެއެވެ. މުސްކުޅިއެއް، ޒުވާނެއް، ކުޑަކުއްޖެއް، ބޮޑުމީހެއް، ކަނޑައެޅިފައެއް ނޯވެއެވެ. އެމީހެއްގެ އަޖަލު ހަމަވުމުން ހިތް އެދުނަސް ނޭދުނަސް ވަގުތުން، އެ ދާއިމީ ދަތުރު ފުރަން ޖެހެއެވެ. އަހަރެމެން އިންސާނުންނަށް މާތްﷲގެ މިންވަރު ފުޅަށް ރުހުން ނޫންގޮތެއް ނޯވެއެވެ. އެހެނީ ފުރާނައަކީ މާތްﷲގެ މިލްކެކެވެ. އަހަރެމެންގެ މިލްކެއް އަހަރެމެން ގެންދިޔައިމާ އަނެއްމީހާ އެކަމާ ކުރާނޭ ކަމެއް އޮންނާނޭ ހެއެޔެވެ؟ ހަމަ އެ ބީދައިން އަހަރެމެން ކިތަންމެ ލޯބިވާ މީހެއްކަމުގައި ވިޔަސް އެމީހެއްގެ ފުރާނައިގެ މިލްކުވެރި ފަރާތަކީ ހަމަ މާތްﷲ އެވެ. އެ އިލާހު އެއިލާހަށް މިލްކުވެ ވޮޑިގެންވާ އެއްޗެއް ގެންދެވީމާ އެކަމާ އަހަރެމެން އަޅުތަކުންނަށް ކުރެވޭނީ ކީއްހެއްޔެވެ. އެއްވެސް ކަމެއް ނުކުރެވޭނެއެވެ. އަހަރެމެންނަށް އޮތީ އެ ކަލާނގެއާ ވަކީލުކޮށް ޙަމްދާ ޝުކުރު ކުރުމެވެ.\nތިމާގެ މީހުންނާ އެކުވެރި ރަޙުމަތްތެރިންގެ ނަޞޭޙަތްތަކުން ކޮންމެ ވެސް ވަރެއްގެ ހަމަޖެހުމެއް ޖަމީލާއަށް ލިބުނު ކަހަލައެވެ. ކުރިން ރޮމުން އައި ރުއިން ކޮންމެވެސް ވަރަކަށް މަޑުވެއްޖެއެވެ. ނަމަވެސް އެ ގިސްލުމަކަށް އެއްވެސް ހުއްޓުމެއް އައެކޭ ނުބުނެވޭނެއެވެ. ޖަމީލާ އިނީ ގަބުވެފައެވެ. ހުއްޓިފައެވެ. އޭނާގެ ކުޑަދަރި ފުޅު އުރާލައިގެން މެދު ގޭތެރޭގެ އެއްކަނެއްގައި ހުރި ފިލާގޮނޑިއެއްގައި އިށީނދެލައިގެންނެވެ.\nޢުސްމާނު ހިނަވައި ކަފުންކޮށް މޫނުދެކެން އައިހާ ބައަކަށ މޫނުދައްކައި ނިމިއްޖެއެވެ. އެންމެފަހުން ސަންދޯކު އެޅުމަށްޓަކައި ޖަމީލާއާއި ކުޑަ ދަރިފުޅަށް އުސްމާނުގެ މޫނުދެއްކުމަށް ޓަކައި އެދެމައިން ގެންދެވިއްޖެއެވެ. އެއަށް ފަހު އުސްމާނުގެ މޫނު އެޅުމާއެކު ޖަމީލާ ކުއްލި ހަޅޭކަކާއެކު އަނބުރައިގެން ވެއްޓިއްޖެއެވެ. ކައިރީގައި ތިބި ދެމީހަކު ހިފަހައްޓަން ކުރި މަސައްކަތް ވެސް ވީ ބޭކާރެވެ. ޖަމީލާ އެދިޔަ ގޮތަށް ގޮސް ޖެހުނީ އުސްމާނުގެ ފުރާނަ ނެތް ހަށިގަނޑުގެ މައްޗަށް ހުރަހަށެވެ.\nއެމީހުން ޖަމީލާގެ ހަށިގަނޑުގައި އަތްލި އިރަކު ވިންދެއް ނުޖަހައެވެ. އަވަސް އަވަހަށް ޖަމީލާ އެނދުމަތީގައި ބާއްވާފައި އެކި މީހުން އެކި ކަންތައް ކުރަން ފެށިއެވެ. ނަމަވެސް ކުރާނީ ކީއްހެއްޔެވެ. އެއްވެސް ބޭހަކުން ފަރުވާއަކުން އިންސާނާގެ މަރެއް ނުހިފެހެއްޓެއެވެ. އެއީ ތަޤުދީރުގެ ނިޔާއެވެ. އެއްވެސް ތަދުބީރަކުން އެނިޔާއެއް ބަދަލެއް ނުކުރެވެއެވެ.\nއުސްމާނާއެކު ޖަމީލާގެ ފުރާނަވެސް އޭގެވެރިފަރާތުން ގެންދެވީއެވެ. ހީވަނީ އެދެމިހުންގެ ލޯބީގައި ކޮށްފައިވާ ވަޢުދަކާ އެއްގޮތަށް އުސްމާނު ނެތް ދުނިޔެއެއްގައި ނޫޅެންވެގެން ޖަމީލާ ވެސް މި ދުނިޔެއާ އަލްވަދާޢު ކީހެންނެވެ. އެ ދެމީހުންގެ ލޯބީގެ ނިޝާން ކަމުގައިވާ ތުއްތުދަރިފުޅު ވެސް އެކަނިވެރި ކޮށްފައެވެ.


ސިޙުރު ހާހޫރައަކީ އިސްލާމްދީނުގައި ބޮޑެތި ފާފަތަކުގެ ތެރޭގައި ހިމެނޭ ކަންކަމެވެ.\nއިސްލާމްދީން ބާވައިލެއްވީ އިންސާނުންގެ ދީނާއި ފުރާނައާއި މުދަލާއި ބުއްދިއާއި ޢިއްޒަތުއް ނަފްސު ރައްކާތެރިކުރެއްވުމުގެ މަތިވެރި މަޤުޞަދަށްޓަކައެވެ. އަދި މި ފަސް ޟަރޫރަތަކީ އިސްލާމްދީނުގައި އިންސާނުންގެ މަސްލަހަތުތައް ކަށަވަރުކޮށް އެބައިމީހުންނަށް ލިބޭ ގެއްލުންތައް ދުރުކޮށް ދަފަރާކުރުމަށް ކަނޑައެޅިފައިވާ އެންމެހައި ޙުކުމްތަކެއް އެ މައްޗަށް ބިނާވާ ފަސް އަސާސީ މަޤުޞަދެވެ.ސިޙުރުގެ ޙުކުމް\nމިއިން ކޮންމެ ޤަވާޢިދަކަށް ބެލި ނަމަަވެސް ސިޙުރަކީ އެ ޤަވާޢިދު ފަސާދަކުރާ ކަމެކެވެ. ކުފުރާއި ސިޙުރަކީ ވަރަށް މަދުން ނޫނީ ވަކިވާ ދެކަމެއް ނޫނެވެ. އެއީ ޒިނޭއާއި މީހުންގެ އަނބުރަށް އަރައިގަތުމަށާއި، ބުއްދި ޤަތުލުކޮށް ޢާއިލީ ގުޅުންތައް ކަނޑުވައި، ދަރިފަސްކޮޅު ފަސާދަކުރާ ކަމެއް ނޫނެވެ.\nމިހުރިހާ ސަބަބުތަކަށްޓަކައި އިސްލާމްދީނުގައި ސިޙުރުވެރިން ހުއްޓުވުމަކީ ވާޖިބެކެވެ. އަދި އޭނާގެ މައްޗަށް ޙައްދު ޤާއިމުކުރުމަކީ މުޖުތަމަޢަށް ކުރިމަތިވެފައިވާ ގެއްލުންތަކުން ސަލާމަތްކޮށްދެނެވި ކަމެކެވެ. ސިޙުރުވެރިން ގާތަށް ދިއުމާއި، އެ މީހުންގެ ކިބައިން މަދަދު ހޯދުމަކީ އިސްލާމްދީނުގައި ކަނޑައެޅިގެން ޙަރާމް ކަމެކެވެ.\nސިޙުރުވެރިޔާގެ ޢަމަލުގެ ޙުކުމާމެދު ޖުމްހޫރު ޢިލްމުވެރިންގެ މެދުގައި ޚިލާފެއް ނެތެވެ. އިމާމް މާލިކާއި އަބޫ ޙަނީފާއާއި އިމާމް އަޙްމަދު ބިން ޙަންބަލް މަޛުހަބުގައި ސިޙުރަކީ ކުފުރުވަނިވި ޢަމަލެކެވެ. ޝާފިޢީ މަޛުހަބުގައި ބަލަނީ އޭނާގެ ޢަމަލުގެ ޠަބީޢަތަށެވެ. އެ ޢަމަލަކީ ކުފުރުގެ ޢަމަލެއް ކަމުގައިވާނަމަ، ކާފަރުވާނެއެވެ.\nޖުމްހޫރު ޢިލްމުވެރިންގެ ދަލީލަކީ މާތްﷲގެ އަންނަނިވި ވަޙީ ބަސްފުޅެވެ. އެކަލާނގެ ވަޙީ ކުރައްވާފައިވެއެވެ.وَمَا كَفَرَ سُلَيْمَانُ وَلَـٰكِنَّ الشَّيَاطِينَ كَفَرُوا يُعَلِّمُونَ النَّاسَ السِّحْرَ وَمَا أُنزِلَ عَلَى الْمَلَكَيْنِ بِبَابِلَ هَارُوتَ وَمَارُوتَ މާނައީ:سليمان ގެފާނު كافر ވެވަޑައެއް ނުގަނެއެވެ. އެހެނެއްކަމަކު، އެ شيطان ން كافر ވޫއެވެ. އެއުރެން މީސްތަކުންނަށް سحر އުނގަންނައި ދިނުމުންނެވެ. އަދި بابل ގައިވާ هاروت އާއި، ماروت އާއި ދެ ملائكة ންގެ މައްޗަށް ބާވައިލެއްވި ތަކެއްޗާވެސް (އެއުރެން تبع ވޫއެވެ.)\nޝާފިޢީ މަޛުހަބުގެ ޢިލްމުވެރިންގެ ދަލީލަކީ ސަލާމާއި ޞަލަވާތްލެއްވުނު މާތް ނަބިއްޔާގެ އަންނަނިވި ޙަދީސް ބަސްފުޅެވެ. އެކަލޭގެފާނު ޙަދީސްކުރައްވާފައިވެއެވެ. اجتنبوا السبع الموبقات، قالوا: يا رسول الله وما هن ؟ قال: الشرك بالله، والسحر، وقتل النفس التي حرم الله إلا بالحق، وأكل الربا، وأكل مال اليتيم، والتولي يوم الزحف، وقذف المحصنات المؤمنات الغافلات މާނައީ: ސަލާމާއި ޞަލަވާތްލެއްވުނު ނަބިއްޔާ ޙަދީސް ކުރެއްވިއެވެ. ހަލާކުކުރުވަނިވި ހަތް ފާފައާ ތިޔަބައިމީހުން ދުރުވާށެވެ. ޞަޙާބީން ދެންނެވިއެވެ. އޭ މާތްﷲ ރަސޫލާއެވެ. އެ ކަންކަމަކީ ކޮބައި ހެއްޔެވެ؟ އެކަލޭގެފާނު ޙަދީސް ކުރެއްވިއެވެ. މާތްﷲއަށް ޝިރުކުކުރުމާއި، ސިޙުރު ހެދުމާއި، މާތްﷲ ޙުރުމަތްތެރިކުރެއްވި ނަފުސެއް ޙައްޤަކާ ނުލައި މެރުމާއި، ރިބާ ކެއުމާއި ޔަތީމާގެ މުދާ ކެއުމާއި ހަނގުރާމައިގެ ދުވަހުގައި ފަސްދީ ފިލަން ދުވުމާއި، ޣާފިލު މުއުމިން ޢިއްފަތްތެރި އަންހެނުންނަށް ޤަޛުފުކުރުމެވެ.\nމި ޙަދީސުގައި ޝިރުކާއި ސިޙުރު ވަކިން އައިސްފައިވުމުން ކޮންމެ ސިޙުރަކީ ޝިރުކެއް ނޫންކަން އެނގޭ ކަމުގައި ޝާފިޢީ މަޛުހަބުގެ ޢިލްމުވެރިން ވިދާޅުވެފައިވެއެވެ.ސިޙުރުވެރިޔާއަށް އޮތް އަދަބު\nއިސްލާމްދީނުގައި ސިޙުރުވެރިޔާއަށް ދޭނެ އަދަބާމެދުމެދުގައި ފަޤީހުންގެ މެދުގައި ޚިޔާލު ތަފާތުވުމެއް އެބައޮތެވެ. އެގޮތުން ޙަނަފީ މަޛުހަބުގެ ޢިލްމުވެރިން ދެކެވަޑައިގަންނަވާ ގޮތުގައި ދެ ޙާލަތެއްގައި ސާޙިރުގެ ޙުކުމަކީ ޤަތުލުކުރުމެވެ. އެއީ ކުފުރެއް ނުހިމެނުނު ނަމަވެސް އެއިން ގެއްލުމެއް ލިބި ފަސާދައެއް އުފައްދަނިވި ސިޙުރެއް ހެދިކަން ސާބިތުވެއްޖެނަމަ ސިޙުރުވެރިޔާގެ ޙުކުމަކީ ޤަތުލުކުރުމެވެ. އަދި ސިޙުރުގައި ކަނޑައެޅިގެން ކުފުރެއް އެކުލެވޭނަމަ، އަދަބަކީވެސް ޤަތުލެވެ.\nޙަންބަލީ މަޛުހަބުގައި ސިޙުރުވެރިޔާގެ ސިޙުރުން އެހެން މީހަކު ޤަތުލުނުކުރި ނަމަވެސް އޭނާގެ ޙުކުމަކީ މެރުމެވެ. އެހެންނަމަވެސް އެ ބޭފުޅުންވެސް ދެ ޝަރުޠެއް އެކަމުގައި ބަޔާންކުރައްވާފައިވެއެވެ. އެއީ ސިޙުރުވެރިޔާގެ ސިޙުރަކީ ކުފުރު އެކުލެވިގެންވާ ސިޙުރެއް ކަމުގައިވުން ނުވަތަ ސިޙުރަކީ ހުއްދަ ކަމެއް ކަމުގައި ޤަބޫލުކޮށްގެން ސިޙުރު ހެދުމެވެ. ދެވަނަ ޝަރުޠަކީ އޭނާއަކީ މުސްލިމެއް ކަމުގައިވުމެވެ. ޛިންމީއެއް ކަމުގައިވާނަމަ ސިޙުރު ހެދުމުގެ ކުށުގައި އޭނާ ނުމެރޭނެއެވެ.ޝާފިޢީ މަޛުހަބުގައި ކުފުރެއް ކަމުގައި ނުވާ ސިޙުރެއް ހަދައިގެން މީހަކު ޤަތުލެއް ނުކުރެވޭނެއެވެ. ނަމަވެސް އޭނާ ހެދި ސިޙުރުގެ ސަބަބުން މީހަކު މަރުވެއްޖެނަމަ، ޤިޞާޞުގެ އަދަބު ދީ އޭނާ ޤަތުލުކުރެވޭނެ ކަމަށްވެސް ޝާފިޢީ މަޛުހަބުގެ ޢިލްމުވެރިން ވިދާޅުވެފައިވެއެވެ.\nސިޙުރަކީ އިސްލާމީ ޝަރީޢަތުގައި ޙަރާމްކުރައްވާފައިވާ ކަމެކެވެ. އިސްލާމީ ޝަރީޢަތުގައި ސިޙުރުގެ ފަރުވާއަށް ކަނޑައަޅުއްވާފައިވާ ރުޤުޔާ ހެދުމުގެ ނަމުގައި ބައެއް މީހުން ސިޙުރު ހަދައެވެ. ފަރުވާ ހޯދަން އެދޭ މީހުން ލައްވައި ޝިރުކުގެ ޢަމަލުތައް ހިންގައެވެ. މިފަދަ ކަންކަން\nކީރިތި ރަސޫލާގެ ސިޔަރަތު ފޮތެއް ތަރުޖަމާކުރާނެ ފަރާތެއް ހޯދަނީ\nނަސަބު ސާބިތުކުރުމާ ގުޅޭ ހެކިތަކާއި ޑީއެންއޭ


Geveshi Gulhun Campaign ge therein virtual training program eh fashaafi\nހއ.ދިއްދޫގައި އިންތިޒާމުކުރެވުނު “ގެވެށި ގުޅުން” ކެމްޕޭން ހަރަކާތް—\n"ގެވެށި ގުޅުން" ކެމްޕޭންގެ ތެރެއިން ވާޗުއަލް ޓްރޭނިން ޕްރޮގްރާމެއް ފަށައިފި\n24 އޯގަސްޓް 2020 - 16:24:12\n"ގެވެށި ގުޅުން" ކެމްޕޭންގެ ތެރެއިން ފެމިލީ އެންޑް ޗިލްޑްރަން ސާވިސް ސެންޓަރުތަކުގެ މުވައްޒަފުންނަށް އަމާޒުކޮށްގެން ދެ ދުވަހުގެ ވާޗުއަލް ޓްރޭނިން ޕްރޮގްރާމެއް ފަށައިފި އެވެ\nއަށާރަ އެފްސީއެސްސީ ސެންޓަރުން މުޅި ޖުމުލަ 33 މުވައްޒަފުން ބައިވެރިވި ޓްރޭނިން ޕްރޮގުރާމް ފައްޓަވައިދެއްވީ ޖެންޑާ މިނިސްޓަރު އައިޝަތު މުހައްމަދު ދީދީ އެވެ.\nއިއްޔެ ފެށި ޕްރޮގުރާމްގެ މަގުސަދަކީ ގެވެށި އަނިޔާ ހުއްޓުވުމަށް އެޅޭނެ ފިޔަވަޅުތަކާއި ގުޅޭ މައުލޫމާތު ފޯރުކޮށްދީ އަތޮޅުތެރޭގައި މިފަދަ ޕްރޮގުރާމްތައް ހިންގާނެ މުވައްޒަފުން ބިނާ ކުރުން ކަމަށް އެ މިނިސްޓްރީން ބުނެއެވެ.\nމި ޕްރޮގުރާމްގެ ބައިވެރިންނާއި މުހާތަބްކޮށް ވާހަކަދައްކަވަމުން މިނިސްޓަރު ވިދާޅުވީ މުޖުތަމައުގައި ގެވެށި އަނިޔާ ހުއްޓުވަން ބޭނުން ނަމަ ސްކޫލް ކުދިންނާ ހަމައިން ފެށިގެން ގޮސް އުމުރުން ދުވަސްވީ މީހުންނަށް ވެސް މި މައުލޫމާތު ފޯރުކޮށްދޭން ޖެހޭކަމަށެވެ.\nމިނިސްޓަރު ވިދާޅުވީ އެ ސަބަބަށްޓަކައި މިކަން ކުރެވޭނެ އީޖާދީ ގޮތްތައް ހޯދައި، ކެމްޕޭންގެ ހަރަކާތްތައް ކުރިއަށް ގެންދިއުމަށް އެފް.ސީ.އެސް.ސީން ކުރާ މަސައްކަތުގައި ވީހާ ވެސް ގިނަ ބަޔަކު ބައިވެރިކުރެވޭތޯ ބަލަން ޖެހޭކަމަށެވެ.\nމީގެ އިތުރުން މި ކެމްޕޭންގެ ދަށުން އެކި ރަށްރަށުގެ ފެންވަރުންވެސް ދަނީ ބައިވެރިވެ ހޭލުންތެރިކުރުވުމުގެ ސެޝަންތައް ބާއްވަމުންނެވެ.\nއެގޮތުން ހއ.ދިއްދޫގައި އިންތިޒާމުކުރެވުނު “ގެވެށި ގުޅުން” ކެމްޕޭން ހަރަކާތްތަކުގައި ދިއްދޫގެ ގިނަ މުއައްސަސާތަކަކުން ބައިވެރިވެފައިވެއެވެ.\nއަދި ހއ.ފެމިލީ އެންޑް ޗިލްޑްރަން ސަވިސް ސެންޓަރއާއި ހއ.އަތޮޅު ތައުލީމީ މަރުކަޒު ގުޅިގެން ގްރޭޑް 3،2،1ގެ ދަރިވަރުންގެ ބެލެނިވެރިނަށް ހިންގުނު "ގެވެށި ގުޅުން" ކެމްޕޭން ހަރަކާތުގައި މައުލޫމާތު ދިނުމުގެ ސެޝަންތައް ބާއްވާފައިވެއެވެ.\nޖެންޑާ މިނިސްޓްރީން އާންމުކުރި ޖުލައި މަހުގެ ތަފާސްހިސާބުތަކަށް ބަލާއިރު ޖުލައި މަހުގެ ތެރޭގައި އެކަނި ވެސް ޖެންޑާ މިނިސްޓްރީއަށް 170 މައްސަލައެއް ހުށަހަޅާފައިވެއެވެ.\nއަދި އޭގެ ތެރޭގައި ގިނައީ ކުޑަކުދިންނަށް ކުރާ އެކި ބާވަތުގެ އަނިޔާއެވެ.\nގެވެށި އަނިޔާޖެންޑަރ އިކުއަލިޓީޖެންޑާ މިނިސްޓްރީ\nކުޑަ ދެ ކުދިންގެ ވީޑިއޯ ހުށަހަޅާފައެއް ނުވޭ: ޖެންޑާ މިނިސްޓްރީ


އައްސޭރި ޖަލަށާއި މާފުށީ ޖަލަށް ވައްދަން މަސައްކަތްކުރި ތަކެއްޗާއި މަސްތުވާތަކެތި ހޯދައި މީހަކު ހައްޔަރުކޮށްފި\nއާދިއްތަ ،6 ޖޫން 2021 / 11:31\nކ. އަތޮޅުގައި މަސައްކަތްކުރާ ފުލުހުން ހިންގި ދެ އޮޕަރޭޝަނެއްގައި ކ. ހިންމަފުށީގައި ހުންނަ އައްސޭރި ޖަލަށާއި ކ. މާފުށީގައި ހުންނަ ޖަލަށް ވެއްދުމަށް މަސައްކަތްކުރި ގިނަ އަދަދެއްގެ ފޯނާއި މަސްތުވާތަކެތި ހޯދައި، ތުހުމަތުގައި މީހަކު ހައްޔަރުކޮށްފިއެވެ.\nމި ދެއޮޕަރޭޝަނުގެ ތެރެއިން ކ. މާފުށީގައި ހިންގި އޮޕަރޭޝަނަކީ މާފުށީ ޕޮލިސް ސްޓޭޝަނަށް ލިބުނު މައުލޫމާތަކާ ގުޅިގެން ރޭ ހިންގި އޮޕަރޭޝަނެކެވެ. މި އޮޕަރޭޝަނުގައި 34 އަހަރުގެ ފިރިހެނަކު ހައްޔަރުކޮށްފައިވާއިރު، އެމީހާ ހައްޔަރުކޮށްފައިވަނީ ރޭ 03:36 އެހާކަންހާއިރު މާފުށީ ޖަލު ސަރަހައްދުންނެވެ.\nއެމީހާ ހައްޔަރުކޮށް އެސަރަހައްދު ބަލައިފާސްކުރިއިރު 44 ފޯނާއި ފޯން ކަވަރަކާއި 13 ޔޫއެސްބީ ކޭބަލްއާއި ދެ ހެޑްސެޓާއި މޮޑިފައިޑް 46 ފޯންޗާޖަރު ގެ އިތުރުން މަސްތުވާތަކެތިކަމަށް ޝައްކުކުރެވޭ އެއްޗެއްހުރި ތިން ރަބަރު ޕެކެޓް ފެނިފައިވެއެވެ.\nކ. ހިންމަފުށީގައި ހިންގި އޮޕަރޭޝަނަކީ ހިންމަފުށީ ޕޮލިސް ސްޓޭޝަނަށް ލިބުނު މައުލޫމާތަކާ ގުޅިގެން ޖޫން3ވަނަ ދުވަހު ފުލުހުންނާއި ޕްރިޒަން އޮފިސަރުން ގުޅިގެން ހިންގި އޮޕަރޭޝަނަކެވެ. މި އޮޕަރޭޝަނުގައި އައްސޭރި ޖަލު ހިމެނޭ ސަރަހައްދު ބަލައިފާސްކުރިއިރު، ޖަލުގެ ބައުންޑަރީ ވޯލް ތެރޭ ހޮޅިދަނޑިއެއްގެ އަޑީގައި ޕޮޓްކޮށްފައިވަނިކޮށް އެއްޗެއްހިތަކެއް ފެނިފައިވެއެވެ. އެތަކެތީގެ ތެރޭގައި ހިމެނެނީ ދެ ފޯނާއި މަސްތުވާތަކެތިކަމަށް ޝައްކުކުރެވޭ އެއްޗެއްހުރި ފިލްމު ހުސްކުރި 8 ދަޅާއި މަސްތުވާތަކެތިކަމަށް ޝައްކުކުރެވޭ އެއްޗެއްހުރި5ރަބަރު ޕެކެޓެވެ.\nމިމައްސަލަތައް މާފުށި އަދި ހިންމަފުށި ޕޮލިސް ސްޓޭޝަނުން ދަނީ ތަހުގީގު ކުރަމުންނެވެ.


މޫސުން އިތުރަށް ގޯސްވެ ފަސް އަތޮޅަކަށް ރީނދޫ ސަމާލު\nރާއްޖެއަށް މި ދުވަސްވަރު ކުރަމުންދާ ވިއްސާރަ އާއި ގުޅިގެން މުޅިރާއްޖެއަށް ހުދު ސަމާލު ނެރެފައި ވަނިކޮށް، ބައެއް ސަރަޙައްދުތަކަށް މޫސުން އިތުރަށް ގޯސްވެ ރީނދޫ ސަމާލު ނެރެފިއެވެ.\nމޫސުމާއި ބެހޭ ޤައުމީ އިދާރާ، މޯލްޑިވްސް މީޓިއޮލޮޖިކަލް ސާވިސް އިން ރީނދޫ ސަމާލު ނެރެފައި ވަނީ ކ. އަތޮޅުން ފެށިގެން ވ. އަތޮޅާއި ހަމައަށެވެ. އެ އިދާރާއިން މި ސަރަޙައްދަށް ސަމާލު ނެރެފައި ވަނީ 4:30 އިން ފެށިހެން ހެނދުނު 8:30 އާއި ހަމައަށެވެ.\nމޫސުމާއި ބެހޭ އިދާރާއިން ވިދާޅުވީ، މި ސަމާލު ނެރެފައިވާ ވަގުތުގައި، ސަމާލު ނެރެފައިވާ ސަރަޙައްދުތަކަށް ގުގުރުމާއެކު ބޯކޮށް ވާރޭވެހޭނެ ކަމަށެވެ. އަދި ވިލާގަނޑުގައި ގަޑިއަކު 45 މޭލަށް ވައިގަދަވުން ވެސް އެކަށީގެންވާ ކަމަށް އެ އިދާރާއިން ވިދާޅުވިއެވެ.\nއަރުޝީފަށް ނެގީ 19/06/2020 05:40\nއެންމެފަހުން އަޕްޑޭޓްކުރީ 19/06/2020 05:40


ފޮތް: ކީރިތި قرآنގެ ސޫރަތްތަކުގެ މާތްކަން – DhiSalafiyyah\nފޮތް: ކީރިތި قرآنގެ ސޫރަތްތަކުގެ މާތްކަން\n27/01/2014 1 - ޤުރުއާނާއި އޭގެ ޢިލްމުތައް, ފޮތްތައްދިސަލަފިއްޔާ\nالحمد لله رب العالمين ، و الصلاة و السلام على نبينا محمد و على آله و صحبه أجمعين.\nމާތް ﷲ ބާވައިލެއްވި އެންމެހާ ރިސާލަތެއްގެ މައްޗަށް، ކީރިތި ޤުރުއާނަށް ވަނީ މަތިވެރިކަން ދެއްވާފައެވެ. އެފޮތުގެ ކޮންމެ ސޫރަތަކީ އަދި ކޮންމެ އާޔަތަކީ މާތްކަމާއި މަތިވެރިކަން ލިބިފައިވާ ސޫރަތްތަކާއި އާޔަތްތަކެއްކަމުގައި ވަނީ ލެއްވިފައެވެ. އެހެނެއްކަމަކު ކީރިތި ޤުރުއާނުގެ ބައެއް ސޫރަތްތަކަކީ އެހެން ސޫރަތްތަކުގެ މައްޗަށް ޚާއްޞަކަން ލިބިގެންވާ ސޫރަތްތަކެކެވެ. އަދި ބައެއް އާޔަތްތަކަކީ އެހެން އާޔަތްތަކުގެ މައްޗަށް ޚާއްޞަކަމެއް ލިބިގެންވާ އާޔަތްތަކެކެވެ. މިޘާލެއްގެ ގޮތުން ބަލާނަމަ، ނަމާދުގައި ފާތިޙާ ސޫރަތް ނުކިޔަވައިފިނަމަ، އެނަމާދުގެ އެއްވެސް ރަކުޢަތެއް ޞައްޙަނުވެއެވެ. އެއީ އެހެނިހެން ސޫރަތްތަކުގެ މައްޗަށް ފާތިޙާ ސޫރަތަށް ލިބިފައިވާ މާތްކަމެކެވެ.\nކީރިތި ޤުރުއާނުގެ މާތްކަމުގެ ވާހަކަ ދެކެވޭއިރު، ބަލިކަށި ދަލީލުތަކުގެ މައްޗަށް ބިނާކޮށް ކީރިތި ޤުރުއާނުގެ ސޫރަތްތަކުގެ މާތްކަމުގެ ވާހަކައިން ވާހަކަ ދެކެވެނީ މަދަކުންނޫނެވެ. މިފަދަ ބާޠިލު ކަންކަމުން މީސްތަކުން ހޭލައްވާލައި، އަދި ޙައްޤު ބަޔާންކޮށްދިނުމީ ވާޖިބުކަމެއް ކަމުގައި ވީހިނދު، ޤުރުއާނުގެ ސޫރަތްތަކާމެދު ވާރިދުވެފައިވާ ބައެއް ޞައްޙަ ރިވާޔަތްތަކާއި ޟަޢީފް (އެބަހީ: ބަލިކަށި ނުވަތަ ޞައްޙަނޫން) ރިވާޔަތްތައް ވަކިވާނޭ ފަދައިން ފޮތެއް ލިޔުމަށް ޤަޞްދު ކުރީމެވެ.\nއަޅުގަނޑުގެ މިލިޔުމުގައި އެންމެބޮޑު އިސްކަމެއް ދީފައި މިވަނީ މިޤަރުނުގެ އެންމެ ބޮޑު އެއް މުޙައްދިޘް، ފަޟީލަތުއްޝައިޚް ނާޞިރުއްދީނުލް އަލްބާނީ رحمه الله މިމަޢުޟޫގައި ތަޙްޤީޤް ކުރައްވާފައިވާ ޙަދީޘްތައް، އޭގެ ދަރަޖަ ވަކިވާނޭ ފަދައިން، ދިވެހި ބަހުން އެޙަދީޘްތަކުގެ މާނައާ އެކު ގެނެސްދިނުމަށެވެ.\nދުޢާއަކީ މާތްﷲ އަޅުގަނޑުގެ މިމަސައްކަތުގައި ބަރަކާތްލައްވާ މިކަމުން އިސްލާމީ އުންމަތަށް މަންފާ ލިބިގެން ދިޔުމެވެ.\nوَغَفَرَ اللهُ لَنَا وَلَكُمْ وَلِجَمِيْعِ الْمُسْلِمِيْن، وَالْحَمْدُ لِلَّهِ رَبِّ الْعَالَمِيْن. آمين.\nފޮތުގެ ނަން ކީރިތި قرآنގެ ސޫރަތްތަކުގެ މާތްކަން\nތަރުޖަމާކުރީ އަޙްމަދު ނާޒިލް މުޙައްމަދު\nޞަފްޙާގެ ޢަދަދު 66 ޞަފްޙާ، A5 ސައިޒް\nފައިލް ސައިޒް 3.03 mb


ATC ge boardah Councilun kan'da alhaa membarun hamajessumugai Coucilun gotheh nimmun\nއައްޑޫ ޓްރޭޑް ކޯޕަރޭޓިވްގެ ބޯޑަށް ކައުންސިލުން ކަނޑައަޅާ މެމްބަރުން ހަމަޖެއްސުމުގައި ކައުންސިލުން ގޮތެއް ނިންމުން\nއައްޑޫ ޓްރޭޑް ކޯޕަރޭޓިވް އަކީ ކައުންސިލުގެ 55 އިން ސައްތަ ޙިއްސާ ބައްލަވައިގެންފައިވާ ކޯޕަރޭޓިވް އަކަށްވެފައި، ވިޔަފާރިއާއި އިޤްތިޞާދީ ދާއިރާއިން ޚާއްޞަކޮށް އައްޑޫގެ އަންހެން ބޭފުޅުން ޢާއްމުކޮށް މުޅި އައްޑޫ އަށް އިތުރު ކުރިއެރުން ހޯދައި ދިނުމުގެ ބޭނުމުގައި އުފައްދަވާފައިވާ ސޮސައިޓީއަކަށްވާތީ، މި ސޮސައިޓީގެ މަސައްކަތް ހިނގާ ނުހިނގާގޮތް ބެލުމަށް ކައުންސިލުން މެމްބަރުން ކަނޑައެޅިފައި ހުންނަންޖެހޭތީ އަދި ކޯޕަރޭޓިވް ސޮސައިޓީ އުފެއްދުމުގެ ޤާނޫނުގައިވާ ގޮތަށް ކޯޕަރޭޓިވްގެ ބޯޑްގެ 3/1 (ތިންބައިކުޅަ އެއްބައި) މެމްބަރުން ވާންޖެހޭނީ %51 (ފަންސާސް އެކެއް އިން ސައްތަ) ހިއްސާ ދައުލަތުގެ މުއައްސަސާއަކުން ގަންނަނަމަ އެފަރާތަކަށް ކަމުގައިވާތީ.\nއައްޑޫ ޓްރޭޑް ކޯޕަރޭޓިވް ސޮސައިޓީގެ ބޯޑުގައި އައްޑޫސިޓީ ކައުންސިލލް ތަމްޞީލު ކުރާ މެމްބަރުން ވީހާވެސް އަވަހަކަށް ކަނޑައެޅިފައި ވުމަކީ މުހިއްމު ކަމެއް ކަމުގައިފެންނާތީ،\nމެމްބަރުން ކަނޑައެޅުމުގައި ތިރީގައިވާ ގޮތަށް ޢަމަލުކުރުން މުހިއްމު ކަމުގައި ދެކެން.\nއައްޑޫ ޓްރޭޑް ކޯޕަރޭޓިވްއަށް ކައުންސިލުން ކަނޑައަޅާ މެމްބަރުންނަކީ އެ މެމްބަރުން ތަމްޞީލުކުރާ ދާއިރާއިން ދަށްވެގެން ޑިޕްލޮމާ ފެންވަރަށް ތަޢުލީމު ޙާޞިލުކޮށްފައިވުމާއިއެކު2އަހަރު ދުވަހުގެ މަސައްކަތު ތަޖުރިބާ ހުރި މީހަކަށް ވުން ނުވަތަ،\nބަލަންވީ ބައެއް މުހިއްމު ދާއިރާތަކަކީ ޤާނޫނީ، އިޤްތިޞާދީ، މާކެޓީންގ، އިޖްތިމާޢީ، ޕަބްލިކް ރިލޭޝަންސް އަދި ކާބޯތަކެތި އުފެއްދުން (ކެއްކުން). ފަދަ ދާއިރާތަކުން ތަމްރީނާއި ތަޖްރިބާ ލިބިފައިވާ ފަރާތްތަކަށް އިސްކަން ދިނުން.\nއައްޑޫ ޓްރޭޑް ކޯޕަރޭޓިވްގެ ބޯޑުގައި އައްޑޫ އަންހެނުންގެ ތަރައްޤީއަށް މަސައްކަތް ކުރާ ކޮމިޓީގެ ބައިވެރިވުން އިތުރު ކުރުން.\nމެމްބަރުން ކަނޑައެޅުމަށްޓަކައި މަތީގައި ދެންނެވުނު ދާއިރާތަކުން ޝަރުޠު ފުރިހަމަވާ މީހުންގެ ސީވީ ކައުންސިލަރުން އަދި WDC (ވިމެންސް ޑިވެލޮޕްމެންޓް ކޮމިޓީ) އިން ހޯދާ ހުރިހާ ކައުންސިލަރުން ހިމެނޭ ވަގުތީ ކޮމިޓީއަކަށް ގެންގޮސްގެން ނިންމާ ފަރާތްތަކަކީ ކައުންސިލުން ކަނޑައަޅާ5މެމްބަރުން ކަމުގައި ހެދުމަށް ފެންނަކަމަށް ހުށަހެޅުނު ހުށަހެޅުމަށް ރިޔާސަތުން ވޯޓަށް އެއްސެވެމުން މިއަދުގެ ޖަލްސާގައި ބައިވެރިވެ ވަޑައިގަތް މެމްބަރުންގެ އިއްތިފާޤުން މި ހުށަހެޅުން ފާސްކުރެވުނެވެ.